
		
			[image: cover_7.png]
		

	
		
			Nakladnik:
Udruga za fantastiku, igre i znanstvenu fantastiku F&ST, Split
www.udrugafst.hr
www.fantastikon.com

Za nakladnika:
Luka Palac

Ilustracija na ovitku:
Josipa Šarić

Lektura:
Ivana Babić

Oblikovanje i prijelom teksta:
Romana Jadrijević

Tisak:
ISBN 978-953-50966-2-7 (elektroničko izdanje, .epub)

CIP zapis dostupan je u računalnom katalogu Sveučilišne knjižnice u Splitu pod
brojem

Uredništvo zbirke:
Romana Jadrijević
Tea Juretić
Toni Lozančić
Marijana Munitić Jakšić

Autori priča i ilustracije na ovitku zadržavaju svoja autorska prava. 
Za sav ostali sadržaj autorska prava zadržava uredništvo zbirke i nakladnik. 

			
				
					[image: ]
				

			

		

		
			
			

		

	
		
			Riječ uredništva

			Jednoj osobi korov, drugoj endem, jednoj ukras, drugoj nered. Jasno, nikad se nećemo složiti u ukusima, ali svi možemo priznati da je biljno bogatstvo Hrvatske, veliko. A kad se tu još nadoda i one izmaštane, gdje su mu granice? Pogotovo kad postanu muze našim autorima. U ovogodišnjoj zbirci se nalaze brojna čudesa. Neka strašna, neka smiješna, a neka su samo nijemi svjedoci fantastičnim događanjima koja su vještim perom ovdje zapisana. Zato vas pozivamo, dođite, prošećite šumom naših priča. Cvasti ćete od radosti. Samo pazite što berete. Možda je zaštićeno, možda je opasno, a možda ne postoji. Čak ni u šumi.

			Tea J. u ime uredništva

Ed Barol



			Sjećanja su nepouzdana roba. Stari ljudi poput njega to najbolje znaju. Dohvatio je daljinski upravljač i isključio televizor. Više nije imao volje gledati, što slijedi mogao je pretpostaviti. Stvari su eskalirale do granice s koje nema povratka. Autokrat i populist, lice i naličje iste medalje, sjebali su stvar do daske. Vrijeme je da obavi pozive i okupi obitelj. Vrijeme je da napravi ono za što se pripremao desetljećima. Sjećanja jesu nepouzdana, to je priznavao, ali poneka od njih, ona iz davno prošlih vremena, svijetle tako jasno da se sjeća svakog detalja. Dohvatio je mobilni telefon, smirio drhtanje ruke, uzdahnuo duboko i pritisnuo tipku. 

			Stari Volkswagenov kombi poskakivao je po lošoj cesti, svaku rupu na koju bi naišao osjećala je sve do čeljusti, a kad bi naletjeli na neku veću, zubi bi joj zazveketali. Ruke su je boljele od okretanja velikog upravljača bez servo pogona. Dorian, njezin parter, spavao je u svom sjedalu, premda mu se glava njihala kad bi ih automobil drmnuo. Amortizeri su mu bili potpuno potrošeni, gume istrošene do te mjere da su proklizavale u svakom oštrijem zavoju. Trebali su nabaviti bolji automobil, ali i ovaj se pokazao začuđujuće skup, mnogo skuplji nego što su pretpostavljali kad su planirali zadatak. Inflacija ih je potpuno poremetila; da nisu u početku imali nešto stranih valuta ostali bi praktično nasukani, prepušteni potpunoj improvizaciji. Mogli su ukrasti neko vozilo, ali to je predstavljalo znatan rizik, prihvatljiv samo kao krajnja mjera.

			Još jedan automobil projurio je kraj nje, pa uz to bijesno legao na trubu. Muškarac, naravno. Pretjecali su ih i kad bi Dorian vozio, ali njemu nisu upućivali bijesne poglede niti pretjerano duge zvučne signale. Vozila je i dalje jako oprezno, u prijevodu sporo. Postojali su znakovi ograničenja brzine uz cestu, premda ih se, po dosadašnjem iskustvu, nitko nije pridržavao. Osim njih. Pokušaj da tako ostanu neupadljivi imao je zapravo kontraefekt. Premda s motorom od samo 40 konjskih snaga i nisu mogli juriti. Još pola sata i stići će u blizinu Splita, tamo gdje trebaju iskrcati i uskladištiti teret. Bit će to olakšanje jer im slijedi dan odmora pa tek onda nastavak puta. U unutrašnjost, gdje je znala da su ceste lošije od ovih uz more. U dio koji je u njezinu djetinjstvu bio posebna država.

			Opsovala je tiho kad je niz cestu ugledala zaustavljeni plavo-bijeli automobil i dva lika u uniformama pored njega. Dodatno je usporila, držeći se malo ispod dopuštene brzine. Nadala se da je ne vide dobro kroz vjetrobran od dva dijela koji je bio prilično umrljan. Opsovala je ponovo kad je jedan od uniformiranih likova stupio na kolnik i mahnuo palicom prema njima. Kad je vidio ženu, odlučio ih je zaustaviti, nedvojbeno. Gurnula je laktom Doriana, koji se prenuo iz sna i nervozno povukao u sjedalu čim je vidio što ih čeka.

			„Polako“, svrnula je brz pogled prema njemu i ugledala paniku na licu. „To nisu kao naši, sjeti se. Ovdje postoje zakoni, a mi ih ne kršimo.“

			„Misliš?“ glas mu je bio tih i drhtav. „Ni sa svim onim što imamo iza?“

			„Pripremi novac“, samo je odvratila, paleći pokazivač smjera i skrećući tamo gdje joj je službenik pokazivao. Na vratima automobila pisalo je Milicija. Oba muškarca bila su krupna, jedan s povećim trbuhom, i oba su imala brkove. Do sad su imali sreće da ih izbjegnu, ali sreća nije mogla trajati vječno. Koliko su znali, ovi tipovi rado su primali mito, sad je samo trebalo smiriti Doriana da bude dovoljno sabran da im ga ponudi. „Što god bude, odgovaraj prema smjernicama, drži se toga i neće biti problema.“

			„Kako znaš?“ disao je duboko, znoj mu se već slijevao niz čelo. Sad bi mu najradije zalijepila pljusku, da ga tako prizemlji. Bio je mlađi od nje, rođen u novom dobu, i imao je preveliko poštovanje, da bude blaga u izrazu, prema uniformiranim autoritetima. Ona je zapovijedala misijom, partneri su bili samo nominalno, ali ovdje će on trebati davati odgovore.

			„Izađite malo van“, progovorio je jedan od brkonja kad se nadvirio kroz otvoreni prozor i promotrio ih. Poslušali su ga bez riječi i stali ispred kombija. Drugi brkonja promotrio ih je s rukama na bokovima, izbačenih laktova i nakrivljene glave.

			„Vas dvoje ste neki hipici, a?“ nije shvatila što je taj drugi pita a Dorian je i dalje djelovao kao da mu je kamen zapeo u grlu. Bio je visok ali i izrazito mršav, kao i većina ljudi kod kuće, a uz to je imao i poveliku tamnu bradu, makar je kosu šišao sasvim kratko. Njoj je smeđa kosa padala do ramena, sasvim obična frizura na razdjeljak. Odjeća im nije bila upadljiva, jeans kakav je bio svugdje popularan. Smatrala je da ne odskaču ni po čemu.

			„Molim?“ samo je upitala, dok ih je tip i dalje odmjeravao.

			„Što moliš?“ osorno joj je odgovorio milicajac. „Kojem se ti to đavlu moliš, a curo?“

			„Mi smo biolozi“, uspio je Dorian napokon skupiti dovoljno prisebnosti da nešto kaže, premda je sa zebnjom iščekivala kakav će učinak imati njegov drhtavi glas. „Sa sveučilišta u Zgrebu. PMF, biološki odsjek. Ja sam zoolog, a ona je biolog. Skupljamo uzorke. Studijsko putovanje. Dio naših doktorata.“

			„Doktorata, jelte? Iz Zagreba, bome“, onaj drugi, s povećim trbuhom, sad ih je promotrio još jednom od glave do pete. Izraz lica pokazivao je da mu se zbog nečeg sve manje sviđaju. „Nu der, bradonjo, otvori malo iza da ćirnemo.“

			Dorian je ostao ukopan, iskolačenih očiju, pa se ona pokrenula i zaobišla kombi pa širom otvorila škripava vrata. Oba službenika pratila su je u stopu. Odmaknula se korak da ju jedan od njih ne odgurne, kad je grubo krenuo prema naprijed. Kontejneri u kojima su držali uzorke bili su djelomično prozirni. Smatrali su da je bolje da se vidi što je unutra nego da ih netko ide otvarati da bi provjerio i tako kontaminira uzorke. Sad su se obojica nagnula unutra i pogledavala spremnike, potpuno neprofesionalno okrenuvši im leđa. Kod kuće bi već oboje ležali na tlu, sputani a vjerojatno i omamljeni elektrošokerom, i ona i Dorian, koji se sad dovukao do njih, u jednoj od drhtavih ruku držeći snop crvenih novčanica.

			„A majke ti, šta je sve ovo, a?“ 

			Zaustila je odgovoriti, ali drugi milicionar pokaže prstom na jedan od uzoraka.

			„Ono su periske, biće za suvenire. A ovo drugo su neke trave, vrag zna za šta služe. Biće sušu pa ih puše. Neko cviće. Dica cvića, reka san ja. Jebeni hipici.“

			„To su endemske vrste“, obratila im se mirnim glasom. „Skupljamo ih u svrhu našeg istraživanja, kao što je moj kolega rekao. Nismo nikakvi hipici.“

			„Kurac niste“, obrecne se debeli. „Ko vozi ove folcikine kombije nego hipici. I vidi kakvi ste, oni štrkljo s ton bradurinon i ta tvoja frizura i kako ste obučeni. Šezdesete su prošle prije koju godinu. Ajde mala ne seri, nisan ja od jučer.“

			„Ovo tu je velebitska degenija, do nje je runjika s iste planine, jedna od vrsta koju smo skupili, a koje imaju malen i ograničen geografski areal. Tim se bavimo“, pokušala je zvučati ljubazno i smireno. Iza nje je Dorian pružio snop novčanica onom bližem do sebe, taj je samo svrnuo pogled na njegovu ruku i bez riječi uzeo novac pa ga pospremio u džep. Odahnula je, smatrajući da je teži dio posla obavljen. 

			„Kod nas postoji peko tisuću endemskih vrsta, nismo skupili sve, naravno, samo one najrjeđe. Ovo tu je palagruški kupus, a ovo do je biokovski zvončić. Ovo je dalmatinska iglica a ovo ogulinska spužvica“, preskočila je dubrovačku zečinu, za nju je znala da je već nekoliko godina na popisu onih koje je zabranjeno brati, premda je izgledala kao običan korov. „Tu je i hrvatska perunika, a do nje je krčki maslačak, blagajev likovac i okruglasta pjeskarica. Sve vrste koje na fakultetu nastojimo zaštititi.“

			„E, cviće“, odmahnuo je onaj bliži glavom pa se zagledao u one dalje spremnike. „A koji je ono vrag? Gušteri i leptiri. Ma vidi.“

			„Moj kolega je zoolog, on sakuplja endemske životinjske vrste. Dalmatinski okaš, velebitska gušterica, podzemna pijavica, jadranski bračić, pa kapelska svjetlica, dalmatinska pijurica, turski klen, oštrulja, brački trčak, ima ih dosta.“

			„Ribe“, s čuđenjem izjavi milicionar, odmahujući glavom. „Asti, ovo su čovječe ribice, njih znan, nu dođi vidit.“

			Njegov drug sumnjičavo je odmjerio Doriana koji se sad vidno tresao od nervoze, prije nego što je usmjerio pogled u kombi pa ga opet vratio na nervoznog dugonju.

			„Molim vas“, piskutavo je progovorio Dorian. „Mi samo radimo svoj posao. Ta dao sam vam novac.“

			Protrnula je na te riječi. Službenik pored Doriana sad je zakoračio i unio mu se u lice dok je drugi izvukao glavu iz kombija pa se uspravio s mrkim izrazom na licu. Jedno od pravila koje glupan nije zapamtio. Daj mito diskretno i ne spominji ga. Nikad.

			„Šta si reka? Da si mi kurac, mlatimudane jedan! Je l’ ti to oćeš reći da ja priman mito, je li kretenu jedan? To oćeš…“

			Ostatak je ostao neizgovoren. Dorian je vrisnuo kad je milicionar podignuo šaku prema njegovu licu. Poskočio je i potrčao prema borovom šumarku u daljini. Oba muškarca u uniformi zabezeknuto su gledala dok je trapavo poskakivao po kršu i makiji, mlatarajući rukama. To je to, pomislila je, sve je gotovo. Tiho je otišla do vrata kabine kombija i kroz spušteni prozor dohvatila svoju torbu, objesila je o rame pa se vratila. Za tih desetak sekundi Dorian je nastavio trčati, a muškarci su ispustili nekoliko sočnih psovki, još uvijek stojeći na mjestu. U sebi je cijelo vrijeme brojala i kad je došla do zadnjeg pretpostavljenog broja, dogodilo se što je očekivala. Dorian je stao, pao na koljena, ostao tako trenutak s raširenim rukama, kao ptica spremna poletjeti, pa tresnuo na lice. Još par psovki poletjelo je zrakom, a onda se jedan od brkonja okrene prema njoj. Stajala je naslonjena na kombi, blijedog lica, drhteći. Nije primijetio da joj sad torba visi preko ramena, premda je jednu ručku čvrsto stiskala šakom.

			„Koji mu je vrag?“ upita je onaj mršaviji. „Je l’ poludija?“

			„Mislim da…“ tiho je izgovorila pa skliznula niz metal i sjela na pod, nogu ispruženih ispred sebe. „Mislim da smo se otrovali. Jedan od guštera. Vrlo rijetka endemska vrsta. Nije zarazno“, dometnula je kad su se obojica pomaknuli korak unatrag. „Samo ako se golim rukama dira koža guštera. Pogriješili smo, mislili smo da je druge vrste.“

			Sad se vidno tresla, čak je i uspjela postići da joj se na licu pojave grašci znoja, stres koji je osjećala bio je stvaran. Nadala se da su dovoljno naivni da joj priča djeluje uvjerljivo. „On je bio duže izložen, vjerojatno je već mrtav. Trebam u bolnicu, moram u bolnicu, molim vas.“

			Deblji trzne glavom pokazujući mršavijem da ode do Doriana. Vidjela je da se drugi spremao protestirati, ali i mrki pogled prvog. Uzdahnuo je na kraju i gotovo pa trkom krenuo preko krša. Kad je stigao, čučnuo je pored nepomičnog mladića, pokušavajući dokučiti u kakvom je stanju, a da ga ne dodiruje. Na kraju se podignuo, pogledao svog druga pa odmahnuo glavom. „Ja idem s njom u bolnicu, zovem odma pojačanje“, viknuo je dok se mršaviji polako vraćao prema cesti. „Ti ostani ovdje. Idemo curo, idemo, jeben ti sve!“

			Podignula se sama, glumeći da se jedva drži na nogama. Milicionar je nije htio dodirivati, pa se prevalila na zadnje sjedište zastave 101, dok joj je on držao vrata širom otvorena. Sjedalo je smrdjelo po užegloj hrani, duhanu i slabo očišćenoj bljuvotini. Nije se bunila, dok god je automobil jurio cestom, uz sirenu koja je zavijala. Uspjela je. Još uvijek je bila živa, zasad, premda će se klupko ubrzo odmotati. Netko pametniji od ovog brkonje za volanom provjerit će priču, pregledati njihov kombi detaljno, nazvati sveučilište, gdje će im reći kako za njih nikad nisu čuli. A onda će i lažni dokumenti postati teško objašnjiv teret. Tada će je htjeti negdje zatvoriti, dok ne dobiju odgovore na pitanja, i onda će joj oduzeti torbu. Ima samo jednu priliku i mora je iskoristiti.

			Do Splita su stigli za samo desetak minuta, automobil je jurio daleko brže od starog kombija a i svi drugi izmicali su mu se s puta. Slušala je razgovore milicionara koje je vodio s pomoću radiostanice, i znala je da će ih očekivati. Zaustavili su se ispred ulaza u zgradu, a iz nje su izašla dva muškarca s nosilima na kotačima. 

			„To je ta otrovana cura?“ upitao je jedan pa ispružio ruku da je izvuče iz automobila. Imao je lateks rukavice na rukama i masku na licu.

			„Je, je“, njezin vozač pridržavao je vrata automobila. Kratak pogled na njega otkrio joj je da je obliven znojem, košulja mu je bila sasvim promočena.

			„Idemo“, položili su je na nosila i brzo odgurali u zgradu.

			Pridigla se na ležaju kad su je dovezli u prostoriju koja je izgledala kao ambulanta. Još dvoje ljudi ležalo je tamo na nepomičnim, visokim i uskim krevetima, a oko njih se motao mladi liječnik.

			„Mislim da mi je bolje“, obratila se jednom od tehničara koji ju je dogurao. „Mislim da sam pogriješila, bila mi je samo muka. A i krivo su me shvatili.“

			Liječnik joj uhvati zapešće jednom rukom, ne djelujući kao da ju je čuo. U drugoj je držao svjetiljku. Nakon par trenutaka ispusti joj ruku, raširi joj kapke i posvijetli prvo u jedno pa drugo oko. Dotaknuo ju je nakon toga golim zapešćem po čelu.

			„Ne djeluje kao da je otrovana. Ipak, napravimo…“

			„Možete li, molim vas, pozvati doktora Jelića? Ja sam mu rođakinja“, prekine liječnika koji je namršteno pogleda.

			„Onog mladog kirurga? Možemo vas i mi ovdje na hitnoj pregledati drugarice.“

			„Molim vas, doktore. Bolje mi je, ali znam da će biti ljut ako odem, a ne javim mu se. Možete li ga pozvati?“ nastojala je na lice nabaciti ne pretjerano blistav smiješak. Još uvijek je barem morala glumiti mučninu. Nadala se da je on trenutačno u bolnici. Ako je kući nakon dežurstva, bila je u velikom problemu.

			Liječnik je prvo odmahnuo glavom pa uzdahnuo i nakon toga se okrenuo prema starijoj ženi u medicinskoj uniformi.

			„Sestro, pozovite Jelića, recite mu da ga traži rođakinja i da je ovdje dolje kod nas. Odvezite je u drugu sobu i bacite povremeno pogled na nju. Pri svijesti je, normalni refleksi i zjenice, nema indikacija trovanja. Zovite ako pokaže znakove pogoršanja. Ja imam dovoljno posla s pravim pacijentima.“

			Od glasne žalopojke pacijenta na ležaju do njezina, koji je jedva dočekao pozornost liječnika, nije čula što sestra govori u telefonsku slušalicu. Vidjela je sumnjičav pogled koji joj je dobacila i odgovorila s osmijehom. A potom i kimanje upućeno doktoru, znak da je sve u redu, prije nego što ju je tehničar odgurao u sobicu do ambulante i ostavio samu. Pričekala je trenutak, uvjerila se da nitko ne dolazi, pa se podigla s ležaja. Prišla je zidu na kojemu su stajali oguljeni, nekoć bijeli ormarići i stala ih otvarati. Gaze, zavoji, kutije s drvenim štapićima, metalne šalice presvučene emajlom i gotovo na samom kraju pretrage, kutija s kirurškim priborom koja je djelovala starije i od ormarića. Ono unutra izgledalo je u dobrom stanju. Odabrala je maleni skalpel iz nje, dohvatila jednu od gaza i zamotala ga u nju. Nije htjela da joj zareže dlan dok ga u njemu skriva.

			Prošlo je gotovo deset minuta čekanja, u kojima sestra nijednom nije provjerila kako joj je, dok kroz vrata napokon nije prošao on. Bila je spreman na taj trenutak, ili je barem tako mislila, a ipak je zastala u pokretu, otvorenih usta, samo buljeći i ne pronalazeći riječi. To je bio on, nije sumnjala niti malo, ali bio je mlađi od nje, izgledao je tako nedoraslo, tako krivo od svega čega se sjećala. Na kraju je on prvi progovorio.

			„Rekli su mi da me čeka rođakinja. Ne poznajem vas, kako smo mi to u rodu?“

			„Ti, ti“, vratio joj se glas, iako tih i piskutav, pa je duboko udahnula i progovorila jasno i dovoljno glasno. „Ti si moj djed“, ispružila je ruku prema njemu, onu u kojoj nije bio skalpel, da zaustavi pokret koji je djelovao kao da će ga odvesti natrag kroz vrata. „Čekaj, čekaj. Znam da zvučim ludo, znam i da sam starija od tebe. Znam, ali daj mi priliku. Daj mi samo dvije minute“, odmahnuo je glavom na te njezine riječi i zakoračio unatrag.

			„Ne znam što mislite da radite, ali bit će najbolje da pozovem…“

			„Kad si imao sedam godina, sakrio si djedove naočale za čitanje u keramičku posudu, žutu s malenim, naslikanim ljubičicama, koju je tvoja baka koristila za brašno. Nije ih našao dva dana i bio je ljut jer nije mogao čitati novine, pa si, kad su okrivili starijeg rođaka Tonija, koji je inače radio takve spačke, šutio, nisi od straha ništa rekao i pustio si da njega kazne. Nikad nikome nisi pričao o tome.“

			„Kako to znaš?“ djelovao je osupnuto i došlo joj je da se nasmije tom mladom i naivnom licu, ali vrijeme je isticalo i strah je rastao u njoj. „To zbilja nikad nisam nikome ispričao. Nikad.“

			„Jesi meni. Odnosno ispričat ćeš mi. Za 53 godine, dva mjeseca i pet dana od danas. Točno prije noći koje mi zovemo nultom. Kao i da ste djeda od tada zafrkavali svaki put kad bi čitao novine da ima brašna iza ušiju. Rekao si mi, reći ćeš mi: ‘Što god ti treba i kad god ti treba, samo pitaj, napravit ću sve.’ Sad mi treba, treba mi tvoja pomoć da preživim.“

			„Što, ja, ne, mislim, što si ti, tko si ti?“ vidjela je da ne prihvaća, iako je sumnja postojala, trebat će mu dati više.

			„Ja sam sakupljač, tako nas zovu. Našli smo načina da obnovimo atmosferu i da očistimo veći dio Zemlje od radijacije. Ali nakon više od dva desetljeća sve je izumrlo. Nešto smo spasili iz Svalbarda, ali to je bilo premalo. Pa nas šalju natrag, tehnologija je strašno napredovala. Da nije, izumrli bi. Znanstvenici ukopani u skloništa ispod zemlje radili su danonoćno na tome. I otkrili i stvari za koje smo mislili da su nemoguće. Ja sam jedan od vremenskih putnika koji sakuplja uzorke iz prošlosti. Moj tim bavi se endemskim vrstama s ovog područja. I znam da ćeš postaviti ona uobičajena pitanja, ako možemo putovati u prošlost zašto ne spriječimo sranje da se dogodi. Jer to ne ide tako. Prošlost ima načina kako da se obrani. Čim netko krene s tom nakanom, već je mrtav, nikad niti ne stigne natrag u vrijeme koje želi. Ovo što radim je rubno, ali dogodilo se u mojoj prošlosti, tvojoj budućnosti, pa je onda u redu, barem donekle.“

			„Čekaj, čekaj“, podignuo je dlanove prema njoj da je prekine. „Što se točno dogodilo? Kakva katastrofa?“

			„Reći ću ti i to jer si i to znao u mojoj prošlosti. Ali prvo mi moraš pomoći. U mojoj torbi, skriven u dvostrukom dnu, je uređaj koji služi za vezu i kontrolu. U glavi imam sićušni uređaj koji će me ubiti udaljim li se od glavnog uređaja predaleko ili predugo. Tako nas i kontrolori koji su se vratili u isto vrijeme i za koje ne znamo tko su mogu eliminirati ako stvari krenu krivo. A krenule su. Partner mi je mrtav, uhvatila ga panika pa je pokušao bježati. Razotkriveni smo i nisam im više ni ja od koristi. Umrijet ću službeno od aneurizme a uređaj u torbi će se uništiti. Bez tragova, samo nepoznata mrtva djevojka, slučaj koji će se zataškati i zaboraviti.“

			„Što bih ja trebao? Mislim, morali bi napraviti rendgen“, odmahnula je divlje glavom na te njegove riječi. „Ja sam specijalizant, treća godina, opća kirurgija. Ja nisam neurokirurg. Gdje je to čudo, kažeš?“

			„Odmah tu, blizu kralježnice, ispod malog mozga“, pokazala je prstom mjesto. „Možeš doći do njega ako zarežeš na pravom mjestu. Ali moraš biti brz. Ima sitno nanovlakno koje vodi u unutrašnjost, kroz njega šalje signal i razara krvnu žilu. Moraš ga iščupati čim ga uhvatiš. Velik je centimetar, možeš ga zgrabiti prstima. Isti tren ili će biti prekasno.“

			„Ja, ja, moram u salu za takvo nešto, moram zvati anesteziologa, treba mi…“ vidjela je da je na rubu da mu pozli pa je ispružila drugi dlan. Gaza se rastvorila, a čelik skalpela zasvjetlucao.

			„Ovo je sve što ti treba“, pružila ga je prema njemu, a on ga s oklijevanjem uzme. Razgledao ga je kao da prvi put u životu vidi takvu stvar. Ona podigne kosu pa ja je zabaci prema naprijed, oslobađajući vrat, okrećući ga prema njemu. „Hajde, vrijeme mi ističe. Napravi to i budi brz ili sam mrtva.“

			„Ne mogu“, ruke su mu se počele tresti. Svrnula je pogled prema njemu, ozbiljan, molećiv i tužan. On uzvrati pogled smeđim očima prošaranim zlatnim točkicama i brzo uzmakne. „Ne ovako, ne mogu. Žao mi je. Žao mi je.“

			Stajao je ispred kuće i gledao u daljinu. Čekajući, znajući da će doći uskoro. Gledajući u sunce koje je polako zalazilo. U bistro nebo na kojemu su plovili meki, bijeli oblaci. Na daljinu je još uvijek vidio jako dobro, i bio je trenutačno jako zadovoljan zbog toga, mada odavno nije mogao čitati bez naočala, a ta mu je misao sad izmamila kiseo osmijeh na lice. Prvi automobil došao je samo pola sata kasnije, dok je još uvijek stajao u zelenilu vrta i divio se pogledu koji je bio sjajan, bez obzira na to što je kućerina zbog toga bila prilično na osami. On ju je tu sagradio najviše zbog granitnog brda na kojemu je stajala i planina koje su je okruživale i štitile. 

			Pozdravio je stariju kćer, onu iz prvog braka, zeta i dva unuka koji su izgledali prilično kiselo zato što su morali doći petkom navečer kod djeda. Tinejdžeri, uvijek narogušeni zbog nečega, čim bi se morali družiti s odraslim dijelom porodice. Jedva su ga i pozdravili i odmah su nestali unutar kuće, ne potrošivši niti sekunde na pogled u dolinu koji je oduzimao dah.

			Mlađa kći, ona iz drugog braka, došla je s dvije kćeri. Bez muža od kojeg se razvela prošle godine, što mu je predstavljalo veliko olakšanje. Do tada je mislio da će ovaj dan dočekati s njim, a nije podnosio tog tipa od prvog dana. Izvukla je njegovu dvogodišnju unuku iz dječjeg sjedala i podignula u naručje. Starija, petogodišnjakinja, sama je izašla iz automobila i potrčala mu u susret.

			„Djede, djede!“ viknula je i skočila na njega. Podignuo ju je uvis, dok su mu koljena pri tome krckala i slala strijele boli za koje nije mario. Mahnuo je starijoj kćeri i zetu da se dignu. Oni su sjedili na vrtnim stolicama i sami se divili zalasku. Ovog je zeta podnosio, barem to. Ne da mu je ikada imao išta prigovoriti, bio je simpatičan tip, ali to je valjda tako sa svakim ocem i tipom koji mu oženi kćer. Oboje su krenuli za njim. Unuci su unutra sjedili na kauču, mada je to više bilo nalik ležanju, i igrali igrice na mobilnim telefonima. Pozvao je i njih. Nevoljko su pošli za njim tek kad je njihov otac podignuo glas.

			„Što nam to želiš pokazati?“ upitala je mlađa kći, jedva noseći bucmastu dvogodišnjakinju koja je napola spavala. Stariju je sad vodio za ruku, sumnjao je da bi se spustio sigurno niz stepenice s njom u naručju. Zastao je kad su došli dolje i pričekao da se svi spuste.

			„Tvoj vinski podrum“, izgovorila je starija kćer, ogledavajući se. „Ne vidim ništa novo.“

			Umjesto odgovora izvadio je daljinski upravljač iz džepa i pritisnuo jedinu tipku na njemu. Dio polica s vinskim bocama kliznuo je u stranu, a iza njih su se ukazala masivna čelična vrata, široka koliko i visoka. I ona se stanu otvarati, polako i sasvim tiho, sve dok se nisu posve otvorila, i pokazala da su debela više od pola metra.

			„Koji je to vrag, tata?“ upitala je opet starija. Njezini sinovi po prvi sun put djelovali zainteresirano, pružajući vratove da vide poveliku unutrašnjost iza masivnih vrata. Osvrnuo se i obuhvatio ih sve pogledom, uzdahnuo pa rekao.

			„Atomsko sklonište. Ima sve da se u njemu ostane godinama. Vlastiti izvor energije. Dovoljno vode i filtere da se može koristiti i izvorska na koju je spojen. Pročišćivače zraka, planktone u bazenima za obnovu kisika, hrane i zaliha. Dovoljno soba za sve nas. Sve što vam treba za zabavu i za donekle normalan život. Sav moguć alat, dijelovi za elektroniku ako radio-stanice zakažu. Oružje za obranu. Sve što možete i zamisliti što bi moglo zatrebati da bi se tu dugo ostalo. „Pobogu, tata“, javila se mlađa, premještajući kćer na drugo rame. „To mora da je stajalo bogatstvo.“

			„Pa“, slegnuo je ramenima, „gradio sam davno, u doba kad je sve bilo mnogo jeftinije.“ Zapravo ga je dovršio prije pet godina, ali započeo je zbilja davno, samo što nije vidio potrebe za detaljima. Jednako kao što im nije imao namjeru objašnjavati da mu novac nije predstavljao problem, imao ga je daleko više nego što su oni pretpostavljali. Ljudi kao on, koji su u još u ranim osamdesetima imali dionice Applea i Microsofta, i dovoljno ih dugo držali, obično nisu imali nikakvih problema s novcem.

			„Zanimljivo. I što sad? Što da radimo s tim skloništem sad?“ nije vidio zabrinutost niti na jednom od tih lica i nije bio niti iznenađen. Ako kuhaš žabu postupno povećavajući temperaturu, neće niti primijetiti da je voda postala prevruća. Kao što ni oni ne primjećuju. Danas je samo još jedan dan prepun sranja, sukoba i političkog prepucavanja. Sutra će se opet sve smiriti i vratiti u ono što su ovih dana smatrali normalnim.

			„Želim da udovoljite svom starom bogatom djedu i provedete jednu noć ovdje dolje sa mnom. U skloništu. Tu dolje je sjajno opremljena kuhinja. Ima i internetska veza i gomila svježe hrane. Bit će kao da ste gore u kući. Nikakve razlike“, vidio je začuđene i mrzovoljne poglede koje su braća razmijenila pa nadodao uz ogromni osmijeh. „Da udovoljite svom starom, bogatom djedu koji još nije napisao oporuku. Ha, što kažete? Samo ovu jednu noć. Sutra već možete kući.“

			Unuci su slegnuli ramenima, razmijenili jedan pogled, i uputili se unutra. Kćeri su ga još trenutak promatrale kao da je sišao s uma pa su i one prošle kroz otvor u metar debelom zidu. Njegov zet ih je slijedio. Spustio je pogled prema unuci koja je i dalje držala njegovu ruku, pa čučnuo pored nje, ignorirajući bol u koljenima. Smeđe oči prošarane zlatnim točkicama ozbiljno su ga gledale. 53 godine, dva mjeseca i pet dana, pomislio je, gledajući u to maleno lice.

			„Žao mi je. Žao mi je malena“, šapnuo je, nastojeći da mu oči ne ovlaže.

			„Zašto, djede?“ upitala je, i dalje ozbiljna.

			„Zbog svega... Zbog svega što je bilo i što te čeka“, pročistio je grlo i nabacio smiješak, trudeći se da ne izgleda lažno. „Moram ti kasnije ispričati priču o svom djedu i njegovim naočalama za čitanje. Priču koju nisam nikome nikad ispričao.“

			„Nikome? Zbilja?“ sad je djelovala zainteresirano.

			„Aha, i znaš što? Što god ti treba i kad god ti treba samo pitaj, napravit ću sve. Možeš li to zapamtiti?“ kimnula je, opet ozbiljna, osjećajući da mu je to važno, pa i on zadovoljno kimne i zagrli je. „A sad idi, imaš sobu samo za sebe, namještenu točno onako kako ti voliš. U bojama koje si htjela, ali ti je majka smatrala da su prekičaste. Sa svim igračkama koje si željela. Ja ću doći brzo natrag, samo da gore nešto uzmem.“

			Otrčala je i nestala u unutrašnjosti skloništa prije nego što se uspio uspraviti. Uz koljena sad su mu i leđa poslala munju boli u mozak. Uzdahnuo je pa teška koraka krenuo prema gore. Kad je izašao ponovno u vrt ispred kuće, zaustavio se još jedan automobil. Gost kojeg nije očekivao, ali kojemu se nadao. Iz njega je izašla starica i krenula mu u susret. Prišao joj je i zagrlio bez riječi. Ostali su tako par trenutaka, onda se malo odmaknuo, još je uvijek držeći za koščata ramena i gledajući je kritički.

			„Ostarjela si. Jedva sam te prepoznao.“

			„I ti, starče“, odvratila je nasmiješivši se. „Zanimljivo da sam te cijelo ovo vrijeme pamtila mladog. Ovu tvoju verziju sam potpuno zaboravila“

			I on se sad nasmiješio, gledajući u njezino izborano lice. Starost mijenja mnoge stvari, nagore, znao je to dobro, ali neke se ne mijenjaju gotovo ništa. Zaključio je to gledajući u iste oči koje je promatrao par minuta prije, dolje pored ulaza u sklonište.

			„Zašto mi se nisi javljala sve ovo vrijeme?“ upitao je, osjećajući se opet pomalo povrijeđeno. Ona je samo odmahnula glavom.

			„Bolje tako, puno bismo riskirali. Rekla sam ti ionako bila možda i previše.“

			„Izgleda da ipak nisi“, odvratio je, „jer evo nas tu gdje jesmo. Postao sam prilično bogat zahvaljujući tvojim savjetima. Hvala ti na tome.“

			„Mogla sam te napraviti još bogatijim“, slegnula je ramenima. „Ali znaš, kao što sam ti rekla, povijest nađe načina da se zaštiti.“

			„Hoćeš li nam se pridružiti?“ upitao je.

			„Ne. Ne želim to opet doživjeti. Idem dolje do mora, slušati još jednom valove, gledati mjesec i uživati. Imam nešto za popiti poslije, tu se odjavljujem. Ne brini, imala sam dug i lijep život. Kao i ti. Za ostale dolje to nitko neće moći reći.“

			„Znam, znam, ali ipak“, pokušao je pobuniti se, opet potiskujući suze iz očiju.

			„U redu je. Samo ih čuvaj“, odgovori ona, privlačeći ga u zagrljaj. Utisnula mu je dugi poljubac na obraz i odmaknula se. „Zbogom, djede.“

			Ostao je još u vrtu kad se njezin automobil već izgubio u daljini, oklijevajući da se spusti dolje, čekajući da se Sunce potpuno izgubi tamo dolje gdje se nazirao tračak mora. Njegov posljednji zalazak. Sutra će već nastupiti nuklearna zima.

			 

		

	
		
			Altseel

			
Antea Benzon


			Starosel je izgledao upravo onako kako sam ga i zamišljala, a valjda je zato i dobio takvo ime: bilo je to sasvim malo slavonsko mjesto, sa starim kućama i poljima raštrkanim oko centralne figure, jedne koja je besramno krala svu pažnju. Velebni dvorac Altseel.

			Kada su mi rekli kamo idem, nisam očekivala mnogo, imajući na umu da je u pitanju građevina iz prošlog stoljeća, s dijelovima vjerojatno još iz mračnog doba. No kada sam ga ugledala, jedva da sam uspjela spriječiti vlastitu čeljust od rasklapanja.

			Bila je to raskošna zgrada, s dva kata i pročeljem ravnim bečkim palačama, i grimiznim krovom koji je parao nebo. Nisam imala ni pojma da su u ovom dijelu carstva postojali takvi dvorci, pogotovo u ovakvom zabačenom mjestu, kilometrima daleko od ikakvog većeg grada.

			Poslali su me ondje u službu kod stare grofice Altseel, kao kaznu. Nisu naravno to zvali kaznom, ali je jasno bila; rekoše mi da sam već predugo teret, tako bez posla i braka, te su me poslali da i ja doprinesem nešto obitelji. Gluposti, naravno, sigurna sam da se moja obitelj mogla održati i bez te jadne plaće. Smetao im je moj udvarač kojeg nisu smatrali časnim čovjekom, a ovako su osigurali da nas razdvoje.

			Da su me htjeli poslati daleko od doma bilo mi je jasno, no toliko da sam išla za drugu kraljevinu mi je već bilo čudno. Saznala sam tek kasnije da je grofica specifično zahtijevala sluškinju koja nije bila iz okoline, te koja po mogućnosti nije govorila mnogo hrvatskog. Pomislila sam da je to pomalo i razumno, da sam ja grofica ni ja ne bi htjela pričati sa sluškinjom poput sebe. Živote muko, zašto se ja ne rodih kao kakva plemkinja, ili još bolje, carica? 

			Stigavši na posjed nakon višednevnog puta kočijom, prva stvar koja mi je uhvatila pažnju, osim divnog dvorca, naravno, bio je njegov vrt, kao i staklenik pored njega. Iako je dvorac bio predivan, stvarno je bilo potrebno malo srediti vrt. Debelo je korijenje raslo posvuda u okolici.

			Pokucala sam na vrata glomaznim zvekirom, kadli su se ona otvorila, prije nego što sam uopće i dovršila s kucanjem. Na vratima me dočekao sredovječan čovjek, vjerojatno sluga, te mi bez riječi pokazao da uđem unutra. 

			„Ja sam Manca Blumfeld, došla sam za služavku, vjerojatno ste me očekivali“, rekla sam uljudno.

			Njegov je pogled bio potpuno prazan, kao da nije gledao u mene, već kroz mene, no to sam pripisala umoru. Ono što nisam mogla pripisati umoru jest njegov potpun manjak odgovora par trenutaka kasnije. Mjesto toga, samo je krenuo dalje niz hodnik, a ja sam zaključila da moram za njim.

			Pratila sam ga tako neko vrijeme u tišini, kroz tihe hodnike ukrašene tek pokojim plavim zastorom, kada me na moje iznenađenje odveo upravo onamo kamo sam i sama isprva htjela ići; veliki staklenik, čiji je ulaz bio povezan s hodnikom. 

			Nikada u životu nisam vidjela toliko različitih biljnih vrsta na jednom mjestu; bilo je tu svega, od tropskih palmi i glomaznog cvijeća kakvog nisam poznavala pa sve do poznate paprati, mente, kamilice, čičoke, pa i ljubičastih šafrana kakve sam vidjela po Istri. Kako smo hodali među zelenilom, pomislila sam da to mjesto više priliči čitavom botaničkom vrtu nego nečijem osobnom stakleniku.

			Sluga me odveo do samog kraja prostora, gdje sam napokon ugledala ženu koja je sjedila u raskošnom plavom naslonjaču. Grofica Altseel, bez sumnje. 

			Koliko sam bila upućena, grofica je trebala biti u pedesetima, no po izgledu joj ne bih dala više od četrdeset. U njezinoj se crnoj kosi jedva nazirala tek pokoja sijeda, a bila je odjevena u finu, no ne baš modernu, plavu haljinu, koja se umalo stapala s naslonjačem.

			Sjedila je ondje, ne radeći ništa očito. Nije imala knjigu u rukama, već je samo gledala u cvijeće pred sobom. Čuvši nas kako prilazimo, podignula je glavu.

			„Hm, ti mora da si Blumfeldova“, rekla je suho. „Hast du mich verstehen?“

			Upitala sam se na čas trebam li biti iskrena. Naravno da sam je razumjela.

			„Da, razumijem... Malo.“

			Oštro je odmahnula glavom na to te nastavila na njemačkom.

			„Ja tražim jedno, pošalju mi drugo… No dobro, što je tu je. Slušaj sad, tvoj će zadatak biti upravljanje kućanstva, i da se nisi krenula žaliti na odgovornost. Svakog ćeš jutra ložiti kamine i pobrinuti se da je sve čisto i na svom mjestu. Također ćeš i paziti na zalihe hrane i sve potrepštine te me obavijestiti ako što zatreba, na što ću ti dati daljnje upute. To je prije radila Margita, no sada je prestara za to. No ako je ona to mogla u svojim godinama, možeš i ti. U vrt i ovaj staklenik ne zalazi bez mog nadzora i dozvole. Druga posluga ovdje govori samo hrvatski, pa im se ne trebaš obraćati. Jakov će te sada odvesti u odaje za poslugu. Sve jasno?“

			„Da, jasno“, kimnula sam. 

			„Da, jasno gospođo“, ispravila me. 

			„Da, gospođo“, ponovila sam.

			Bez daljnjeg pozdrava odmahnula je rukom, a sluga, kojeg je nazvala Jakov, odmah je krenuo natrag. Ona se zatim okrenula, kao da sam prestala postojati. Tek tada mi je za oko upalo u  što je točno gledala. Bio je to veliki, prodorno plavi cvijet, kakav nikada u životu nisam vidjela. Nisam mogla prepoznati o kakvoj je vrsti bila riječ, no sigurno takav nije rastao u ovim krajevima. Imao je mnogo tankih latica u slojevima, a njegovo je lišće bilo dugačko i elegantno. Oko njega u tom grmu nije bilo nijednog drugog sličnog cvijeta. Valjda je to bio trofej njezina vrtlarstva, pomislih.

			Jakov me odveo do odaja za poslugu, lagano odškrinuo vrata jedne od soba, kimnuo te se povukao, sve bez ijedne izgovorene riječi. 

			Soba je bila mala, no uredna, a moja je skromna prtljaga već bila ostavljena ondje. Jedan krevet, škrinja, sjedalica i mala peć. Nisam se bila ni navikla na mnogo više od toga, a dobro je da sobu nisam morala dijeliti ni s kim.

			Nakon što sam polako prebacila svoje stvari u škrinju, sjela sam na krevet, pomislivši kako sam barem bila oslobođena dužnosti do kraja dana. Baš u tom trenutku, začulo se kucanje na vratima.

			„Ispričavam se na smetnji, sluškinja je Margita, htjela bi popričati s vama“, začula sam na njemačkom.

			Ustala sam i otvorila vrata, te se susrela s malom staricom. 

			„Vi ste Blumfeldova, zar ne? Došli ste me zamijeniti?“ upitala me.

			„Da, tako je“, odgovorila sam, iako zapravo nisam imala pojma da je bila riječ o zamjeni. 

			„Tako, tako...“ odgovorila je te zastala, kao da se zamislila, „Pokazat ću vam što sve trebate. Pođite za mnom.“

			Kimnula sam te krenula za njom. 

			Starica je, kako sam primijetila hodajući za njom, izgledala kao da se jedva drži na nogama, a kamoli da obavlja ikakve poslove. Pretpostavila sam da ju je zato i grofica mijenjala, no nisam mogla zamisliti da se bez pomoći mogla sama popeti uza stepenice, te mi nije bilo jasno zašto je ranije nije zamijenila.

			Odvela me u raskošnu sobu za primanje, uređenu s plavim zastorima i namještajem u stilu prošlog stoljeća, te pošla do kamina.

			„Svako jutro ti je dizati se u pet i naložiti kamine, vjerojatno ti je gospođa već rekla“, rekla je te se pokušala sagnuti kako bi uzela komad drva iz košare, samo da bi zastala, zastenjala, te se ponovno uspravila. „Dajte vi ubacite u vatru. Morat ćete paziti da sada u ovim hladnim mjesecima gori čitavo vrijeme. Grofica ne voli boraviti u hladnim prostorijama.“

			Poslušala sam je te sam sama ubacila cjepanicu u vatru.

			„Znate vi kako se loži vatra, zar ne?“

			Zbunjeno sam je pogledala.

			„Kako ne bih znala?“

			„Oh, ispričavam se, no ne znam odakle dolazite ni kakvo je vaše podrijetlo. Ne vjerujem da bi grofica za moju zamjenu izabrala tek bilo kakvu djevojku.“

			To me već pomalo zaintrigiralo.

			„Kako to mislite? Zar mi nije samo obavljati kućanske poslove?“

			„Voditi kućanstvo“, ispravila me. „A to nije lak zadatak. Treba imati volje i duše za to.“ 

			Vatra je gorjela u kaminu, već gutajući svježu cjepanicu plamenom.

			„Hoćete onda reći da sam izabrana jer imam volje? Zar mnoge druge nemaju?“

			Margita mi nije odmah odgovorila, već je i sama zamišljeno gledala u vatru neko vrijeme.

			„Za ovu poziciju potrebna joj je educirana, odgovorna djevojka. Ne vjerujem da bi te bez razloga dovela iz Ilirije.“

			Kimnula sam, kao da je to objašnjenje bilo dostatno. 

			„No, gdje smo ono stali... Ah, da, kamin. Nakon što naložiš vatru ovdje, u spavaonici, kuhinji i knjižnici, pobrisat ćeš prašinu. Isto ćeš tako čistiti i pepeo koji se nakupi oko kamina.“

			„Oprostite, no ako mi je posao voditi kućanstvo, zašto onda ja osobno moram paliti vatru svako jutro, zar mi nije posao nadgledati…“

			„Vatra može biti opasna. Bolje da se ti držiš toga“, rekla je upavši mi tako u riječ. Prije no što sam išta drugo stigla reći, nastavila je: „Kada grofica ustane i ode na doručak, ti odlaziš pospremiti krevet i spavaću sobu. Ako što treba oprati, odneseš pralji. Nakon doručka će te grofica uglavnom uputiti u specifične zadatke.“

			Rekavši to, krenula je dalje, a ja sam pošla za njom. Odvela me u kuhinju gdje je kuharica u tišini pripremala večeru. Nije nas pozdravila kada smo ušle, previše okupirana svojim poslom. 

			„Ovo je naša kuharica, njoj ne trebaš davati upute. Grofica je u sve uputi. Peć koju trebaš upaliti je onamo“, rekla je pokazavši mi prstom na nju.

			Htjela sam je upitati zašto kuharica sama nije palila vlastitu peć, no suzdržala sam se jer nas je mogla čuti.

			„Sad ću te odvesti do grofičine sobe da znaš gdje je“, Margita je rekla te već krenula van, pa tako i ja za njom.

			Kao što sam i pretpostavila, ona se jedva uspinjala uza stepenice, grčevito hvatajući rukohvat, na što sam ja uskočila da je pridržim.

			Kako smo se uspinjale, opet sam je upitala.

			„Imamo li vrtlara ovdje? Grofičin je vrt jako zavidan, nikada nisam vidjela takav.“

			„Oh, da, naravno. No grofica i sama mnogo radi oko njega. Praktički je obiteljsko nasljeđe, već se generacijama održava i širi. Zato je i tako velik.“

			Popevši se na kat, Margita mi je pokazala gdje se sve sobe nalaze, po meni nepotrebno, jer je samo jedna od njih zapravo bila korištena. Sve ostale sobe su, prema onome što sam vidjela, bile netaknute zasigurno već jako dugo vremena. Nije u njima bilo ni trunka prašine, sve su bile potpuno uredne, preuredne. 

			Upitala sam zato pitanje koje mi se čitavo vrijeme vrtjelo po glavi.

			„Grofica je udovica, to znam, no ima li djece?“ nevino sam upitala. Odgovor sam već mogla pretpostaviti.

			„Ne više.“

			„ Oh… Nisam to znala.“

			„To je takva obiteljska tragedija“, Margita je rekla s uzdahom, na što sam naćulila uši s gotovo uzbuđenim iščekivanjem, zbog čega me pomalo zapekla savjest. „Nedugo nakon što joj je muž umro od sušice, sinčić je nastradao u nesreći...“

			„Zaista tužno“, odvratila sam, iznenađena novim saznanjem, no isto tako pomalo razočarana što nisam saznala što se točno dogodilo sinu. Ipak, nisam imala hrabrosti to pitati u tom trenu, vidjevši ozbiljnu žalost na Margitinu licu.

			„Da. Znate, ja sam čitav svoj život u ovom dvorcu. Stigla sam isto kao i vi, možda čak i mlađa, a grofica je tada bila mala djevojčica. Praktički sam je i ja odgajala. I meni je sve to teško palo na kraju... Svi su iz obitelji nestali, samo je grofica ostala.”

			„Žao mi je“, bilo je sve što sam mogla reći. 

			„No, no, nemoj da te sad rastužuju priče stare sluškinje. Hajde da ti pokažem ostatak dužnosti.“

			Ostatak sam dana provela obilazeći kućanstvo, pokušavajući upamtiti gdje se sve nalazilo i gubeći se u dugačkim, hladnim hodnicima. Mnogi dijelovi dvorca, pogotovo oni stariji, nisu se više koristili ni za što, uređeni za stanare i posjetitelje koji su ondje boravili prije tko zna koliko desetljeća, a možda i stoljeća.

			Margita me također uputila na večeru u odajama za poslugu, gdje sam u tišini sjedila za stolom s ostatkom posluge s pristojnim, no bezukusnim jelom. Od svih pet preostalih članova posluge, nitko mi se nije obratio, niti dao ikakva znaka da je primijetio moju prisutnost, kao da sam već godinama tu. Da stvar bude gora, ni Margita se na kraju nije pojavila na večeri, tako da nisam imala s kime razgovarati. 

			Pokušala sam zato nakon večere započeti razgovor s kuharicom.

			„Pozdrav, nismo se imale priliku upoznati. Ja sam Manca Blumfeld, kako je vaše ime?“

			Blijedo me gledala, bez odgovora.

			„Ovaj… Ich bin Manca Blumfeld? Wie heissen Sie?“

			Opet ništa. 

			„Uh, jezik, sprache, koji?“

			Ni na to nije reagirala, već samo nastavila s poslom nakon par trenutaka, na što sam i ja odustala te otišla u sobu.

			Sljedeće jutro prionula sam na posao, radeći sve što su mi rekli, pritom ne nailazeći ni na koga sve dok me grofica nakon doručka nije poslala na tržnicu po namirnice.

			Uputivši se tako van, u tmurno maglovito jutro, jako brzo sam se razočarala, pitajući se što sam to uopće očekivala vidjeti. Bio je to mali grad sa starim kućama, kao što sam i vidjela prošli dan kad sam stigla, te me tumaranje praznim cestama nije odvelo nikamo zanimljivo. Ono što jest bilo zanimljivo na kraju sam zapravo bila ja, svim stanovnicima mjesta, koji su buljili u mene kako bi prošla pored njih, tu i tamo me pozdravljajući u prolazu.

			Kako sam obilazila grad, primijetila sam da zaista nije bilo nijedne novije kuće, te bi se zasigurno osjećala kao da hodam kroz prošli vijek da većina mjesta nije obrasla. Korijenje je izvirivalo posvuda, iz zidova kuća, ovijajući se oko krovova i stabala.

			Kako sam napokon naišla i na malu tržnicu, tek nekoliko prodavača na glavnom trgu krenuli su me ispitivati odakle sam i što radim ondje. Kada su čuli da sam nova sluškinja dvorca Altseel, nisu djelovali iznenađeno, no zato su postali mnogo manje zainteresirani za mene, odjednom više ne toliko voljni za razgovor. Usudila bi se reći da su bili zabrinuti ili čak razočarani, no ništa od toga nisu izgovorili, samo me uljudno pozdravljajući.

			Rad u dvorcu nije bio previše zahtijevan, no zato je bio dosadan. Nisam gotovo ni na koga nailazila među brojnim hodnicima i sobama, prevelikim za tek šačicu ljudi koja ih je nastanjivala. Uvečer, kad bi palila svijeće, pitala bih se je li takvo što imalo smisla, s obzirom na to da bi grofica jedva provodila išta vremena i u to malo prostorija koje je obilazila. Većinu je svog vremena provodila u stakleniku. Skoro svaku večer bih je vidjela kako sa svijećnjakom odlazi onamo, ili bih vidjela svjetlo izvana. 

			Grofica je bila hladna prema meni, obraćajući mi se samo iz nužnosti, i ne pridajući mi mnogo pažnje. 

			Na ostatak posluge jedva sam i nailazila, a i tad bi se ponašali prema meni kao da sam duh, usredotočeni na svoje zadatke. Osim Margite, jedino sam još Jakovu znala ime, no on bi se odazvao samo okretanjem glave, nakon čega bi prazno piljio u mene, ne odgovarajući ni na jedno pitanje koje bih mu postavila, dok na kraju ne bi otišao svojim putem.

			Margitu zato nisam vidjela čitav tjedan otkako sam došla. Prvo sam pomislila da se napokon umirovila od rada, no kada je već danima nisam vidjela nigdje, zaključila sam da je napustila dvorac.

			Pomislila sam da će me provođenje vremena na ovako sumornom mjestu u kojem kao da nije bilo ni žive duše dovesti do ludila, te sam već počela pisati pismo kući obećavajući da ću učiniti bilo što i zaposliti se bilo gdje samo da mi dopuste da se vratim.

			Baš kada sam završila sa sastavljanjem pisma, začula sam korake u hodniku pred svojom sobom. Otvorivši vrata, ugledala sam Margitu koja je u tom trenu išla nekamo sa svijećom u ruci.

			„Oh, Margita, pozdrav. Kamo vi idete? Nisam vas dugo vidjela“, upitala sam s olakšanjem u glasu.

			Međutim, ona me samo odsutno pogledala, ne rekavši mi ništa.

			„Je li sve u redu?“ ponovno sam pokušala.

			Njezin pogled bio je potpuno prazan, kao i kod ostatka posluge. 

			Došla sam do Margite, uhvatila je za ramena te je lagano protresla. 

			„Čujete li me? Što se događa?“

			Kao da sam tresla tek običnu lutku. 

			Pustivši je, udaljila sam se par koraka od nje, na što se ona okrenula te nastavila naprijed.

			„Što? Koji vrag se događa ovdje?“ 

			 Pošla sam za staricom. Nije još bilo prekasno, no zbog zimskog je vremena već pala noć te sam bez razmišljanja krenula za svjetlom njene svijeće, misleći da je gubitak vremena paliti vlastitu.

			Kretala se polako, no već mi je bilo jasno kamo je išla kada je skrenula u glavni hodnik. 

			U mraku, pod svjetlom tek jedne malene svijeće, sve se činilo još većim i strašnijim no što je bilo, te bi se čovjek dao zavarati da je zalutao u šumu.

			Tada sam pred nama ugledala još jedno svjetlo. Odmah sam točno zaključila da je to bila grofica, te sam se, sjetivši se njezina upozorenja o mom ulasku, brže bolje sklonila u sjenu grma.

			Kako je Margita prišla grofici, koja je kao i prvog dana sjedila na svojoj plavoj fotelji, ova joj se okrenula, lica snuždena kakva ga još nisam vidjela.

			„Ah, Margita. Tu si“, rekla je gotovo sjetno. Otkako  sam upoznala groficu, nijednom se nije obratila posluzi ni s trunkom emocije u glasu. Ovo je bio prvi put da sam posvjedočila ikakvom tračku ljudskosti od nje.

			Margita joj nije odgovorila, već je samo mirno nastavila stajati pred njom.

			„Ne mogu ti opisati kolika me žalost hvata zbog svega ovoga... No morala sam to učiniti. Nisam imala izbora. Znala si to.“

			Rekla je to, te je tišina opet zavladala među njima.

			„Znam da me više ne čuješ, i da to više nisi sasvim ti, ali... Mislim da svejedno želim razgovarati s tobom. Mnogo si me puta kao djevojčicu spriječila od ulaska ovdje. Tada nisam razumjela zašto, ljutila sam se na tebe, a ti si samo imala najbolje namjere. Znala si što je posrijedi u ovom prokletom gradu, vidjela si svojim očima što je bilo s tvojom prethodnicom... Ja to tada nisam mogla pojmiti. Ni sada još sasvim ne mogu. Ali tako mora biti. Barem smo tvoju nasljednicu poštedjeli znanja za sada. Razmišljala sam malo još o zadnjoj stvari koju si mi rekla. Da pronađem nekog da me naslijedi, da preuzme ovaj zadatak, no jednostavno se ne mogu natjerati. Kako da nekome uopće objasnim važnost ovoga, kako da nekog uvjerim da sve to ima smisla?“

			Margita je čitavo vrijeme šutjela.

			„Razmišljam i dalje ima li sve ovo smisla... Znaš, ja sam kriva za ovu situaciju. Nisam ti to nikada rekla. Ja sam ta koja je pustila Fridrika ovdje, da vidi vrt. Nisam mislila da će se išta loše dogoditi, imala sam nadzor nad njim... No, skrenula sam pažnju na par trenutaka, i to je bilo dovoljno... Uzelo je njega.“

			Kako je to govorila, njezin se glas postupno sve više tresao. 

			„Nije trebao biti on, ja sam ta koja se trebala žrtvovati za njega! Nisam mogla živjeti s tom krivnjom, nisam. Toliko me to sve potreslo, Margita, na kraju nisam smogla ni snage opet se udati, i sada je prekasno da rodim novog nasljednika. Ja sam ostala kao zadnja grana obitelji Altseel, i sa mnom će loza umrijeti. Trebala sam se ja žrtvovati dok sam još mogla, ostaviti Fridrika u tvojim rukama, ti bi ga dobro odgojila. A ovako...“

			„Pogledaj ga sada... Nikada nije bio u punijem cvatu“, rekla je.

			Kako nisam mogla dobro vidjeti što se događalo sa svog stajališta, odlučila sam prići par koraka bliže. U tom sam se trenu pak spotaknula na nekakav korijen, i tresnula na tlo.

			„Tko je to tamo?“ grofica je srdito upitala, ustajući sa svijećom u ruci. Nije mi bilo spasa ni bijega, te sam se poraženo pokušala osoviti na noge.

			„Ti! Blumfeldova! Što ti radiš ovdje? Zar ti nisam rekla da ne ulaziš ovamo bez moje dozvole!?“

			„Pa, jeste grofice, no, vidite, samo sam išla za Margitom i…“

			„Dakle prisluškivala si nas?“

			„Ne, ne, nisam ništa prisluškivala, tek sam ušla“, pokušala sam slagati, no na njezinu licu nije bilo ni trunke naznake da mi je imalo povjerovala.

			„Znaš li ti da za ovakve stvari ide kazna! To je čisti neposluh, svaka dobra sluškinja treba znati da se privatni razgovori gospodara ne slušaju!“

			„Da, naravno gospođo, ispričavam se...“

			„E, to nije dovoljno“, rekla je te me uhvatila za nadlakticu te stala povlačiti. „Ideš sa mnom!“

			Prva mi je pomisao bila u tom trenutku panike da će me odvesti i zaključati u kakvu ostavu te me ostaviti bez jela na koji dan, no mjesto toga krenula me vući dublje u staklenik, prema svojoj fotelji i Margiti.

			„Trebala sam te odmah poslati natrag čim sam te vidjela! Ti sve razumiješ, zar ne? Sve si lijepo čula, sigurna sam“, govorila je više sebi nego meni. „E pa, dobro onda. Neka si sve čula, nadam se da si zadovoljna. Lako ću te zamijeniti, dovesti neku Mađaricu ili Njemicu koja zna svoje mjesto. A ti se lijepo pozdravi sa svojom odgovornosti.“

			Iako sam je isprva puštala da me vuče, ne misleći da će mi učiniti išta ozbiljno nažao, ugledavši pred sobom sjajan plavi cvijet, naglim sam se pokretom iščupala iz njezina zahvata.  

			„Pustite me!“ uzviknula sam i ni ne razmišljajući previše o tome ugrabila svijeću iz Margitine ruke, koju je ispustila s lakoćom, te prinijela plamen cvijetu.

			Na to je grofica zastala.

			„Što to radiš!?“ upitala me.

			„Zapalit ću vam cvijet ako me ne pustite na miru!“ 

			„Glupačo, ne znaš što radiš! Ostavi taj plamen isti čas!“

			„Zašto bih? Prvo mi objasnite što se ovdje događa! Što ste učinili svoj posluzi i Margiti?“

			Umjesto da mi odgovori, pokušala je dohvatiti svijeću iz moje ruke, na što sam je brzo odgurnula od sebe, još više približavajući plamen cvijetu.

			„Ništa što se tebe tiče! Ti si ta koja je iskazala neposluh prema meni! Moje te se osobne stvari ne tiču!“

			„U redu, onda”, rekla sam i napokon stavila plamen na latice cvijeća. Grofica je na to nasrnula na mene, a ja sam se pokušala održati na mjestu, dovoljno dugo da plamen zahvati cvijet.

			„To je duša obitelji Altseel, duša ovog grada, jesi li ti normalna!?“

			Odmakla sam joj se na kraju s puta, a ona se bacila na cvijet, hvatajući latice kako bi ugasila plamen. Kako bi koju uhvatila, njihov bi se slabi sjaj znatno pojačao, gotovo zasljepljujuće jako, toliko da sam pomislila da su ipak buknule. No sve se vratilo u normalu, ili mi se barem tako činilo prvih nekoliko trenutaka.

			Grofica je nepomično stajala pred sada još većim i sjajnijim cvijetom.

			Zakoraknula sam unatrag, očekujući da će svoj bijes ponovno iskaliti na meni, no ništa se nije dogodilo. Nastavila je stajati mirno, bez riječi, okrenuta od mene. Prišla sam joj zato te je oprezno uhvatila za rame.

			Okrenula se prema meni, a ja sam umalo skočila unatrag. Njezin je pogled bio potpuno prazan, kao i kod čitave posluge, kao i kod Margite.

			„Gospođo?“ tiho sam upitala.

			„Što? Ne gledajte me tako“, rekla sam, uznemirena. Bez pogovora odvratila je glavu. 

			„Čekaj malo,“ rekla sam, „odmakni se od mene.“

			Zakoraknula je par koraka unatrag.

			Okrenula sam se zatim Margiti.

			„Uzmi ovu svijeću natrag.“

			Prišla mi je i isto tako bez riječi uzela svijeću iz moje ruke. Odvratila sam pogled natrag prema velikom, svijetlom cvijetu. Pogledavši bliže, uvidjela sam da je sve ono korijenje vodilo ravno do njega. Duša Altseela.

			Pogled mi je zatim uhvatila grofičina fotelja, na čijoj se svilenoj plavoj tkanini odsijevala svjetlost. Kimnuvši jednom, udobno sam zauzela svoje mjesto.

		

	
		
			Biokovsko zvonce

			„Seko, dođi da vidiš!“ Tomičin glas pun je ljubavi prema životu koju samo djeca imaju. 

			Želi da mi pokaže cvijet koji je ubrao. Kada Gorska služba spašavanja nađe njegovo tijelo, ljubičaste latice i dalje će biti u njegovim rukama. 

			Na Biokovu smo, kao i uvijek. Mama i Tata nisu u blizini. Zapeli su negdje na stazi kojom se penjemo, pa ih Tomica i ja čekamo. Uspon nije toliko težak, ali lako je to meni reći. Meni je petnaest, a njima po četrdeset. 

			Tomici je pet i uživa u planinama s nama. Da se njega pita, svaki dan bi išli na neki novi vrh, tražili novo cvijeće ili zanimljive kamenčiće. 

			Takva smo porodica. Ili smo barem do tada bili. 

			„Seko!“ opet me doziva. Trebala bi mu prići, da zajedno pogledamo cvijet, da mu kažem da ga ne bere, da mu objasnim šta znači riječ endem, ali ništa od toga se ne dešava.

			Unatoč svemu, telefon je i dalje u mojim rukama. Odgovaram na poruke osobe čijeg imena se ne bih sjećala kroz par godina, da se ova scena odigrala imalo drugačije zapletena u priču koja nema ni smisla, a kamoli značaja. 

			Sada to znam, ali ova verzija mene neće podignuti glavu od telefona dok ne stignu Mama i Tata.

			„Gdje je Tomica?“ Mama će pitati, još uvijek u svijetu u kojem ima dvoje zdrave djece; njen je najveći problem bol u nogama od hodanja. 

			„Ma tu je negdje“, reći ću joj, jer nisam čula zvuk Tomičinog pada. 

			Nije čak ni vrisnuo. Valjda njegovom petogodišnjem umu tako nešto nije palo na pamet. 

			„O, Bože!“ Panika u Tatinom glasu sve će mi reći i prije nego što on nađe riječi. Na dnu nedavno urušene ponikve duboke dvadeset i sedam metara ležat će tijelo u kojem je nekada bio Tomica.

			Kao i uvijek kada dođe do ove scene, budim se. 

			Više ne vrištim kao prvih dvadesetak puta, ali hladne graške znoja slivaju mi se niz lice. 

			Putovanje kroz vrijeme nije lako po ljudsko tijelo, čak ni onda kada svijet oko nas ostane nepromijenjen.

			Efekt leptira je glupost. Kontinuum vremena i prostora previše je stabilan da bi se samo tako promijenio. Kad leptir zamahne krilima na drugoj strani svijeta, Svemir već dobro zna da će se to desiti. 

			Ja i dalje vjerujem da se stvari mogu promijeniti. 

			Miris znoja grize za pluća u ovoj maloj sobi. Samo madrac na podu, ormar i radni stol prekriven epruvetama, destilatorima, plamenicima. Sve ove stvari nekada su pripadale Univerzitetu na kojem sam radila, ali sada su moje, tu sa samo jednim ciljem. Osim par komada odjeće, sve što se nalazi u ovoj sobi tu je sa ciljem proizvodnje ljubičaste tečnosti od cvijeća koje raste samo na jednom mjestu u svijetu. 

			Biokovsko zvonce, Edraianthus pumilio, mali ljubičasti cvijet koji je Tomica imao u svojoj krhkoj ruci kada su ga našli. 

			Niko osim mene ne zna koji efekt ova biljka može da ima. Niko je nije istraživao na ovaj način, niko s mojim doktoratima iz fizike i biologije. Niko osim mene ne bi mogao zaključiti da je ovaj naizgled običan cvijet ključ za putovanje kroz vrijeme. 

			Za sad mogu prebaciti svijest u svoje staro tijelo od prije dvadeset i tri godine. Promjene koje sam uspjela uzrokovati su male. 

			Nekad ostavim telefon i krenem prema Tomici, ali nikad na vrijeme. Nekad čujem kamenje koje pada za njim. Nekad uspijem da zovnem Mamu ili Tatu da dođu prije.

			Ništa nije dovoljno.

			Ipak, koliko god sam umorna od ovog života, odustajanje nije opcija. 

			Ne sad, kad sam tako blizu.

			U staklenoj bočici na stolu samo je pet mililitara tečnosti. Sutra ću na planini ubrati još cvijeća, destilirati ga i dodati mu sve što sam nakon godina eksperimentiranja naučila da izaziva ovaj efekt.

			Uvijek berem cvjetove blizu mjesta gdje je Tomica pao. Nisam sigurna, jer nisam testirala, ali želim da vjerujem kako sadrže neki djelić njega, koji mi olakšava cijeli proces. 

			Ovih pet mililitara bit će dosta za pet putovanja. 

			S dozama se obično ne igram, jer znam kakav uticaj tečnost može imati na moje tijelo. Efekt je jači, daje mi više od četiri minute i devet sekundi standardne doze. Daje mi veću mogućnost kontrole nad mojim starim tijelom. Međutim, rizik da se nikad neću vratiti raste.

			 Zato se držim standardnih, ispitanih doza, da bih mogla ponoviti proces koliko god puta bude trebalo. 

			„Hajde, ustani, moram sa tobom da pričam.“ 

			Lupanje Tatine šake dovoljno je jako da se vrata zatresu. Veliku kuću na makarskoj rivijeri u kojoj smo nekad živjeli zamijenio je stan od trideset kvadrata koji uvijek smrdi na rakiju i znoj. 

			Ja bih mogla zarađivati više, raditi u nekom institutu ili univerzitetu kao što su svi i vjerovali da mogu, ali to nije bitno. U ovoj sobi imam sve što mi treba. 

			Izlazim iz sobe sporim koracima jer je ovo samo gubljenje vremena. Trebala bih pokušati ponovno, vratiti se dvadeset sekundi ranije, opet probati preuzeti Tomičin um; bilo šta osim razgovora koji ne želim da čujem.

			Tata će vjerojatno opet imati ili loše vijesti ili prodiku. Novi računi, nove dijagnoze ili priča o tome kako propadam u ovoj sobici, iako sam mu milion puta objasnila šta želim da uradim.

			Ipak, u kuhinji zatičem tatu sa osmijehom na licu.

			Kada sam to zadnji put vidjela? Na dan kad sam doktorirala? Ni tad. Tomica nije bio tu da slavi sa nama.

			Po prvi put u ko zna koliko vremena, Tata je obrijan i otuširan. Ništa ne može obrisati godine sa njegovog lica, ali ipak mi se čini nekoliko desetljeća mlađi nego inače.

			„Šta se dešava?“ pitam ga dok sjedam na stolicu preko puta njega. Ispred nas su dvije šoljice kave, još vrele. 

			„Napokon sam donio odluku koju sam trebao još davno“ Tata započinje govor koji je očito već dugo pripremao. Ne mrlja riječi, ne zapinje, čak se i smiješi dok priča, njegove plave oči, iste kao Tomicine, žive po prvi put u dvije decenije. „Odlučio sam da idem na Brisanje.“

			Ne odgovarim mu odmah, iako pritisak u mojoj glavi počinje da raste čim čujem njegove riječi. 

			Ne i on. Ne mogu izgubiti oba roditelja na ovaj način. Zar je i on tolika kukavica?

			„Zezaš se sa mnom?“ pitam ga, moj glas miran, hladan, kao što volim da ga čujem. Ne želim da zna kakvu pometnju su njegove riječi napravile u mojoj glavi. 

			„Nikad. Posebno ne oko nečega što je ovako bitno”, uvjerava me. Nisam ni mislila da je šala, naravno da nisam, ali kada čujem  nešto slično, to je uvijek moja prva pomisao.

			„Ne mogu da vjerujem.“ To je fraza koja se očekuje od mene u ovom stadiju razgovora,, ali istina je drugačija.

			Ne samo da potpuno vjerujem u njegovu namjeru, nego se čudim što se nije pojavila još davno. 

			Prije tri godine Mama je bila jedna od prvih osoba u Hrvatskoj koja je prošla proces Brisanja.

			Uz pomoć specifičnih kemikalija i posebno usmjerenih električnih signala, doktori su simulirali njen mozak i izbrisali sva sjećanja na Tomicu, jedno po jedno.

			„Ne mogu više da živim ovako“, rekla mi je noć prije. „Ovo nije život. Želim da proživim svoje posljednje godine u neznanju.“

			Nakon što je potrošila zadnje novce koje smo imali, nismo je više vidjeli. Preporuka doktora. Pošto smo se i Tata i ja sjećali Tomice, vjerojatno bismo uzrokovali da se i njoj sjećanja vrate.

			„Moraš da me razumiješ“, kaže Tata. Čekam da mu glas pukne, da počne da lomi prste od nervoze, ali ništa od toga se ne dešava. Nismo tu samo da mi saopći svoju odluku, znam. „Tomice više nema, ali nema ni nas. Svo troje smo onaj dan umrli sa njim. I šta imamo od toga? Samo još više patnje, samo tuga i alkohol i lijekovi za smirenje koji više ne funkcionišu. Zar misliš da bi nam to Tomica htio?“

			„Mi smo ga ubili“, kažem mu istinu. „I vi i ja, našom nepažnjom. On zbog nas nije tu da kaže svoje mišljenje.“

			Na početku, sama sam sebe optuživala za njegovu smrt. Ja sam mu bila najbliža. Zvao je moje ime. Meni je htio da pokaže cvijet.

			Godine su donijele sa sobom ukus realnosti. I ja sam bila dijete. Oni su bili ti koju su mu dopustili da prije svih nas trči po planini punoj litica i ponikvi. Dovoljno je krivice da je svo troje možemo dijeliti. Naša tri života za njegov jedan. 

			„Ništa nećemo postići takvim razmišljanjem“, kaže Tata kao da je već milion puta imao istu raspravu sa sobom. „Nedostaje mi naš stari život. Nedostaje mi tvoja majka. Kad je odlazila, rekla je da će me čekati. Želim ponovno da budem sretan. Zar previše tražim?“

			„Nakon svega, da.“

			Šok u njegovim očima mi kaže da nije očekivao ovaj odgovor. Prekršila sam društveni protokol, znam, ali sam rekla istinu. 

			„Ne dok ne ispravimo ono što smo uradili.“ Moje riječi njegov izraz nevjerice pretvaraju u žaljenje. 

			„Pričali smo o ovome“, kaže, glasom pun ljubavi, kako nisam čula od Tomicine smrti. 

			„Ti jednostavno ne razumiješ.“ 

			Da, pričali smo o ovome već stotinu puta, od prvog pokušaja pa sve do danas. Nauka na kojoj se temelje moji postupci  previše je za bivšeg profesora engleskog koji je zadnjih dvadeset godina proveo na dnu boce. 

			Čak ni moji profesori i kolege naučnici nisu razumjeli. Pokazala sam im izračune i formulacije koje sve objašnjavaju, samo da bi me odbili i nazvali luđakinjom. 

			Ne zamjeram im. Barem ne svima. I mnoge druge kao što sam ja  društvo je odbacilo, samo da bi vrijeme pokazalo kako su bili u pravu.

			Uostalom, ne radim ovo zbog njih. Sve će biti vrijedno truda, samo ako vratim Tomicu.

			„Znam da ne razumijem fiziku kao ti, ali vidim te kad si pod uticajem te proklete droge.“

			„Nije droga!“ 

			Opet ista rasprava. Gubim vrijeme. Mogla bih još jednom pokušati umjesto da ovdje slušam riječi čovjeka koji ne razumije. 

			„Ne znam šta je, ali kad je uzmeš, nema te. Samo ležiš na onom smrdljivom madracu. Ništa te ne može probuditi ni pomijeriti. To nije normalno. Molim te, ti si nam sad jedino dijete. Ne želim da te vidim takvu.“

			„To što ti želiš nije bitno. Ja sam ta koja radi nešto konkretno za Tomicu. Ti želiš da zaboraviš da je ikad postojao. Vrijeđaš sjećanje na njega.“

			„Zar je to stvarno toliko bitno?“ Nema ni traga otrova u njegovom glasu, samo desetljeća tuge sa kojom se nikad nije naučio nositi. „Ništa ga ne može vratiti. Zar nije bolje da kao porodica dopustimo sebi barem par godina sreć? Molim te, misli na sebe jednom u životu. Zaslužuješ da budeš sebična.“

			Odmahujem glavom. Ne mogu da sebi dopustim da čujem njegove riječi, da ih prihvatim, ma koliko neki dio mene to želi. Mogla sam biti nešto, naučnica koja spašava živote, ili pak samo obična osoba. 

			„Tomica je zaslužio više od nas“, kažem mu. „Ne samo da smo ga ubili, nego hoćeš da potpuno izbrišeš činjenicu da je uopće i postojao?“

			„Možda je to najbolje što možemo uraditi.“

			Bez riječi ustaje, šalica kafe pred njim i dalje puna. 

			„Možeš nam se pridružiti kad god budeš željela“, kaže mi, već na vratima. „Sve je već plaćeno. Tvoja mama je to uradila za nas. Ovo ne mora biti zbogom.“

			Nešto mi govori da će biti.

			Koliko puta je ušao u moju sobu dok je moj um bio u drugom vremenu? Koliko puta me je prekinuo a da ja to nisam ni znala? 

			Oni pokušaji kada sam bila blizu, kada bi prošla verzija mene ostavila telefon, odgovorila Tomici, pozvala ga po imenu; da li su propali zbog Tatinih poteza?

			Ali, on nije više tu. Niko me neće moći prekinuti.

			Trčim nazad u svoju sobu. Zadnjih pet mililitara eliksira je i dalje tu, u bočici od smeđeg stakla. Nikad nisam pokušala sa ovolikom dozom, ali sada kada znam da me niko neće prekinuti, spremna sam na rizik. 

			Vežem povesku za stazu na svoju ruku, dok moji prsti brzo nalaze venu. Toliko puta sam ovo uradila da više ne moram da razmišljam o svojim pokretima. 

			Špricom  ubrizgavam tečnost direktno u venu, a poznati osjećaj topline širi mi se kroz tijelo. Svijest o ovom vremenu isparava iz mog uma prije nego što moje tijelo padne na madrac.

			***

			Snažni miris dezinficijensa para mi nosnice. Rukavice na mojim šakama prionule su uz kožu. Samo želim da ih skinem.

			Ne mogu, barem ne još. U laboratoriji sam. Glavobolja me ubija, a jarka svjetla iznad moje glave i šuštanje mašina oko mene nimalo ne pomažu. 

			Deset je uveče. Laboratorij je prazan, ostala sam sama. Bijeli stol ispred mene je pun je pipeta i plastičnih mikrotubica. U staklenoj bočici koja izgleda kao da je prazna nalazi se pedeset mikrolitara ekstrakta Edraianthus pumilio, posljednjih pedeset kojima kao laboratorija raspolažemo. Projekt nije uspio. Sredstva su istrošena, nizašta. Šefica odjela je ljuta, ali proći će je. 

			Ipak, i ona je znanstvenica: zna da svaki eksperiment ne upali. 

			Ovaj hoće. Radi Tomice, znam da će uspjeti. 

			Sjećam se scene u kojoj sam. Pomiješat ću posljednjih pedeset mikrolitara ekstrakta sa reagensima, ovaj put u tačnom odnosu. Ove večeri ću se prvi put vratiti na Biokovo. 

			Kroz pola godine, dobit ću otkaz na Univerzitetu. Narednih pet ću posvetiti isključivo Tomici, dječaku sa divnim osmijehom, koji je volio planine i lijepe kamenčiće; dječaku kojeg ništa neće vratiti. 

			Moj um upravlja tijelom mlađe verzije mene kao što nikad nije upravljao onom na Biokovu. Dobro znam kako napraviti tečnost koja će me bezbroj puta odvesti u trenutak Tomičine smrti. 

			Mikropipeta u mojoj ruci se trese kao nikad prije. Pedeset mikrolitara ekstrakta, stotinu mikrolitara alkohola, još mnogi drugi reagensi koje ću skupo plaćati u budućnosti iz koje dolazim .

			Tako bi jednostavno bilo napraviti istu smjesu kao i uvijek, onu za koju znam da radi, unatoč svemu što drugi govore. 

			Tomica. Sve je ovo za njega. Svoj cijeli život dala sam za njegov, ali ni to neće biti dovoljno.

			Možda se neke stvari ne mogu promijeniti. Možda se neke greške nikad ne mogu ispraviti.

			Zvuk stakla koje se razbija u milijun komadića probija relativnu tišinu oko mene. Miris cvijeća je u zraku, iako je kapljica ekstrakta na podu previše mala da se vidi. Čak i kad dođu sutra, miris će se i dalje osjetiti. 

			Ujutro ću javiti da sam bolesna, baš kao i u starom svijetu, ali neću provesti dan u svojoj sobi, vraćajući se uvijek iznova u onaj trenutak. Umjesto toga, otići ću na groblje, gdje nisam bila od Tomičinog  pogreba, ostaviti mu cvijeće, popričati sa njim.

			Nakon toga…

			Ne znam. Ispred mene je potpuno novi svijet. 

		

	
		
			Posljednja migracija sredozemne morske zmije

			
Lea Katarina Gobec


			Stigla je s plimom, u sumrak prije punog Mjeseca, kada su tamarisi već utopili vrt svojim cvjetovima i pretvorili ga u more ružičastih oblaka, i uplovila do male luke ispod istraživačke stanice gdje sam pripremao opremu za večerašnje putovanje prema Jabuci. Nisam je odmah otjerao, kao što sam inače činio s pridošlicama, jer se pojavila u oronulom čamcu s kojeg se ljuštila boja, a ne u golemom, sjajnom brodu kakvi su se ponekad pokušali probiti do rezervata u ovo doba godine. Bila je sama, nesigurna koraka, ali čvrsto stisnutih usnica osobe koja nije bila spremna vratiti se odakle je došla.

			Kada sam je dočekao na obali u službenom odijelu, s teškom puškom za leđima, djelovala je kao da će se rasplakati, no samo je trepnula i ispružila ruku. Nisam je prihvatio, već samo upitno pogledao u njezine koščate prste, a zatim je upozorio da javnosti nije dozvoljen ulaz u pomorski rezervat.

			„Svjesna sam toga,“ rekla je grubim glasom, susprežući kašalj, „ali htjela bih da učinite jednu iznimku. Naime, za par mjeseci više me neće biti. Ovo mi je zadnja šansa da doživim migraciju.“

			Način na koji je to mirno proglasila uhvatio me nespremnog. Tek sam tada zamijetio rupcem obgrljenu glavu i ispijeno lice. U svim godinama radnog staža na ovoj lokaciji nisam naišao na osobu koja je tako samouvjereno govorila o svom snu, kao da joj ništa ne stoji na putu osim vlastite volje. Njezin ton odavao je odlučnost, ali i napetost pri iščekivanju odgovora.

			Mogao sam je uputiti natrag na čamac i poslati je doma, mogao sam objasniti kako nije iznad zakona ili sam se mogao praviti da me nije briga, no umjesto toga sam je pozvao u stanicu koja mi je služila kao skromni dom.

			Pridružila mi se za stolom i čeprkala po narescima koje sam izvukao iz dubine frižidera. Odložio sam pušku daleko od nas, no njezine sive oči napeto su se okretale prema oružju, čak i tijekom razgovora.

			„Želim vidjeti zmije. Barem jednom u životu.“

			Uzdahnuo sam. Što god joj rekao, neće joj se svidjeti, a pogotovo ne istina. Primijetila je da sam zastao, razmatrajući potencijalne odgovore, pa se žustro podignula na noge. Stolac je treskom lupio o pod.

			„Molim vas! Znam da je ovo jedina stanica koja je još uvijek opstala nakon svega. Jedna osoba više na vašem brodu neće nikome činiti znatnu razliku!“

			Prsa su joj se nadimala uz hrapave uzdahe, a zgrčene šake pobijeljele su na zglobovima. Pratio sam je umornim očima, a zatim se zagledao u prevrnuti stolac, na što se ona zacrvenjela.

			„Oprostite. Posljednjih tjedana nisam svoja“, rekla je pa pospremila za sobom, sjedajući natrag za stol i skrušeno spuštajući pogled prema rukama.

			Osjetio sam kako mi se grlo steže. Cvrčci su nježno brujali pod prozorom, skriveni u gustim grmovima šmrike. Umor se prikrao u dubinu moje svijesti pri pomisli na ono što je nekoć bilo, a što više nikada neće biti. „Jeste li se zapitali zašto?”

			Ona se namršti. „Kako to mislite?“

			„Zašto je ovo jedina stanica koja se još uvijek koristi za promatranje migracija?“

			“Čitala sam članke, novinske i znanstvene. Čitala sam knjige i pratila istraživanja. Država nije htjela bacati novac na proučavanje izumiruće vrste koju nisu mogli vratiti, pogotovo nakon uništenja istraživačkog centra čija bi ponovna izgradnja zahtijevala prevelika ulaganja. Lakše je bilo dignuti ruke i zmije pasivno zaštititi.“ Vilica joj se napinjala, a ja nisam mogao odvratiti misli od oštrog tona njezinih riječi.

			„Znači da ste upoznati s mojim radom.“

			„Jesam, profesore Klif“, potvrdi.

			Moje ime djelovalo je neobično u načinu na koji ga je izgovorila. Nije me poznavala, a ipak me oslovila s poštovanjem, za razliku od drugih koji koriste svaku priliku da bi me njime pogrdili.

			„Možda sam nekoć radio za fakultet, ali nikada nisam postao profesor.“ Oslonio sam se o stol kako bih se podignuo na teške noge, a ona me budno pratila. Otišao sam po piće, nešto trpko i jače nego sok koji je stajao netaknut ispred nas, te pažljivo natočio poveću količinu bistre tekućine u dvije čašice.

			„Vjerujem da ste obrazovani, gospođo, iako možda ne profesionalno,” započeo sam, osjećajući se krivo zbog titraja nade na krajevima njezinih usana, „ali morate razumjeti da ne poznajete sve dijelove priče. Godinama ovdje provodim monitoring, sakupljam uzorke i analiziram aktivnost morskih zmija. Vjerojatnost da ćete ih noćas ugledati iznimno su male.”

			Stisnula je zube i pogledala u stranu. Posegnuo sam prema njoj, prislonivši grubi dlan na krhku ruku. Moja utjeha nije joj mogla puno značiti, no drugo nisam imao za ponuditi.

			„Molim vas, gospodine Klif”, rekla je tiho, mirno, „željela bih pokušati. Drugu šansu neću imati.”

			Pogledao sam kroz prozor, prema moru gdje su se valovi vukli uz stijene i gdje je njezin čamac spokojno čekao zavezan uz pristanište. Sunce je već zašlo i sumrak nas je ovio u zagasite boje vatre. Otok je padao u san, plima se povlačila, a mjesec počeo uzdizati u svom najljepšem srebrnom ruhu koje bi trebalo zazvati zmije na hridi dalekih otoka i šaputati im tajne o njihovu rodu, o novim počecima i o konačnosti života.

			No prošlo je već mnogo vremena otkako sam svjedočio tom događaju i ponovno sam pripremio srce na lom pri prvim zrakama svjetlosti iznad pustog mora. Nikome ne bih poželio takvu bijedu, a kamoli osobi koja je ovdje tražila upravo suprotno.

			Ipak, prije nego što sam imao priliku ponovno je odbiti i ponuditi mogućnost da bježi natrag na kopno, pretekla me nježno mi obgrlivši ruku – onu kojom sam bio prekrio njezinu.

			„Ostala mi je samo nada. Drugo nemam više za izgubiti.”

			Zatvorio sam oči. Toplina njezine kože podsjećala me na onu koju sam davno zaboravio, koju sam tražio među otocima i u pjeni valova, i koju sam izgubio među istim, dok sam sa suzama promatrao kako istraživački brod nestaje na pučini. Pjev sredozemnih morskih zmija te je godine prvi put izostao, kao što su izostale i riječi bliske mi osobe kada sam se odbio vratiti s njima u život koji nikada ne bi bio moj. Tišina koja je uslijedila gotovo me ugušila.

			Zato sam odbio biti još jedna prepreka u njezinu naumu da dosegne ono što toliko želi.

			„Pripremit ću brod. Moramo krenuti što prije, ako mislimo stići na vrijeme.”

			Ustala je pažljivo, kao da se boji da će me krivi pokret razuvjeriti, a zatim je zakoračila oko stola i zagrlila me. Ruke su mi se instinktivno podignule i obavile je oko struka. Riječi bi bile suvišne. Samo smo se zadržali u tom trenutku, srce o srce, u tihom razumijevanju i još tišoj boli.

			Ostavio sam je u stanici da se odmori nakon cjelodnevnog puta, dok sam ja krenuo prebirati po vozilu i provjeravati je li sve spremno za polazak. Zvijezde su blistale na nebu, prateći moje otežane pokrete. Ne mogu odrediti kada sam toliko ostario niti koliko je godina prošlo otkako prema Jabuci nisam plovio sâm. Svakog bih svibnja čekao zmije navrh stijena tog opustošenog otoka, preispitujući svoju odluku da ostanem ovdje i zaboravim na sve što sam mogao imati u Zagrebu. Unosan posao, zavidan ugled, topli dom i obećane zaruke – svega sam se odrekao da prihvatim samoga sebe kojeg sam po prvi puta jasno ugledao u odrazu blistavih krljušti.

			Bio sam svjestan da će me ta odluka skupo koštati, ali teško je cijeniti vrijednost dobivenog kada će sve što sam postigao nestati zajedno sa mnom, osim odbačenog imena uz naslove zastarjelih radova.

			Kada sam u brod stavio debelu deku od grube vune, otišao sam po svoju gošću, zatekavši je kako spava na preklopljenim rukama položenima preko stola. Pokupio sam oružje pa je nježno prodrmao, na što se lecnula natrag u svijet jave.

			„Možete odspavati na putu. I molim vas,“ rekao sam, nudeći joj jaknu, „obucite se. Ne bih htio da se prehladite. Noći su još uvijek svježe.“

			Kimnula je i prihvatila jaknu, ponudivši mi nježan smiješak. „Hvala vam, gospodine Klif.“

			„Stjepan.“

			„Stjepane“, potvrdila je, a zatim se zakopčala. „Drago mi je, ja sam Helena.“

			Još mi je jednom pružila ruku, a ja sam je ovaj puta srdačno prihvatio.

			„Dođite“, rekao sam pa je ispratio iz kuće, zaključavši vrata za sobom iako sam znao da nitko neće stupiti na posjed nakon što se izgubimo u mraku.

			Helena se smjestila podno palube, u malenu prostoriju s tankim madracem. Brod je tiho rezao morem, kovitlajući mirnu površinu, dok sam čvrsto držao kormilo, napinjući mišiće kako bih se usidrio u trenutak. Morske zmije možda su preplavile Helenine snove, ali meni su se uvlačile u mračne kutke noćnih mora, ispunjavajući ih prodornim krikovima punim boli.

			More se pretapalo u nebo. Ovako duboko u noć, svjetla su se jedino nazirala na obali, žmirkajući poput krijesnica, a svjetionici su bljeskali u daljini. Zvijezde na nebu djelovale su bliže nego što su ikad bile.

			Uskoro je na obzoru počelo izvirati tamno tijelo, gutajući Mliječnu stazu koja je oslikavala nebeski svod. Srebrna svjetlost obasjala je oštre rubove hridi i otkrila obrise usamljenog diva koji stražari nad ostalim otocima jadranskog prostranstva.

			Približio sam brod sa strmije strane gdje je još uvijek stajala alka za prihvat, te nevoljko probudio Helenu koja je djelovala tako spokojno dok je spavala. Navukao sam opremu za penjanje, a zatim Heleni pomogao pri oblačenju, zatežući remenje i namještajući pojas. Pružio sam joj kacigu, a ona ju je zakopčala i provjerila stoji li joj čvrsto na tjemenu.

			Zakoračio sam na otok, pružajući joj ruku, a zatim joj pokazao kako da se sigurno uspne uz čelično uže. Helena je brzo pohvatala upute te vodila put, a ja sam je pratio u stopu, pazeći na njezine korake. Iako je djelovala slabo, imala je snažan hvat kojim je vješto grabila uporišta. Moji prsti su, s druge strane, odbijali poslušnost. Dah mi je ubrzo postao težak, a hladan znoj klizio niz leđa. Otvarao sam i zatvarao karabinere, svjestan krvi koja je sve brže kolala mojim venama. Glavom su mi se kovitlale poznate misli o padu, o slučajnom otvaranju kopči, o popuštanju mog pojasa i o srljanju prema rubovima stijenja. Ovdje me nitko ne bi pronašao; postao bih neprepoznatljiv i moje meso bi proždrla vodena stvorenja, a kosti prekrili priljepci.

			„Dopustite da vam pomognem“, začuo sam kako mi se Helena obraća, a zatim se preda mnom pojavi ispružena ruka. Nisam imao izbora, osim prihvatiti je, i odmaknuti se od tamne vode koja se prostirala oko mene.

			Našli smo se na grebenu, ispod Mjeseca koji je zauzeo kraljevsko mjesto na samom zenitu, obavijeni dubokom tišinom. More je nježno zadiralo u pukotine stijena, a jedini zvuk bilo je ljuljanje broda uz obalu. Nije bilo grmova s ritmičnim pjevom cvrčaka, niti stabala u kojima su se skrivale noćne ptice. Jabuka je bila stršeća hrid, lišena života. Samo je osušeno bilje pokrivalo kamenje, tamo gdje se nakupljao tanki sloj tla i omogućavao im klijanje gdje ono inače ne bi bilo moguće.

			„Djeluje gotovo nestvarno.” Helena se okretala oko sebe. Njezine usne oblikovale su smiješak. „Rub našeg svijeta, okupan u svemiru.”

			Njezin blagi pogled podsjetio me na nešto čemu nisam svjedočio otkako je šamar zažario moj obraz, a vatra se rasplamsala laboratorijem za bijesno bačenim plamenikom koji je zahvatio papire s bilješkama.

			Ta je noć bila mirna poput ove i trebala je označiti novi početak, obilježen novim životom uzgojenim u laboratoriju i konačnim prihvaćanjem svog identiteta koji sam najzad odlučio podijeliti, a završila je u gustom sloju pepela i okrenutim leđima.

			Prisiljen sam spustiti se na pod pred naletom neočekivane slabosti. Helena me zabrinuto obuhvati ispod pasa te mi pomogne sjesti. Puška mi za leđima tresne o tlo, a težak pojas za penjanje potegne me prema dolje, te s mukom zadržim djelić preostale ravnoteže i oslonim se na Helenu koja se spusti pored mene. Zapitkivala me što nije u redu i kako mi može pomoći, dok je moj um bezuspješno pokušavao sročiti ono što se godinama krilo duboko u mojoj srži.

			„Dišite. Udah, izdah. Udah, izdah“, govorila mi je, a ja sam je jedino mogao slušati. Pomno me promatrala, prateći podizanje i spuštanje mojih prsa, gladeći moja leđa kružnim pokretima dlana.

			Miris soli ispunio mi je nosnice. Odmaknuo sam pramenove zarasle, sijede kose koja mi se petljala o trepavice, te zagledao prema pučini. Helena je brižno ostala uz mene i bez riječi čekala da dođem k sebi.

			„Hvala vam”, prozborio sam kada se zrak uzburkao s dolaskom vjetra. Helena je kimnula uz smiješak, no nije mogla suspregnuti uznemirenost.

			„Čega se toliko bojite?“ pitala je.

			Pogledam je, primijetivši način na koji je privukla koljena bliže o prsa dok je proučavala moju pušku, pa sam je skinuo s leđa i odložio podalje.

			„Nema tog morskog stvorenja za koje sam ikada trebao primiti oružje u ruke, ali više sam puta posegnuo za njim kada sam se suprotstavljao čovjeku. Ispričavam se ako vas je moja reakcija uplašila. Ova je noć teška za mene, pogotovo jer je dugo nisam dijelio s nekim.“

			Nadao sam se da će mi se jednog dana ponovno pridružiti netko od nekadašnjih kolega i sanjao da to bude čovjek kojeg sam volio, ali na kraju je taj korak odlučila napraviti nepoznata osoba koja me je, za razliku od njih, dočekala s razumijevanjem.

			„Ako vam nešto znači, čast mi je što ste onda ipak mene poveli”, reče Helena.

			„Meni je drago što ste noćas navratili i možda još draže što vas ne poznajem. Trenutci podijeljeni sa strancima ponekad imaju posebnu vrijednost.”

			Helenini obrazi zarumenjeli su se uz široki osmijeh.

			Kao da je osjetilo njezinu sreću, more se počelo kovitlati. Svijet ispod površine uzburkao se i valovi su se podignuli, razbijajući se o stijene. A kada se zrcaljeni nebeski svod odjednom razbio zbog izrona glomaznih, zmijolikih tijela, oteo mi se uzvik pun oduševljenja.

			„Dolaze! Zbilja dolaze!” uskliknula je Helena, skočivši na noge.

			Krikovi uzbuđenih pjesama ispunile su noć, pridruživši se našem glasnom smijehu. Potopljene hridine obrasle algama odjednom su se probudile. Voda oko otoka rasplamsala se od tisuće sitnih riba koje su panično bježale.

			Golema peraja prerezala je preko plićaka i podignula se uvis. Za njom se pomolila dugačka glava ispunjena redovima igličastih zuba. Jantarne oči zabljesnule su u mraku poput žeravice, oklopljene oštrim ljuskama i ispunjene iskonskom glađu. Redovi perastih škrga otvorile su se kada je zasiktala, dok su brojne nitaste izrasline zatreperile oko šiljaste njuške. Izvila se te zaronila natrag u more, sijekući kroz vodu poput projektila i loveći svoj plijen široko otvorenih usta.

			Helenine oči bile su širom otvorene. Privila se uz mene, primivši me za nadlakticu, te smo zajedno gledali kako more bijesni dok zmija lovi svoj plijen.

			Iza prve nemani, pojavi se još tijela. Pratile su predvodnicu u stopu, ronile uz nju uglađenim pokretima, nikada se ne zabivši jednu u drugu, već proždirući kao jedno – kao čopor. Mjesec je bojao njihov ples u zavinute linije među valovima. Tamne, mrežaste krljušti bile su okupane u srebru i morskoj pjeni.

			Dok je Helena tiho jecala do mene, napokon ispunivši svoju želju, ja sam plakao jer sam vidio duboke, sada već zarasle posjekotine po njihovim hrbatima, jer sam čuo nedostatak tonova uginulih članova njihove grupe, jer sam osjećao ustajali miris trule ribe koji se širio pri svakom njihovu izronu i jer sam bio svjestan da ih je manje nego što ih je ikada bilo.

			„Prekrasne su“, prošaptala je Helena.

			„Jesu.“

			„Nisam pomislila da ću ih zaista uspjeti ugledati noćas.“

			Spustio sam glavu. Zvijeri su rovale po morskom dnu, prevrćući kamenje i gutajući zalogaje uhvaćenih riba. Tamno more postalo je mutno od pijeska i krvi.

			„Nisam ni ja“, odgovorio sam, brišući obraze.

			Bio je to prizor kojeg su se ljudi nekoć užasavali. Morske zmije vladale su usmenim predajama, upozoravajući mornare da se klone plovidbe tijekom noći, kada bi mnogi brodovi netragom nestajali, a uništene olupine pojavile se nasukane na obali tjednima poslije. Umjetnici su ih ovjekovječili u ilustracijama, ukazujući na krvoločnost ovih čudovišta. Lokalni stanovnici promatrali su ih kako se sunčaju na stijenama dalekih otoka, hraneći mržnju u svojim srcima i zatežući stisak svojih prstiju oko hvatova harpuna. Trgovci su prodavali njihove krljušti nanizane na tanke niti, tvrdeći da donose sreću tijekom putovanja morem i brojeći novac rukama koje su smrdjele na krv.

			„Sada vidim zašto kažu da se Jabuka može zazlatiti samo ako se prvo zacrveni“, kaže Helena i kimne prema zmijama, a potom sjedne ponovno pored mene. Krljušti su im poprimile grimiznu boju svaki put kada bi se podignule iznad mora, a oko peraja gomilale su im se ružičaste iznutrice.

			„Vidim da nam je ista bajka zaiskrila ljubav prema ovim stvorenjima. Međutim, interpretacija joj je pogrešna.”

			Helena se namrštila, no dopustila mi je da dovršim misao. 

			Udahnuo sam svježi zrak i pustio da mi sol ispuni pluća. „Mlade guje doista su izranjale nakon liježenja i prekrivale čitav otok, pa su im se ljuske sijale poput zlata dok su se sunčale pod ljetnim suncem, ali crvena boja nije označavala krv koja se širila plićakom nakon njihova hranjenja.”

			Pogledao sam prema zmijama koje su se umirile i čije su peraje počele zadirati prema dubljim dijelovima mora gdje će međusobno sljubiti tijela u tajnovitom ljubavnom plesu.

			„Znate li zašto morske zmije izumiru?“

			„Zbog pretjeranog izlova, povećanog pomorskog prometa i nedostatka ribe za prehranu“, odgovorila je hitro, kao iz udžbenika. 

			„U pravu ste”, potvrdio sam, a ona se zadovoljno uspravila. „No, zaboravili ste ključan čimbenik.“

			Čimbenik čije je postojanje namjerno prešućeno široj javnosti i čiji su ostatci nestali u plamenu zajedno sa mnogim drugim istinama koje moj tim nije imao hrabrosti priznati.

			Često se podcjenjuje koliko su ljudi spremni prešutjeti kako bi prekrili vlastite neuspjehe.

			„Dugo se vremena mislilo da se Jabuka crveni kada se zmije hrane. Nitko se nije usudio prići, sve do kraja 19. stoljeća, kada je botaničar Matija Botteri otplovio do ovih hridina u nadi da prikupi ono za što je pretpostavljao da nije grimizna boja krvi prolivena po stijenama.“

			More se polako smirivalo, a Helena me zabrinuto pogledala.

			„Svoj pronalazak odnio je u Padovu, profesoru Robertu Visianiju koji je determinirao materijal kao Dianthus multinervis – jabučki klinčić. Bila je to endemična vrsta velikih, crvenih cvjetova koji su cvali tik pred dolazak morskih zmija. Služio im je kao putokaz, zajedno s Mjesecom, i zbog njih su razvile vid koji jasno razlikuje crvenu boju od okoline.“

			 Duboka tišina ponovno nas je obgrlila dok je Mjesec tonuo na počinak. Suhe travke oko naših cipela zaplesale su pod lahorom. 

			„Zato su napadale brodove“, sjetno je zaključila Helena.

			Kimnuo sam.

			„Ali proglasili su ih zaštićenima. Otvorili su rezervat. Postrožili su kazne i nadzor. Kako smo mogli dopustiti da ih istrijebe?“

			„Nismo. Populacija se stabilizirala. Stvari su išle na bolje. Onda su godine počele prolaziti i shvatili smo da starije zmije odumiru, a mladih nema.”

			„Ali i danas su došle na mriještenje. Zar im parenje nije uspješno?” zavapi Helena.

			„Pogledajte oko sebe. Što nedostaje?”

			Helena je bolje promotrila gole stijene i beskrajno more. Rukama je ostavljala brazde u nataloženoj soli pomiješanoj s prašinom, a prstima prolazila duž listova uvele travke. „Što se dogodilo sa jabučkim klinčićem?” 

			Zatvorio sam oči. „Ne znamo. Kada smo otkrili da je služio kao glavni izvor hrane za mladunce, već je bilo prekasno da ga sačuvamo.”

			Helena me odbila pogledati, a ja sam pokunjeno ostao šutjeti. U moru razloga zašto su zmije nestale, bilo je lako okriviti neuspješne znanstvenike.

			Na kraju krajeva, imala je pravo na to. Kada smo uspješno kultivirali slučajno pronađene primjerke jabučkog klinčića, već smo krenuli slaviti prekretnicu u našem istraživanju, a ja sam – opijen srećom i konačnim rješenjem – olako pomislio kako ću uspjeti spasiti i sve ostalo što mi je tada bilo bitno u životu, samo da bih ostao klečati u pepelu neostvarenih snova. Budućnost dvije vrste proklizila nam je kroz prste.

			Helena je dugo šutjela, a zatim skinula kacigu s glave i otpetljala rubac koji je grijao njezinu golu kožu. Rukama je obujmila koljena pa položila na njih bradu. „Nestat će zajedno sa mnom“, rekla je, zatvorivši oči. „Morski svijet tugovat će dok ja ležim na samrti.“

			Površina se namreškala, a vrh peraje pomolio kroz vodu, samo da bi trenutak kasnije nestao među zrcaljenim zvijezdama. Krv u plićaku polako se razilazila i preostale ribe vraćale su se u svoje pukotine.

			„Biste li me mrzili kada bih rekla da mi je drago?“

			Nasmiješio sam se. „Ne, ne bih.“

			Tamo gdje se more stapalo s nebom, gdje su dubine skrivale ostatke kralježnica i redove rebara prekrivenih pijeskom, nazirale su se posljednje naznake krljušti, presijavajući se pri izronu. U daljini se javljala blaga svjetlost zore, a Mjesec se povlačio prema obzoru. Zvijezde su polako nestajale s prvim, nježnim naznakama sunca, a Helena i ja ostali smo na vrhu otoka, sjedeći u tišini. Neću više čuti ništa o njoj kada otplovi natrag na kopno, a ona više neće pomisliti na mene po povratku u bolnički krevet.

			Kada se noć napokon pokorila danu, sa sobom je odvela i posljednje morske zmije.

		

	
		
			Čudomix

			
Mateja Matišić


			Uletio je u stan dozivajući Maru. Skinuo je jaknu i bacio je putem. Žurio je u svom traganju čvrsto držeći vrećicu iz dućana.

			„Maro,“ u kuhinji je pronašao svoju ženu, „moraš vidjeti što sam kupio.“

			Gledala ga je očekujući poklon.

			Pokazao joj je zelenu bočicu od jedne litre na kojoj se nalazilo naslikano povrće. Pisalo je „Čudomix“, a ispod toga bilo je napisano „Zdravko“.

			„I zove se Zdravko.“ Gledao ju je najšireg osmijeha kao da očekuje pljesak ili bar uzbuđenje.

			Mara se nasmijala. „Kužim, Zdravko, kužim.“

			„Zove se ko i ja“, nije prestajao pokazivati zube. „I zove se Čudomix!“

			„Dobro, ali što je to?“ upitala ga je i dalje zbunjeno s jednom rukom u tijestu.

			„Nemam pojma“, odgovorio je ništa manje uzbuđeno. „Znači slušaj. Šećem ja, idem do… Kvragu, sorry, zaboravio sam kupiti sir.“

			„S čim da sad složim pizzu?“, zakolutala je očima Mara gurnuvši mu tijesto pod nos.

			„Nema veze, no,“ nestrpljivo je nastavio, „vidio sam putem tablu na cesti na kojoj je pisalo „Čudomix 10 % popusta“ i mislim ja super. Što se to tako zove? I uđem ja u tu neku biljnu poslovnicu i tražim ja taj proizvod. I da mi ga žena. I vidim ja da piše „Čudomix Zdravko“. Mislim, super, koja slučajnost, to je znak! Moram to kupiti. I veli mi žena 10 % popusta, to je isto znak, ti mi uvijek govoriš da treba kupovati na sniženjima…“

			„Stvari koje ti trebaju!“

			„I kupio sam ja to na sniženju! Jedva ga čekam isprobati.“

			Mara je sjela na stolicu ruke zarivene u tijesto. „I dalje ne znamo čemu to služi.“

			„Sad ću ja… organski tekući biostimulator biljaka“, čitao je s bočice. „A internet kaže… Daj mi sekundicu. Prirodni fungicid… zaštita od gljivičnih i bakterijskih oboljenja… otpornost na bolesti i insekte… suzbijanje grinja i crvenog pauka.“

			Mara ga je gledala očajem kakav je samo ona poznavala. „Ako si zaboravio, živimo u stanu?“

			„Ni ne znam što je crveni pauk.“

			„Nemamo biljke? Zašto kupuješ nešto za što ni ne znaš čemu služi?“

			„Maro“, pogledao ju je ozbiljno. „Halo. Pa zove se Čudomix. Ne mogu ne kupiti nešto što se zove Čudomix.“

			„Imamo dva kaktusa! Koji će ti to vrag?“

			„Reci ti meni zašto nam nije potreban Čudomix u životu.“

			„Pa mislim da upravo jesam.“

			***

			Mara muža nije vidjela nekoliko dana. Bilo je to osobito čudno budući da su živjeli skupa. Ponekad je nešto hrane nestalo. Ponekad je čula kako voda teče. Čula je i lupanje vrata. Ali otkada je donio taj Čudomix u stan, on je naprosto nestao.

			Primijetila je i dvije nove biljke u kući. Dvije, prema onome što je izguglala, perunike. To je uočila odmah prvi dan. Nakon toga količina im se počela povećavati.  Kad bi se uvečer vratila kući s posla, kao da ju je zateklo više tih cvjetova no što ih je vidjela ujutro.

			Shvaćala je da je samo htio pokazati da taj preparat nije kupio uzalud, ali nije joj bilo jasno zašto baš svo to cvijeće mora ispunjavati njihov hodnik. Kada je ujutro odlazila na posao, jedva je od njih našla patike.

			Mislila je da ima puno strpljenja za njegove hobije, ali kada se jedno poslijepodne vratila s posla, našla je svoju granicu.

			Ispred vrata njihova stana stajale su velike i malene tegle s perunikama. Velike su imale veći broj stabljika, a manje po jednu. Bijesno je otvorila vrata tražeći pogledom muža. Kao da je gledala u džunglu. Nepregledni cvjetnjak u njezinu hodniku. Na podu, na stoliću, na ormariću. Po podu ispred nje progmizao je mali crni stvor sa žutim mrljama.

			Nije je iznenadilo uzevši u obzir da im je stan proteklih tjedan dana postao pravi šumski rezervat.

			„Zdravko!“ Vikala je gledajući kako gmaz nestaje među teglama. „Zdravko!“

			Nije mislila čekati. Odlučno je zakoračila. Morala je malo odgurnuti te smeđe posude, jer put prema drugoj sobi bio je zakrčen. Možda se tamo nalazio.

			„Zdravko!“ Zagrmila je kad ga je konačno ugledala na podu druge prostorije. Pogled mu je bio uperen u zemlju iz koje je nicala biljka te nije dao da ga dernjava smete.

			Nakon što ga je neko vrijeme gledala prijekornim pogledom, on je, vjerojatno to osjetivši, odlučio doživjeti je.

			„Je l’ ti znaš kako se ovo razmnaža?“

			Namrštila se. „Molim?“

			„Kako se ovo cvijeće razmnaža?“

			„Ne znam, ali voljela bih da ga prestaneš donositi.“

			„Maro, ne donosim ga. Ono samo nastaje.“

			„I tegle možda isto?“

			„Njih sam kupio, moram nekud smjestiti sve to cvijeće.“

			„A otkud onda ono ako ga ti ne donosiš?“

			„Maro, ne znam, a ne zna ni dažd.“

			„Tko?“

			„Daždevnjak, on živi s nama sad, trebala mu je pomoć.“ Uspravio se i pogledao je. Obrisao je blato s ruke.

			„Drogiraš li se ti?“ upitala ga je Mara ozbiljno.

			„Daj me poslušaj, ozbiljno ti kažem.“ Uzeo ju je pod ruku. Preskočili su cvjetnjak i uputili se u kuhinju. Tamo ju je posjeo i ispričao što se zbilo u posljednjih tjedan dana.

			„Na livadi kod jednog šumarka našao sam ona prva dva cvijeta koja sam donio. Smjestio sam ih u teglu s malo zemlje i eto, milina. Špricao sam ih onim Čudomixom. Bilo im je baš dobro. Samo što, u jednom trenu su se počeli umnažati. Guglao sam, to je Iris Adriatica ili jadranska perunika, naša endemska vrsta. Mislim si – vraga endemska ako tako brzo nastaje. Nisam imao kud s njim, a ono, ne možeš uništiti ako je endem. Pa presađujem, što drugo mogu.“

			„Pa prestani ih zalijevati tim preparatom!“

			„E ali slušaj, to sam i ja mislio. Ali zalio sam tvoje kaktuse i ništa, još uvijek imamo samo dva. Znači ne razmnaža se ovo od Čudomixa.“

			„A zašto se ne riješimo tog cvijeća? Pa daj ga nekome.“

			„A malo mi je žao. Ipak sam ga ja uzgojio. A i daždu je lijepo tu živjeti ako ima prirode.“

			„Kome?“

			„Daždevnjak, Maro, daj prati.“

			Mara ga je promatrala sumnjičavo ne vjerujući da zapravo razgovaraju o istoj stvari. Zar joj muž priča s nekom životinjom koju je s livade donio kući? Razgovor bi je sam po sebi i zabavljao da je bila dovoljno pijana, ali uzevši u obzir da je imala problema s pronalaženjem obuće, naredila je izbacivanje svih biljaka i životinja iz stana.

			***

			Kada se iduće večeri vratila kući, dočekala ju je drugačija situacija. Doduše, ne onakva kakvoj se nadala. Probila se kroz hodnik do prepune kuhinje. Terasa je također bila okupirana. Vratila se do druge sobe prateći zvuk glasa. Ili glasova. Na kraju dana više ni u što nije bila sigurna.

			Otvorila je vrata. Muž ju je pogledao, a zvuk brzih nožica odjekivao je s poda. Gmaz se sakrio među biljke. Mara je raširila ruke i usta. „Što je ovo?“

			„Maro,“ započeo je njezin muž samouvjereno, „dažd i ja smo razgovarali.“

			Bila je bez riječi.

			„Odlučili smo da on ostaje. Duga je to priča, ali vjeruj mi – u šumi bi samo nastradao.“

			Pogledala je prema teglama kamo je utekao stvor.

			„A on ne može živjeti tako na tepihu i pločicama, treba mu zemlje, tako da…“

			Pogledala je Zdravka u nevjerici. Nakon kraće šutnje odlučila je. „Razvest ću se od tebe i oboje vas izbaciti van skupa s teglama ako mi ne daš neki dokaz da se ne drogiraš.“

			Zdravko je izgledao kao da smatra da je to sasvim razumna reakcija. Dažd se možda ne bi složio.

			Otišao je sjesti sa ženom kako bi joj objasnio kako su završili u takvoj situaciji.

			„Tamo mi se na onoj livadi prikrpao dažd. Tražio je spas. Stvar je u tome da je on zapravo, i znam da ćeš opet tražiti testiranje na drogu, ali molim te imaj otvoren um, on je zapravo Perun.“

			Pratio je Marinu reakciju. Reakcije nije bilo; gledala ga je bezizražajno i čekala da dovrši svoju priču.

			„Znači, Perun baca munje kako bi ubio Velesa, koji je njegov zakleti neprijatelj. I svaki put kada udari zemlju, mjesto gdje se nalazi Veles, tamo nikne perunika!“

			Izgledao je kao da očekuje uzbuđenje kakvo je i sam osjećao, ali i dalje ništa, pa je nastavio pripovijedati.

			„Ovoga se puta dogodilo to da, dok je bacao munje, Perun je i sam pao. Pao je kod tih perunika i zapeo na Zemlji. Ostati tamo za njega je opasnost jer Veles je na tlu livade i šumarka i dočepat će ga se i ubiti ga. A onda opet, ne zna kako da se vrati natrag. Kada sam ja stigao, on se pretvorio u tog daždevnjaka i odlučio pobjeći sa mnom i skrivati se neko vrijeme.“

			Zašutio je i na kratko promotrio Marino lice.

			„Tako da, vidiš zašto treba ostati s nama. Skupa s perunikama. Zapravo spašavamo Peruna.“

			„Kao prvo“, započela je Mara, „Perun je taj koji je htio ubiti Velesa, tako da ne vidim zašto ih ne pustimo da se međusobno pobiju.“

			„A, vidiš,“ prekinuo ju je Zdravko, „samo zato jer mu je Veles oteo ženu!“

			Uzdahnula je. „Mogao si jednostavno reći da želiš kućnog ljubimca. Nisi trebao izmišljati bogove i čudne mixove.“

			„Ali Maro, ne izmišljam, ozbiljno ti kažem. Perun treba našu pomoć. E i još jedna stvar – Zašto se te perunike tako umnogostručuju. Ja mislim da je to zato jer smo ih spojili s Perunom na jednom mjestu.“

			Mari je bilo dosta. Odmahnula je glavom.

			„Gle, zadrži tog stvora i imaš pravo na par tegli. Drži ga u onoj drugoj prostoriji i da ga slučajno nisam vidjela kod svojih cipela ili u kuhinji. Sve ostalo ima da si bacio. Ako se nastave razmnažati tom brzinom, nećemo imati gdje spavati.“

			Dogovor je postignut. Zdravko i njegov novi prijatelj smjeli su zaokupirati drugu sobu. Sve što tamo neće stati leti van.

			***

			U skladu s dogovorom Zdravko je imao mnogo posla. Livada je bila daleko, stoga je iz lijenosti perunike odlučio presaditi oko zgrade. Tegle je po završetku odnio tetama na plac.

			Trebao je biti sunčan dan, no kada se vraćao kući počelo je jako padati. Munje su sijevale sa svih strana. Do kože promočen ušao je unutra i popeo se do stana. U hodniku ga je dočekao daždevnjak.

			„Što radiš ovdje? Znaš da ne smiješ izlaziti. Mara će začas doći i izbacit će nas obojicu ako te tu vidi.“

			Dažd ga je gledao zabrinuto. „Moramo vratiti perunike unutra.“

			Zdravko ga je gledao zbunjeno.

			„Po njima će me naći.“      

			„A nisi mogao nešto reći prije nego što sam pretvorio cijelo susjedstvo u botanički vrt?“

			Potjerao je dažda u sobu. Stajao je u hodniku promatrajući ulazna vrata. I dogovor kakav je imao s Marom jedva je postigao.

			Ona je ubrzo ušla u stan. Zdravko ju je zapanjeno pogledao pa pobjegao. Trebalo mu je      vremena da razmisli.

			Mara je slegnula ramenima. Ništa je više nije moglo iznenaditi.

			Na večer kada su ležali na krevetu, ona s knjigom u ruci, on s mobitelom, konačno je upitao: „Postoji li nekakva mogućnost da nađemo neki novi smještaj za cvijeće?“

			Ignorirala ga je.

			„Možda da ga vratimo unutra?“

			„Dobro, što će ti ono? Imaš svog čudnog guštera i gotovo.“

			Zdravko je krenuo tipkati po mobitelu. Začas je podigao glavu. „Vodozemac je, nije gušter.“

			Ona je uzdahnula.

			„On kaže da će ga Veles naći zbog tog cvijeća. Doći će ga ubiti.“

			„Oh, ne, samo ne to“, rekla je ravnodušno.

			On se namrštio. „Od kada si ti tako hladna srca? A ja sam imao razumijevanja prema tvojoj prijateljici Mirni dok je dolazila ovamo plakati.“

			Mara je bacila knjigu na fotelju, legla i okrenula se na drugu stranu.

			„Mirna je otišla doma. Tvoj prijatelj, bog vodozemaca, živi s nama.“

			***

			U noći ih je probudila jaka grmljavina. Zdravko je ustao i otišao u hodnik. Isključivao je iz struje sve čega se sjetio.

			Grom je udario jako blizu, ako ne i u samu zgradu. Sve se oko njih streslo. Struje je nestalo u cijeloj ulici. Bili su u potpunom mraku okruženi udarcima kiše i gromova.

			Mara je čula glasove kako dolaze iz unutrašnjosti stana. Ili glas, ni sama nije bila sigurna.

			Ustala je i krenula prema vratima. Glasovi su stali čim je izašla. Zatim je čula zvukove gibanja s desne strane. Pretpostavila je da se gmaz skriva.

			„Što radiš? S kim razgovaraš?“ upitala je muža.

			„S daždevnjakom“, odgovorio je. „Sad si ga otjerala.“

			„Pa i dobro, zna i sam da ne smije izlaziti.“

			Okrenula se prema sobi pipajući rukama pred sebe. Nije mogla vjerovati da govori kao da vjeruje Zdravku. Samo joj nije bilo jasno zašto se njih dvojica stalno sastaju.

			Vratila se u krevet.

			Ubrzo je stigao Zdravko.

			„Znaš, njega jako brine sve ovo. Želi da te perunike nestanu.“

			„Pa uništi ih“, promrmljala je Mara.

			„Pa ne možeš uništiti endem. I stvarno sam se potrudio da ga lijepo uzgojim. Zalijevao sam ga, pružio mu najljepše moguće uvjete i sada nam ukrašava kvart.“

			„Ne zvuči mi kao da sam ja problem jer ne želim bilje u stanu. Čini mi se da si ti daždevnjakov problem.“

			***

			Jutro je bilo praćeno grmljavinom i mirisom zemlje. Mara je nevoljko izašla na balkon s kojeg ju je dozivao Zdravko. Pokazao joj je pogled. Stala je zapanjeno. Sva je travnata površina bila okupirana. Bili su opkoljeni perunikama. Pogledala ga je u nevjerici.

			„Vidiš da nije moj Čudomix kriv. Te perunike oko zgrade nisam njime zalijevao i vidi što se dogodilo, sve se razmnožilo.“

			Nije znala što da mu kaže. Polako je počela razmišljati o mogućnosti da možda ipak razgovara s daždevnjakom koji je možda ipak nekakvo čudesno stvorenje. Nije mogla smisliti nikakvo drugo objašnjenje.

			„I ove moje su se umnogostručile. Ne znam kuda ću ih presaditi. Stanu za sada u sobu, pa neka ostanu. Ponestalo mi je zapravo Čudomixa, trebao bih ga ići ponovno kupiti.“

			Mara ga je pogledala zbunjeno. „Ali zašto bi ti to uopće trebalo?“

			„Pa... pomaže biljkama. Nemamo crvenog pauka.“

			„Ajde reci mi, što je crveni pauk?“

			„Pa ne znam, ali ga nemamo.“

			Mara je odustala. Rekla mu je da radi što hoće dokle god to drži u drugoj sobi. Ona je morala krenuti na posao i nije joj se sviđala ideja hodanja po kiši.

			Zdravko kao da se ipak nadao nekoj pomoći od nje. Kada je nije dobio, krenuo je svojim putem. Kakav je to put bio Mara je imala zadovoljstvo saznati navečer.

			***

			„Crveni je pauk napasnik na biljkama“, rekao je kada ju je sljedeći put ugledao.

			Mara je skinula pregaču i pitala ga hoće li štogod pojesti. Odbio je.

			Otišli su spavati relativno brzo. Kiša i grmljavina pratili su ih cijelo vrijeme.

			Kada su legli u krevet, Zdravko je konačno prozborio. „Mislim da se daždevnjak jako ljuti na mene.“

			Mara se odvalila smijati.

			„Ozbiljno. Baš se jako želi riješiti tih perunika. I jako se ljuti na mene jer ih ne želim uništiti. Želim mu pomoći, ali ne želim ubiti cvijeće.“

			Zvukovi gromova izvana postajali su sve jači.

			„Čuješ li ti sebe?“

			„Znam kako zvuči, ali razmisli o tom cvijeću. Ima li ti smisla kako se brzo razmnožava?“

			Mara je razmislila. „Priznat ću ti da je čudno.“

			Stan se prodrmao od udarca munje.

			„A zašto ga ja nikad nisam čula da govori?“

			„Ne znam. Hoćeš probamo? Možemo sad do njega?“

			Zagrmjelo je ponovno te je nestalo struje. Ustali su iz kreveta te su s rukama pred sobom krenuli u drugu prostoriju.

			Zdravko je polako otvorio vrata, Mara je ušla za njim.

			„Drži se vrata, dalje su tegle“, savjetovao je. „Dažde?“

			Čuo se zvuk nožica. Uz tutnjanje kiše bilo je teško procijeniti odakle dolazi i čuju li uopće dobro. Mara je držala Zdravka za ruku buljeći u tamu. Grom je udario i cijela se soba osvijetlila. Brzo su prošli pogledom po njoj. Nisu ništa uspjeli vidjeti, samo perunike.

			„Zdravko, ne čini mi se da je ovdje.“

			„Dažde?“ dozvao je on.

			„Hajmo natrag. Hladno je i ovo nema smisla“, odlučila je Mara.

			Krenuli su polako. Mara prva, Zdravko iza nje. Ispruženim su rukama opipavali svoju okolinu sve dok nisu stigli do toplog kreveta.

			Kad su se ušuškali, Mara nije mogla zaspati. Neke joj stvari nisu dale mira.

			„Znaš, rekao si da je ovaj tvoj dažd Perun. Kakav je to bog koji padne i ne može ustati?“

			Zdravko se nasmijao. „Nisam upoznao druge bogove, tako da ne znam.“

			„Guglala sam malo i piše da Perun proizvodi te gromove dok pokušava ubiti Velesa. Zašto ova dva dana toliko grmi ako je Perun s nama?“

			Kroz kišu i grmljavinu začulo se škripanje. Naglo je odjeknuo glasan zvuk koji ih je izbacio iz kreveta. Ormar je pao odmah pored njih. Brzo su upalili svjetiljke na mobitelima kako bi vidjeli što se događa.

			Vidjeli su samo ormar na podu, ništa više. Otišli su spavati na kauč u kuhinji.

			***

			Lijevalo je, grmjelo i sijevalo. Bilo je teško reći je li dan ili noć. Mara je uletjela u zgradu. Na samom ulazu dočekao ju je Zdravko. Skidala je kabanicu upitno ga promatrajući. „Ideš nekud?“

			„Ma ne. Čekam te ovdje otkad sam se vratio kući.“

			„Dobro, zašto me ne čekaš u stanu?“

			Zdravko je pogledao prema stubama. 

			„Strah me daždevnjaka“, prošaptao je.

			Mara je uzdahnula. „Misliš da nas je ono on jučer htio ubiti?“

			Zdravko je potvrdno kimnuo glavom.

			„Mogu ti reći da sam i ja o tome razmišljala.“

			„I to nije jedina čudna stvar. Rekao sam ti da mi je ponestalo Čudomixa. E pa, nisam ga kupio. Nisam ni zalio perunike u sobi jučer. I danas ujutro, po prvi put nisu nastale nove.“

			Mara se namrštila. „Zašto se onda razmnožavaju ove vani koje nisi time zalio?“

			Zdravko je slegnuo ramenima. Stajali su u prizemlju, naslonili se na rukohvat i razmišljali.

			„Zašto bi Perun nas htio uništiti? Ušao nam je u sobu…“ započeo je Zdravko.

			„Zato što ga ne želiš poslušati. Ali zašto mu njegovo cvijeće toliko smeta? Pa on ga je proizveo. Iako…“

			„Tko ga sada proizvodi? I kako bi ga Veles po tome našao? Nije mi jasno…“

			Mari su oči zasjale. Uspravila se i uhvatila Zdravka za ruku prekinuvši ga.

			„Slušaj ovo. Što ako ti stvor laže?“

			„Više me ništa ne bi iznenadilo.“

			„Guglala sam te tvoje bogove. I piše da Perun pokušava ubiti Velesa, pa ga gađa munjama. A Veles se skriva po zemlji i uzima oblik raznih životinja.“

			Zdravko je dobio isti sjaj u očima. Pogledao je Maru. „Misliš, Perun možda nije Perun nego Veles?“

			„I to bi objasnilo zašto je pravi Perun našao cvjetnjak i već nas tri dana gađa munjama. Kao i to zašto je sve više i više perunika oko naše zgrade.“

			Zdravko je stajao razrogačenih očiju. „Što da radimo, Maro? Moramo se riješiti daždevnjaka. Ali kako? Ima ga smisla baciti van da ga pravi Perun ubije?“

			„Nije li suosjećanje izašlo kroz prozor kad je on nas pokušao ubiti?“ uzvratila je Mara iznenađeno. „Pustimo ih da se međusobno poubijaju.“

			Zdravko je duboko uzdahnuo, kao da je konačno odlučio poslušati Maru. Ionako mu nije ništa drugo preostalo.

			Mara je izvadila mobitel i počela tipkati. Nakon nekog vremena uzdahnula je. „Guglam kako se riješiti daždevnjaka i ništa.“

			„Zaboravljaš da to nije običan daždevnjak.“

			„Da guglam kako se riješiti bogova?“

			„Idem ja do onog dućana, možda imaju neki insekticid.“

			„Požuri, trebamo to riješiti prije nego noć padne i opet nestane svjetla.“

			Zdravko je izletio na kišu, a Mara je ostala stajati u prizemlju guglajući.

			***

			Kada se Zdravko vratio, našao je Maru u kuhinji.

			„Mislim da je još u našoj spavaćoj“, rekla je s očajem u glasu.

			Osjećali su se kao da im je čitav životni prostor okupiran. Zdravko je stavio vrećicu iz dućana na stol. Izvadio je sprej protiv glodavaca i sredstvo protiv divljači. Mara ga je pogledala namršteno.

			„Nemaju ništa protiv vodozemaca“, rekao joj je, „Izgleda da nitko nije imao problem kao mi.“

			„Kakav je plan?“

			„Ti si pametna. Nadao sam se da si ti nešto smislila.“

			„Možemo ga namamiti na balkon, pa neka ga tamo Perun ubije?“

			„Jesmo li sigurni da je nasilje najbolje rješenje?“

			„Kaže čovjek koji je kupio sredstva za ubijanje!“

			„A teta kaže da će ih ovo otjerati, ne i ubiti.“

			„U tom slučaju bismo ga mogli sprejevima otjerati na terasu i zatvoriti vrata.“

			„Nisam siguran da se slažem s ubojstvom.“

			„Dobro, kako drugačije da ga se riješimo? Uostalom, piše da Velesova smrt nikada nije dugoročna. Perun ga protjera u drugi svijet. Veles se vrati i cijela priča počinje opet. Znači, ako ga pogodi munjom, neće ga zauvijek ubiti, samo će ga protjerati tamo kamo spada, u podzemlje.“

			„O, sviđa mi se to, da bude protjeran.“

			„Kako ćemo onda?“

			Prvo su provjerili sve prostorije, zatim ih zapečatili kako se slučajno ne bi mogao tamo sakriti. Širom su otvorili vrata terase i kuhinje, a zatim je Zdravko sa svojim sredstvima otišao do njihove spavaće sobe.

			Plan je bio protjerati ga na terasu, zatvoriti vrata i pustiti Peruna da učini svoje.

			Zdravko je polako otvarao vrata, paleći svjetlo i ciljajući svojim sprejom protiv glodavaca. Mara je stajala u kuhinji na stolcu s metlom u rukama i čekala.

			Zvuk munja i kiše odjekivao je izvana. Zdravko je počeo ulaziti sporim korakom tražeći vodozemca.

			Prešao je preko ormara koji je još uvijek ležao na podu te je sada stajao nasred sobe i čekao.

			„Gdje si?“ upitao je konačno, „Zašto si nas pokušao ubiti?“

			Stajao je zamišljeno. „Ta ja sam te pokušao spasiti, a ti si mi lagao i htio me ubiti. Veles?“

			S desne se strane čuo zvuk nožica, iako bilo je teško procijeniti budući da su izvana dolazili tako glasni zvukovi. Vrata su  zalupila. Zdravko se naglo okrenuo prema njima. Nije ga vidio.

			„Zašto to radiš?“

			„Nitko me neće ubiti!“ odjeknulo je ispod kreveta.

			„Ali neće to biti zauvijek, ionako si bog. Samo će te protjerati na kratko.“

			Zidovi su se stresli, grom je udario jako blizu. Ponovno je nestalo struje u cijelom susjedstvu. Zdravko je ostao stajati u potpunom mraku. Začas je osjetio kako mu se nešto lovi za desnu nogu i penje se. Počeo je vrištati. Uperio je jedan sprej prema svojoj nozi i počeo je sprejati.

			Začas je Mara uletjela s metlom i sa svjetiljkom. Zdravko je potrčao prema izlazu, spotaknuo se na ormar te pao. Mara ga je povukla, podigla i izvukla na hodnik. Brzo je zalupila vratima.

			Gledali su oko sebe da se uvjere da daždevnjak nije pobjegao. Kada su bili sigurni da je još unutra, osigurali su vrata i vratili se u kuhinju.

			***

			Bitka nije bila gotova. Mari su se ruke tresle, ni Zdravko nije bio bolje. Boriti se protiv gmaza u mrklome mraku nije bila najlakša stvar. Osobito kada je taj gmaz bog.

			Mara je zato imala plan. Ako neće Veles Perunu, treba dovesti Peruna Velesu. Kako bi mu olakšali pronalazak Velesa, trebalo ga je usmjeriti prema njemu. Trebalo mu je pokazati put prema daždevnjaku.

			Sve perunike koje je Zdravko nagomilao u drugoj prostoriji iskoristili su kao putokaz. Postavili su ih jednu do druge na putu od terase do spavaće. Trebalo je još samo otvoriti vrata, ubaciti i tamo koji cvijet te se nadati da će Perun shvatiti poruku.

			Otvorili su vrata. Na sam ulaz stavili su nekoliko tegli kako bi otežali izlazak daždevnjaku. Osvjetljavali su ulaz svjetiljkom kako ne bi bilo iznenađenja i čekali.

			Grmljenje je stalo i kiša kao da je smirila svoju silinu. Prvo su se međusobno pogledali, a zatim su pogledali kroz kuhinju prema terasi.

			Vani je zabljesnulo. Svjetlost je postajala sve jača, kao da im se počela približavati. Stigla je na terasu te je krenula unutra. Mara i Zdravko zagrlili su se i zažmirili. Kroz sklopljene je kapke do njih došla svjetlost koja je proklizila pored njih. Iz sobe je do njih dopro udar groma. Zatim se smračilo i ponovno stišalo.

			Otvorili su oči. Nalazili su se u mraku, samo je svjetiljka u njihovim rukama ispuštala svjetlost.

			Izvana se samo čulo malo škrapanje kišice. Grmljavina koja je ova tri dana trajala neprekidno prestala je.

			„Valjda je gotovo“, rekao je Zdravko.

			Odlučili su sve cvijeće staviti u hodnik pa ga se ujutro riješiti, odnosno, presaditi ga ispred zgrade. Naravno, u slučaju da susjedi još neće biti budni, jer novinski članci već su se pisali.

			Noć su mislili provesti u kuhinji jer im je to mjesto bilo najsigurnije.

			Kada su pozatvarali sva vrata, iznijeli sve perunike i konačno se smjestili na tom malom i neudobnom kauču. Marin je umoran mozak još bio zakrčen zagonetkama.

			„Ako smo rekli da je Perun stvarao cvijeće pred zgradom, a Čudomix nije mogao razmnožiti kaktuse, zašto su se umnogostručile perunike koje smo imali u stanu prije no što ti je nestalo tog sredstva i prije no što se Perun pojavio?“

			Zdravko je razmišljao. Na kraju se nasmiješio.

			„Ipak Čudomix. Ali izgleda da ima takvo djelovanje samo na božanske biljke.“

		

	
		
			Sìolova proljeća

			
Vedran Mavrović



			Možda ga je žena zadirkivala da je malo spor, ali u jednome je Sìol bio jako brz: raspoznavanju biljaka. Što se nije moglo reći za trgovca pred čijom je tezgom stajao.

			„Kolko za ovu, gazda?“ kimnuo je bradom prema glinenoj tegli veličine skupljenih dlanova, oslikanu motivom svete lisice. Iz nje je stršalo maleno kvrgavo stablo, jedva pedalj visoko, trenutačno ogoljeno od listova. No kad za mjesec dana stigne proljeće…

			Debeli je trgovac svrnuo pogled i namrštio se. „To je ukras“, objasnio je. „Ali ako kupiš bilo što drugo, prijatelju,“ zastao je i prošao rukom preko svojih drvenarija, pritom srušivši rukavom kaftana nekolicinu kipova bogova za kućne oltare, „dobiješ taj drač na poklon. Što kažeš?“

			„To nije drač“, usprotivio se Sìol. Nazvati pčelinje krilo korovom, pogotovo sad kad se odmetnulo u stablo, bilo bi svetogrđe.

			Trgovac se osvrnuo pa nagnuo bliže njemu, stavljajući dlan preko obraza. „Kad ti tašta nešto daruje, uzmeš bez pogovora, znaš? Ako kojim slučajem to nestane, što se može“, šapnuo je zavjerenički, a onda još i namignuo. „Ima svakakve žgadije po ulicama.“

			„Al ne bi nestalo. Ja bi ga kupijo.“

			Trgovac je trepnuo. Nekoliko puta. Onda se osmjehnuo i uspravio jedan kip. „Što kažeš na ovog? Divna izrada. Poznajem tesara osobno. Samo dva bakrenjaka. I dobiješ drač.“

			Lecnuo se na tu riječ. „Ja bi sam pčelinje krilo, fala.“

			„A tako kažeš.“ Muškarac je potapšao kažiprstom usne, proučivši Sìola od glave do pete. „Onda, za jednog vrsnog poznavatelja lokalnih trava, prava sitnica. Osam bakrenjaka.“

			Osam?! pomislio je. Pa to je ništ! „Dobro.“ Pljunuo je u dlan i pružio ga.

			Trgovac je podignuo ruku. „Tu je i tegla, znaš. Kvalitetna grnčarija, lijepo oslikana. To se ne vidi svaki dan.“

			Sìol je obrisao pljuvačku o kožuh. „Šta jest, jest. Ljepa je. A i trebo bi ga u nečem nosit“, ustvrdio je.

			„Onda šesnaest bakrenjaka.“

			Sìol je rastvorio mošnju, prošao prstom kroz novčiće. Imat ću dosta, al neću moć kupit Fiodhi jagle i krpe po koje me poslala. „Može“, kazao je i opet pljunuo.

			„A ne mogu zanemariti i sentiment, znaš. Ipak mi je to darovala tašta. Kako ću ženi reći gdje je… nestala?“

			Namrštio se, grizući usnu. „Kolko onda?“ Obrisao je ruku o hlače.

			Trgovac je poravnao kaftan, zadjenuo palčeve za remen ispod trbušine. „Za tebe, prijatelju, pola srebrenjaka iliti dvadeset bakrenjaka.“

			Sve šta imam, pomislio je Sìol. Ubit će me Fiodha, al kad joj reknem o čem se radi… Istresao je novčiće na dlan, bez da je ponovno pljunuo, pruživši ih trgovcu preko tezge. Ljepljivi su ih prsti ubrali, a on je zgrabio teglu s pčelinjim krilom i otklipsao niz ulicu. Dočim se trgovac nije predomislio. Kakva bluna! Pojma nema šta je imo.

			Iza ugla ga je dočekala Fiodhina bivša drugarica po zanatu. Smeđa kosa prekrivala joj je pola lica i padala do golog vrata. Kapke je namazala crnilom koje je isticalo plavu boju njezinih očiju. Košulja joj je bila razdrljena, iako zubato sunce što se prekopitnulo preko gradskih zidina nije baš grijalo. Jedna gola noga provirivala je iz trakaste haljine.

			„Gdje si, Sìole?“ pozdravila ga je veselo, objesivši mu se preko desnog ramena.

			Prebacio je teglu na drugu stranu, štiteći pčelinje krilo. „Zdravo, gospo Reica“, odzdravio je. „Još uvijek pokušavaš nekog počkaljit?“

			Reica se zakikotala, prekrivajući prstima namazane usne. „Joj, Sìole, kako si ti smiješan.“ Noga joj je, međutim, i dalje ostala vani. „Šta si to kupio Fiodhi?“

			„Ništ“, uzvratio je, skrivajući teglu pod kožuh. „Ne mogu ti kazat.“

			„Dobro, dobro.“ Reica se odvojila od njega, odmjeravajući muškarca koji je prolazio mimo njih. Na koncu mu je dobacila: „Sviđa ti se šta vidiš?“

			Sìol je izvio obrve. Žena mu je rekla da je prije prodavala robu s bivšim drugaricama, ali on nikada nije vidio tezge ili barem one drvene pladnjeve što se okače oko vrata. Samo su se vrzmale po ulicama i stajale ispod baklji na uglovima zgrada. Neke od njih su, kao gospa Reica, pokušavale počkaljiti muškarce. Drugima je također bilo jako vruće pa su često imale razdrljene košulje. Možd znaju nekakove tajne koje vrijede? pitao se nemalo puta. Ili su posjedovale znanje o nečemu, kano što je on posjedovao o biljkama.

			„Maldane zaboravih.“ Posegnuo je u lanene bisage što su mu visjele za pojasom i izvadio glinenu pletenku s plutenim čepom. „Donio sam ti bunovine.“

			„Jao, hvala!“ Reica je zgrabila bočicu i zataknula je u košulju. Jedna joj se bradavica na tren pokazala. „Dužna sam ti.“

			Sìol je odmahnuo rukom. „Sam rekni mužu da te malo čuva. Ne moš to dovijeka pit.“

			„Mužu? Joj, stvarno si smiješan.“ Opet se nasmijala, ali se brzo uozbiljila. Pogled joj je postao oganj. „Fiodha je sretnica šta te ima.“

			„Oboje smo sretni“, nadovezao se brzo, osjetivši kako mu uši gore.

			Reica se podignula na prste i poljubila ga u obraz. „Hvala ti za bunovinu. Moram dalje. Posao čeka.“

			„Vidimo se za mjesec dana“, odzdravio je, gledajući kako odlazi niz ulicu. Bojao se da joj je nešto s kukovima. Sljedeći put ponijet će joj planinsku degeniju. Narod misli da je samo lijepi žuti cvijet, ali sivi plodovi dobro otupe bol – ako ih osušiš i zapališ u luli s malo duhana. Moglo bi joj pomoć s hodom, zaključio je, još jednom provjerio pčelinje krilo pod kožuhom i zaputio se kući na selo.

			Proljeće samo što nije stiglo, ali u brvnari je vladala zima.

			„Čovjek te pošalje po igle i malo tkanine, da pozdraviš moju prijateljicu, a ti se vratiš bez ičega i doneseš nekakav drač?!“

			Fiodha je bila uzrujana. Baš uzrujana. Sìol se ne sjeća da ju je vidio takvu od onoga dana kad ju je spasio u uličici glavnog grada.

			Baba je tek bila umrla, pa je umjesto nje otišao prodati trave i pomade, kadli je čuo kavgu u tami. Stenjanje i lupu – kao da se netko tuče. Baklja na uglu zgrade nije obasjavala tako daleko, pa je među bačvama i pletenim košarama vidio samo golo bedro, spuštene hlače i crvene kovrče. Hej! bio je viknuo i potrčao prema njima. Dok je on došao, prestali su se tući i žena je ispružila ruku prema muškarcu. Daj mi šta je moje, rekla mu je zadihano. Taj niškorist se nasmijao i pljesnuo je po dlanu. Dobila si ti svoje, kazao je. Sìol ga je zgrabio za tuniku i gurnuo. Muškarac se prosuo preko jedne košare, ustao i pobjegao. Fiodha, kako je kasnije saznao da joj je ime, ispljunula je takve pogrdne riječi za njim, da se Sìol dan danas znao stresti kad bi ih se prisjetio.

			Nadam se da sad neće psovat, pomislio je.

			„Reci nešta!“

			Položio je teglu pored oltara s kipovima bogova. „Fiodha, ljubavi, ovo vrijedi više od sveg šta imamo.“

			„Ajde ne seri!“ otpovrnula je. „Pola imanja nam je zaraslo u drač, jerbo ne daš da se išta počupa…“

			„Kad je sve važno“, pokušao je pojasniti.

			„Sjeti se kako je bilo kad sam tek došla“, započela je, prekriživši ruke na grudima, ushodavši se od jednog kraja brvnare do drugog. „Cijelo te selo iskorištavalo, dolazili su i odlazili kako im se prohtjelo, uzimali šta su htjeli. Bio si svačiji sluga.“

			„Samo sam pomago prijateljima“, kazao je tiho.

			„Ne prekidaj me!“ Zagledala se zelenim bodežima u njega. „Jakih ti prijatelja, kad mi se pola njih hoće zavući pod suknju.“

			Ama, kako bi stali pod suknju? pitao se Sìol, ali je odlučio to zadržati za sebe. Žene znaju u ljutnji reći takve stvari koje nemaju baš veze s pameti.

			„Svugdje svitci pergamenata, grnčarije, pletivo šiblje, tarionici i tučci. O sušenom bilju da i ne govorim. Kanda sam uskočila u kotao s uvarkom, a ne u brvnjaču! Trebalo mi je tri šestice ribanja na koljenima da dovedem sve u red. Tri šestice!“

			„Izvini, ali…“

			„Nisam gotova!“ rekla je kroza zube. „Lijepo smo se dogovorili da svoje travurde držiš u onoj ropotarnici, a da je ostatak kuće čist. Jesmo li?“

			Kimnuo je, pogleda i dalje uperena u pod.

			„Kad već ne možemo imati djece, da barem nečemu služi“, psiknula je. Sad je već bila toliko uzrujana da su joj se suze nakupile u kutovima očiju. „Taman pokrenem posao s pletenjem i krpljenjem, a ti mi doneseš još bilja. Reci mi, po čemu se ta… ta tegluša razlikuje od ostalog drača. Po čemu, Sìole?“

			Znao je da je pretjerao, stvarno je učinila puno za njega. Otkako je ostao sam, snalazio se kako je najbolje znao i umio. Babini svitci nisu bili od neke pomoći – sve je morao učiti napamet ili proučavati. Bilo je tu pokušaja i promašaja. U početku puno više promašaja. No ipak je naučio. Samo što mu je trebalo neko vrijeme. Neko dulje vrijeme. Nekih se stvari od babe ipak sjećao: onih koje mu je pokazala korak po korak. I tako par puta.

			A opet… tek kad se Fiodha uselila i postavila granice sa seljanima, ali i njemu unutar četiri zida, konačno je kuća bila čista, odjeća oprana, jelo na stolu. Pitao se kako je uopće i živio prije. Čovjek na svašta svikne.

			„Ako ti reknem, neš se smijat?“ Okrenuo je leđa oltaru i pčelinjem krilu.

			Stisnula je oči. „Možda te zadavim.“

			Osmjehnuo se i prišao joj na korak, skidajući kapu, gužvajući je u rukama. „Dumam da je rijetko, more bit i da je zadnje na ovom svijetu.“

			„Kako? Pa to je jebeni drač! Raste posvuda.“

			Progutao je slinu. „Baba je imala one svitke, znaš, šta si hitnula. Bila je jedna pergamena sa cvjetom šta me tjerala da svaki dan gledam njegov crtež i naučim sve o njem. Kak izgleda, kak miriše, kako ga koristiti, šta kad se odmetne u stablo i tako… Kao, možd naiđem na koje dočim sam živ.“ Izravnao je kapu i vratio je na glavu. „Kazala je da su sva izgorila za vrijeme prošlog rata, jerbo su rasla sam na toj jednoj planini. A tamo je bio požar i…“

			„Dobro, reci mi više!“ prekinula ga je. 

			Zagrcnuo se pa pročistio grlo. „Može ispunjavat želje.“

			Uzdahnula je. „Siole, dušo, opet te netko namagarčio.“ Izvukavši stolicu ispod stola, sjela je te uronila lice u dlanove.

			Brzo joj je prišao i stavio ruke na ramena. „Znam da mi ne vjeruješ, al mogu ti to dokazat. Slušaj, baba je govorila da pčelinje krilo, za razliku od ostalog bilja, daje plodove umah u proljeće. No prvo moraš pričat š njim. Svaki dan. Bar malo. Tako će znat šta si zaželijo, a kad rodi, pojedeš plod i onda ti se ispuni želja.“

			Fiodha se uspravila, obrisala suze kažiprstom. „Da pričam s jebenim drvcetom, pojedem neki usrani plod i onda serem novčiće?“

			Zavrtio je glavom. „Ne moš zaželjet stvari. Ko novac il dvorac i tako to… Mora bit nešt živo, a opet neživo – povezano s duhom.“

			„Šta onda?“ sad se već zanimala.

			Sìol je izvukao drugu stolicu i sjeo nasuprot ženi. „Dobar urod, snaga pri radu, zdravlje, il recimo… dijete?“ Posegnuo je prema njezinim rukama. Nije ih povukla.

			„Sìole, ljubavi, rekla sam ti da ne mogu imati djece i prije nego šta smo se uzeli pred bogovima. Nije da ne bih htjela… ali previše sam toga napravila radeći u gradu da…“ pustila je da joj riječi odu u tišinu, pogled odluta kroza zidove.

			„Bil mi vjerovala ak bi to uspijelo?“

			Duboko je udahnula, izdahnula i maknula kovrče s lica. „A valjda bi.“

			„Ne bi me zadavila?“

			„A valjda ne bi.“

			„Onda možemo moje trave prebacit u neki drugi kut brvnare i iskoristit ropotarnicu za…“

			Poljubila ga je.

			Nikad nije znao kad treba prestati pričati. Ona je znala.

			***

			Stiglo je proljeće.

			Sìol je sjedio u kutu brvnare predodređenom za svoje bilje, tarionike i glinene bočice u koje je spremao ulja, pomade i uvarke, urezujući list lovora na drveni poklopac. Fiodha je bila u ropotarnici s malenom Seanom, uspavljujući je. Nazvali su je po njegovoj babi. Tako je Fiodha tražila. Nitko iz njezine obitelji nije bio dostojan te časti.

			Postalo je glasnije otkako mu se rodila kći. U početku se brinuo da će sve bilje uvenuti od silne dreke. Sìol je znao koliko je razgovor s biljkama važan, potrebit za njihov razvitak. Zato se iznenadio kad su neki grmovi i cvijeće živnuli na Seanin plač. Svašta majka rodi, pomislio je. Poslije toga se prestao brinuti. A i podsjetio se da sada imaju pčelinje krilo kojim će moći pomoći svakome koga snađe bilo kakva nesreća. Izim novčića, ispravio se. Ako se nečiji problemi mogu riješiti novcem, onda to i nisu problemi.

			Fiodha je odškrinula vrata ropotarnice i izišla na prstima. Zatvorila ih je nečujno i prišla mu laganim korakom. Sìol je zamijetio da joj je poslije poroda koža dobila sjaj. Oči su joj mijenjale boju kad god bi pogledala kćer; nekada čak i njega. Koliko god umorna bila, osmijeh joj nije napuštao lice.

			„Mala seratorica je napokon zaspala“, kazala je i stuštila mu se u krilo.

			Sìol je odložio nožić za rezbarenje i poklopac na radni stol, obavio ruke oko njezina struka. „Opet ima proljev?“

			Fiodha se osmjehnula. „Ma ne, samo je tako zovem. Otkad si mi dao onaj korijen da žvačem, mlijeko mi je skroz drukčije. Dobro je. I grčevi su prestali.“ Naslonila je glavu na njegovo rame, namjestila se bolje.

			„Jes umorna?“

			„Malo.“ Zijevnula je. „Uz nju, kuću i sav posao s krpljenjem, dobro bi mi došlo malo odmora.“

			„Izvini šta me nema. Dosta sam na polju.“

			„Neka si“, rekla je i poljubila ga u obraz. „Koliko je plodova ove godine?“

			„Plodova čega?“ Bilo je toliko biljaka da nije znao na koju misli.

			„Pa pčelinjeg krila, blento.“

			„Ah… jedno. Ko i lani.“

			Uzdahnula je. „Šteta. Bilo bi lijepo da rađa više.“

			„Šta fali?“ odvratio je, poljubivši je u tjeme. „I ovako moremo pomoć drugima u selu.“

			Naglo se uspravila i pogledala ga. Zelena je potamnila do gotovo smeđe. „Kako to misliš, drugima u selu?“

			Otvorio je usta, promucao nešto nerazgovijetno, a onda ih zatvorio. Pogledao je u stranu, prema tegli sa svetom lisicom i tek tada smogao hrabrosti progovoriti: „Pa… nam’ je dobro. Svi smo zdravi, trava ima ko blata, tebi je krenulo s krpljenjem… šta ne bi pomogli nekom ko tavori?“

			Primila mu je lice između dlanova, stisnula obraze. Jako. „Sìole, dušo, jesi kome rekao kako smo dobili malu Seanu?“

			„Nijefam.“

			„Dobro. Neka tako i ostane.“

			Namrštio se. To je ionako bilo sve što je mogao napraviti s glavom. “Zaft?”

			Pustila mu je obraze. “Zato što su ljudi govna. Sjeti se kako su te iskorištavali kad si bio sam. Šta misliš da bi se slučilo kad bi saznali za pčelinje krilo?”

			Protrljao si je čeljust. “Bili bi sretni zbog nas?”

			Fiodha je zavrtjela glavom, poškakljavši ga crvenim kovrčama. “Ne bi, blento. Sumnjam da bi ih i dalje zvao prijateljima. Pusti meni da odlučujem šta ćemo s krilom.”

			“Al…”

			“Vjeruj mi”, rekla je i poljubila ga.

			Nikad nije znao kad treba prestati pričati. Ona je znala.

			***

			Stiglo je proljeće.

			Sìol je sjedio u kutu seoske taverne i pio treće pivo tog dana. Bio je u društvu dvojice prijatelja s kojima je odrastao – malim Gearanom i velikim Reòmarom. Fiodha je otišla s kćeri u grad kako bi provjerila njihovu krojačku tezgu koju su kupili prošle zime, a usput i vidjele tetke. Gospa Reica, koja nije tražila bunovine već tri zime, većinom je vodila brigu oko njihovih narudžbi i, koliko je Sìol znao, sve je bilo u redu. Ionako se nije htio miješati u ženska posla. Al barem me poslušala i reknula mužu da je malo pazi.

			„Kako žena i moje dijete, Sìole?“ susjed Bast u prolazu ga je udario po ramenu.

			Sìol je prolio pivo iz roga koji je držao u ruci, zalio si rukav tunike i hlače. „Dobro su, druže. Al mala je moja, znaš to.“

			Bast, rumenih obraza i očiju koje su već gledale u križ, naslonio se o stol pa razvukao rošavo lice u cerek. „Ma jesi siguran?“

			„Prekini, Baste“, opomenuo ga je Reòmar.

			Ovaj je nastavio, kao da ga nije čuo. “Znaš, posjećivao sam onomad tvoju ženicu u gradu. Jesam, da. Prodala mi je jednu stvar. Par puta.“

			„Baste“, zagunđao je Gearan, prostrijelivši ga pogledom.

			„Koju stvar?“ pitao je Sìol. Možda sada napokon sazna čime je točno trgovala.

			„Vlažnu i dlakavu“, dometnuo je Bast, oblizujući usne.

			Sìol se namrštio, razmišljajući. Ništa mu nije padalo na pamet. Ništa izim… „Dabra?“

			Bast je udario dlanom o stol, prasnuvši u smijeh. I Gearan i Reòmar su se zahihotali, ali su sakrili lica iza rogova piva.

			„A jesi glup, druže, kad ti je istog dabra prodala više puta“, našalio se Sìol.

			Bast se uozbiljio, uspostavio ravnovjesje i uperio prstom u njega. „Znamo mi tko je u ovom selu glupan s križanja.“ Pljunuo je na pod, a onda oteturao za svoj stol, u najdaljem kutu taverne.

			Gearan i Reòmar zgledali su se, a onda progovorili, jedan za drugim.

			„Pusti ga, stari, ne misli on tako.“

			„Žena ga je ostavila. Pokupila djecu i nestala preko noći.“

			Sìol je uzdahnuo i pogledao prema Bastu. „Pa to je strašno.“ Osjetio je žaoku u grudima. Istinsku žaoku pri samoj pomisli da Fiodha pokupi malu i ostavi ga. Srce bi mu puklo od tuge. Dumam si da se i on tak osjeća.

			„Je, strašno.“ Gearan je otpio gutljaj piva.

			„Ne da nije zaslužio,“ nadovezao se Reòmar, „ali opet.“

			Naručili su još jednu rundu. Pipničarka duge smeđe kose i očiju različitih boja donijela je umah dvije. „Kuća časti“, kazala je, namignuvši im. Vjerojatno je vidjela što se slučilo pa je htjela izgladiti stvari, jer je odnijela jedno i za Basta. Nitko nije odbio.

			„Šta je mislio s time da sam s križanja?“ pitao je Sìol.

			Gearan se trznuo pa počešao po bradici. „Pa znaš tko živi na križanjima?“

			Pogledao ga je i trepnuo. „Oni koji tam sagrade kuću?“

			Reòmar je pročistio grlo. „Druže, zar ti ne znaš tko ti je bila baka?“

			„Znam.“ Kimnuo je i umalo udario čelom o stol. „Bila mi je baba.“

			Gearan je slegnuo ramenima. „Nema veze.“

			Sìol se već pošteno napio. Prijatelji su mu nastavili torokati o stvarima koje ih tište, o pčelama i kako daju sve manje meda, o kravama koje imaju sve manje mlijeka, ali on se iznovice u mislima vraćao na Basta i njegovu bol. Razmišljao je o Fiodhi i malenoj. Razmišljao je o pčelinjem krilu. Razmišljao je…

			U jednom trenu je ustao, ispio pivo i okrenuo rog naopačke te profrfljao: „Hajd s menom.“ Povukao je drugove za rukave tunika pa pokazao u najudaljeniji kut taverne. Ne taj. Zaškiljio je u drugi najudaljeniji kut. „Mislim da mu morem pomoć.“

			***

			Stiglo je proljeće.

			Sìol je sjedio na stolici pred oltarom bogova i gledao u pčelinje krilo. Okretao je teglu, zurio u malene grane, proučavao prve pupove lišća koje nije bilo nimalo nalik onomu po čemu je dobio ime. Ako se dobro sjećao, krilo se znalo mijenjati, prilagođavati suncu pod kojim raste i zemlji. Il je bilo… želji? Namrštio se i počešao po tjemenu. Da bar Fiodha nije hitnula one pergamene, pomislio je. Tako bi mogao provjeriti barem crteže.

			„Seana, oko moje?“

			„Tu sam, tata.“ Kći je dotrčala do njega i popela mu se na glavu.

			Porasla je posljednju godinu. Crvenu kosu isplela je u kiku, a majka joj je sašila haljinu po najnovijoj modi u gradu. Imala je pjegavo lice, na njega. I velike smeđe oči. Kad jest moja, rekao si je po tko zna koji put. Bast nema pojma.

			„Jes dirala tatino drvčeko?“

			„Ne!“ vrisnula je, održavajući ravnovjesje, kikočući se.

			„Nemoj mi lagat.“ Povukao ju je i posjeo na koljeno, poljubio u obraz. „Neću ti ništ. Samo me zanima.“

			„Nisam, tata.“

			Uto je u brvnaru ušla Fiodha, psujući ispod glasa. „Taj Bast je dno dna od čovjeka. Nema ni par mjeseci da ga je žena ostavila, a on pjeva i skakuće po taverni. Oblijeće pipničarku kao šiparac.“ Zastala je ugledavši ih pred oltarom. „Šta vas dvoje radite?“

			„Ništa“, kazao je Sìol, izbjegavajući njezine oči. „Molimo se.“

			Seana mu je skočila s koljena i pritrčala majci u zagrljaj. „Tatu brine da je nešto s krilom.“

			Fiodha je izvila obrvu. „Sìole?“

			Uzdahnuo je. „Ma ne znam. Izgleda mi nekak čudno.“ Okrenuo se prema njoj. „Jes ga ti dirala? Mijenjala zemlju možda?“

			„Nisam, ljubavi, znaš da se ne petljam u tvoja posla. Samo se brinem za plodove i želje.“

			„Nijesi ga nimalo rezuckala? Grane stoje…“

			„Nisam, kad ti kažem.“ Fiodha se sagnula i poljubila kćer. Kad se uspravila pogled joj je bio sanen. „Jesi rekao nekome?“

			„Nijesam“, branio se.

			„Sigurno?“ namjestila je ruke na bokovima. „Nemoj mi lagat.“

			„Ama nijesam!“ Ustao je i srušio stolicu. „I da jesam, ne sjećam se.“

			Lice joj se zgrčilo, skrhalo kao loša grnčarija. „Joj, Sìole… opet te netko namagarčio. A mislim da znam i tko.“

			„Šta bi me iko posjeo na magarca? Imam ja svoje noge.“

			Seana se nasmijala. „Joj, tataaaa.“

			Teško je odolijevao njezinu osmijehu. Sìol je svaki put pri pogledu na te zubiće i rupice u obrazima izgubio dar govora. Ako išta, tako je barem naučio kada zašutjeti.

			***

			Stiglo je proljeće.

			Sìol je sjedio na stolici pred oltarom bogova i gledao u pčelinje krilo.

			Ni mi jasno, pomislio je. Već drugu godinu zaredom nema plodova. A i listovi su sasma drukčiji. Uopće nisu providni. Koliko god vremena provodio pred teglom, koliko god pričao s njime, krilo je odbijalo roditi plodom. Možd se stvarno tak mijenja s godinama? Čak su i grane sasma drukčije. Da je bar baba ovdi pa da je morem pitat…

			„Još uvijek ništa?“ pitala je Fiodha, režući povrće za varivo.

			„Ništ“, procijedio je.

			„Znaš, pitala sam ti prijatelje znaju li išta o pčelinjem krilu i bili su malo ljuti. Sva trojica, zamisli. Da šta si ja umišljam i tako to. Neka gledam svoja posla. Onda mi je Hela, ona cura šta radi u taverni, prišapnula neke stvari o pijančevanju dok mene i Seane nije bilo. Da ste, poslije ne znam koliko rundi, otišli piti u našu brvnaru. Time mi je samo potvrdila sumnje.“

			„Kakove sumnje?“

			„Znala sam da ga trebam sakriti“, progunđala je, mašući nožem po zraku. „Da će biti neko sranje.“

			„Kakovo sranje?“ namrštio se.

			„Sìole, dušo, koliko ti vjeruješ prijateljima?“ zastala je, pogledavši prema oltaru. „Da nisu oni nešta napravili s krilom?“

			„To ni istina!“ pobunio se. Fiodha je šutjela. Nastavio je krzmavo: „Znam ih otkad sam se rodijo. Ne bi oni tako…“ Prije je on nešto zeznuo sa zemljom ili krivo zapamtio od babe, nego što bi mu to učinili drugovi.

			Vratila se rezanju povrća, ali malo glasnije. Ako tako nastavi, mogla bi nožem prerezati dasku. „Uzgred budi rečeno, Gearanu su se toliko narojile pčele da je morao isplesti šest novih košnica.“

			„E, to je baš ljepo“, Sìol se osmjehnuo. „Nek je i njem krenulo.“

			Fiodha je uzdahnula, kao da radi ne tri, već pet poslova odjednom.

			***

			Stiglo je proljeće.

			Sìol je sjedio na stolici pred oltarom bogova i gledao u pčelinje krilo.

			„Šta je bilo?“ tepao mu je. „Jesam ti reko nešt krivo? Ne valja ti zemlja? Ne gojim te dobro?“

			Nije mu uzvratilo, ni na koji način. Lisica na tegli gledala ga je nakrivljene glave, izvijenih obrva.

			„Ništa?“ začuo je pitanje iza leđa.

			Okrenuo se i ugledao Seanu, lijepo odjevenu, počešljanu, kano da ide negdje. Sìol se nije zamarao pitati je kamo. Previše ga je morilo pčelinje krilo. Okrenuo se opet njemu. „Ništ, oko tatino.“

			Kćeri se pridružila žena, također sređena, kuckajući potplatama čizama o drveni pod. Sad je ipak zastao i promotrio Fiodhu. Izgledala je prekrasno, kao i onda kad su se upoznali, samo joj noga nije provirivala da nekoga počkalji. Košulja joj je bila zakopčana do grla. Na obje orukvice ušila je svetu životinju, a tkanica joj je bila ispunjena kičankama, kao i malenoj. Na jednom ramenu visjela joj je zobnica.

			Valjda je blečao, jer mu je prišla i zatvorila usta kažiprstom. Potom ga je poljubila, zadržavši topli dlan na njegovu obrazu.

			„Zašto nisi spreman?“ pitala je Fiodha.

			Sìol je trepnuo. „Za šta?“

			„Idemo do Reòmara. Priprema malu terevenku“, podsjetila ga je. „Rekla sam ti jučer.“

			„Šta se slavi?“

			Fiodha je uzdahnula. Bilo je suosjećanja u tom udahu i izdahu, ali najviše odlučnosti, lukavosti. Podsjećala ga je na svetu lisicu. „Krava mu se opet otelila. Morat će ili prodati neke ili nadograditi staju.“

			„Baš ljepo“, kazao je, istinski sretan zbog prijatelja. „E, nek je i njem krenulo.“

			„Ajde, spremi se pa da krenemo“, uzvratila je Fiodha.

			Sìol je odmahnuo rukom. „Hodite vas dvije, ja ću doć malo kasnije. Sam’ da mu promijenim zemlju.“ Okrenuo se prema oltaru, ali ih je i dalje mogao čuti iza leđa.

			„Mama?“ šapnula je Seana. „Zar ne zna?“

			„Ne“, odvratila je tiho Fiodha. „Ali nije ni važno. Slušaj, čim dam znak, ti drži stražu, a ja ću se iskrasti i vratiti tvom tati proljeće.“

			„A ne bi mu rekla? Šta ako te ulove?“

			„Pozvala sam nekoliko tvojih tetki iz grada.“

			„Hoće se tata naljutiti ako sazna?“

			„Ne brini“, jasno je rekla Fiodha i povela kćer prema vratima. „Znaš da mu treba malo dulje da sve skopča. Ako uopće.“

			Sìol se namrštio, oborivši glavu prema hlačama. Kad se uvjerio da mu gvozdac uredno drži kožnati remen, frknuo je nosom i zakolutao očima.

			Još nije probao gnojivo od hrastovog pepela i šaranovih iznutrica, a sjećao se da je baba onomad koristila taj spoj, s malo krvi pride, da jednom susjedu zagnoji stvari među nogama. Zastao je i porazmislio. Pitao se koji bi glupan držao biljku između nogu. No ako je njemu pomoglo, ne može biti na odmet.

			Slegnuo je ramenima i latio se posla.

		

	
		
			Kupus uz stazu

			
Darko Mojsilović


			Prokleta žičara nije radila.

			Silvio se izvalio na žal, zadihan. Prekrasan dan okrenuo je na neveru i idilično putovanje otvorenim morem postalo je noćna mora. Ispovraćao je sve što je pojeo u zadnja dva dana i u takvom stanju morao pomoći mornarima da ga odveslaju do otoka u čamcu. U budžetu mu nisu predvidjeli siguran put do mjesta zaposlenja, đav’o ih odnio. Jadan i pokisao, napokon je stigao do svog cilja. Psovke je zadržao dok nije stupio na otok, ali je prvo trebalo uhvatiti zraka, da im da oduška kako treba.

			Gledao je strmi put prema građevini koju je djelomično sakrivao krš i spazio nekoliko ljudi kako silaze. Troje muškaraca, dvije žene i jedno dijete. Para mu je počela šištati iz ušiju kada je vidio da nemaju prtljagu, već su svi preko ramena nosili bandolere duž kojih su vjerojatno bile poslagane kapsule. Njih je firma opremila. U svaku minijaturizacijsku ćeliju je moglo stati deset puta više od onoga što je Silvio ponio. Tko zna jesu li što ostavili za sobom. Psovke su htjele iskoristiti trenutak, ali on ih ukroti i podlo se nasmiješi. Prilazile su mu žrtve. Mogao je otvoriti prekotlačne ventile i na njih ispustiti bujicu svog bijesa. Čekajući, pokušao je iskopati suhu cigaretu negdje među svojim džepovima. Draža mu je bila lula, ali ona ga je čekala u kuferu, kao nagrada za osvojeni vrhunac. Posrećilo mu se. Pucnuo je prstima i pripalio cigaretu. Dok mu je povorka stigla ususret, na žalu su stajala tri opuška i dvije cigarete kojima nije bilo spasa.

			Predvodnik je izgledao poput starog morskog vuka, crne grive i brade. Nosio je i staru mornarsku kapu. Mahnuo mu je i doviknuo, a Silvio mu je uzvratio. Dječak se odvojio iz grupe i potrčao mu u susret. Nije mu bilo više od šest godina. Bio je svijetle puti, plave kose i očiju, jako nalik jednoj od dvije žene. Majka, valjda. Dječak mu je omeo razmišljanja o tome na kojoj će ih osnovi sve izvrijeđati, budući da je sav uzbuđen krenuo postavljati pitanja.

			„Jesi ti novi lumioničar?

			„A, na šta ti to dođe lumioničar?“

			„Pa znaš, prije su ovdje živjeli svjetioničari, sada žive lumio-operatori. Lumioničar.“

			Silvio je bio preumoran i usredotočen na druge stvari da bi protuslovio tako dobro utemeljenom razmišljanju. „Pa, jesam. Valjda.“

			„Mama, mama, to je on!“ Samo tako, dječak ga ostavi, i otrči nazad ženi za koju je Silvio dobro pretpostavio da mu je majka. Plavuša mu prva pruži ruku i nasmiješi se. „Dobrodošao na Palagružu! Ti mora da si Silvio. Ja sam Tihana.“ Smiješak joj poživi samo trenutak, jer pogledala je oko njega i prema brodu. Vidno zabrinuta, ona ga upita: „Gdje su ostali?“

			Silvijeve su psovke klonule. Prema zakonu o očuvanju energije, preobrazile su se u strepnju. „Kakvi sad ostali?“

			Uskočio je muškarac tamnije puti, u sivom džemperu, koji je stajao uz morskog vuka. „Znan da je to stari zakon, al’ na Palagružu ne smiš sam. Oli ti nisu rekli da tribaš bit’ u braku ili doć’ u društvu, ka mi malo jednog malo drugog?“

			Uz njega je stajala crvenokosa žena. Ona mu objasni: „Nisi mu pročitao dosje. Mladi gospodin se prijavio na jednu od transatlantskih lumio-postaja, one su individualne. Odbijen je sa svake i firma ga je odgurnula na neko od slobodnih namještenja.“ Namrštila se. „Naš je ugovor istekao, mi odlazimo, svakako su se potrgali da pod svaku cijenu netko bude ovdje.“ Uputila mu je pogled pun sažaljenja.

			Silvio je ostao bez teksta. Promrmljao je prvo što mu je palo na pamet. „A što je sa žičarom?“

			Posljednji član posade, obrijane glave, ali brade kao u čarobnjaka, odgovori mu: „Prijatelju, naša žičara ti je unikatna. Već 50 godina nemaju dijelova za nju. Ja sam pokušavao izvoditi čuda, ali na kraju mi je dosadilo i gnjavili smo firmu dok nam nisu poslali kapsule. Kojih ti nemaš.“ Kad je zatresao glavom, cijela mu je brada zaplesala. „Štede na svemu važnome, pa se hvale rekordnim profitima. Nazvao bi ih magarcima, ali bi to bila uvreda tovarima. Bog im dao spokoj duši.“

			Dječak je na to tužno dodao: „Zadnjeg smo tovara zakopali prošle godine. Održali smo mu pogreb. Bilo je jako tužno. I sad ti ne može nitko pomoći nositi stvari.“

			Stari morski vuk se umiješao: „Slušaj, mladiću, stanje je takvo kakvo je. Vidim mornare kako se tamo nećkaju, ako ih ne ulovimo sada, tu smo još tri mjeseca, a to nećemo. Nego, da prijeđemo na glavne stvari. Na koliko si potpisao ugovor?“

			Silvio mu kaže, sav dotučen: „Pet godina.“

			Svi uzdahnu, a morski vuk promrmlja. „Sram ih može bit. Nas su držali do maksimuma, a ti stojiš još tri godine duže. Kako su te na to navukli?“

			Nije bilo smisla tajiti. „Omašan bonus. I mjesto na raketi. Kao putnik, ili lumio-operator, ako budu zadovoljni sa mnom.“

			Morski vuk mu kimne glavom. „Onda te samo mogu pripremiti. Postoji ured podno lumio-postaje, tamo su ti svi dnevnici, pravilnici i slične gluposti. Postaja je van upotrebe do sutra, zbog primopredaje dužnosti, tako da imaš vremena za orijentaciju. Brod s hranom ti dolazi svaka tri mjeseca, u dogovoru s nadležnima. Mi smo računali da će vas bit još dvoje, tko zna, možda stignu naknadno, ali za tebe samoga ima više nego dovoljno hrane. Ima nešto malo zemlje, sadili smo, uvijek možeš ribu hvatati, snaći ćeš se. Ima i knjiga neotrovne lokalne flore, čuvamo je u kuhinji.“ Pogledao je Silvija preko ramena. 

			„Moramo ići. Pomogli bi da možemo, ali ne smijemo stajati ovdje ni minute duže.“ Pružio mu je dlan da se rukuju. Ostatak posade mu je u prolazu kimao glavama, bradati čarobnjak ga potapša po ramenu. Samo Tihana, jedina koja ga je blagoslovila svojim imenom, stane i uhvati ga za ruku. 

			„Samo hrabro, Silvio“, zagrlila ga je. Bio je toliko iznenađen da je jedva zadržao suze. Pustila ga je i povukla sina za sobom, koji mu je mahao cijelim putem do čamca.

			Silvio se okrenuo prema otvorenom moru i pogledom ispratio prvo pristajanje na brod, a onda i njegovo isplovljavanje. Zaboravio je kako se zove, a boja imena ispisanog na trupu izblijedjela je. Sve je oko njega bilo blijedo i pusto. Samo su bili on i Palagruža.

			Ništa zato. Trebalo se popeti u novi dom. Bit će dvostruki put, ali najjednostavnije je bilo velike komade prtljage ponijeti pojedinačno. Tamo gdje je toplo, suho i ima se što jesti. Presložio je ručke kufera u naramenice i tutnuo ga na leđa. Bol u križima mu je napokon izmamila psovku na usta.

			Put je bio šljunčan i strm. Odvlačio je samom sebi pažnju diveći se pejzažu. Zvuk mora koje udara u stijene, njegov miris pomiješan u zagrljaju s vonjem zelenila prošaranog začinima. Iz pukotina stijena, rasla je zelena biljka, širokih listova, skoro pa drvenaste stabljike. Počela je cvjetati malim žutim cvjetovima. Silvio pruži ruku prema njima i očeše donji dlakavi dio lista.

			Reakcija u prstima mu je bila neugodna. Natjerala ga je na korak unazad i izbacila iz ravnoteže. Ravno nizbrdo. Refleksno se bacio na stazu, a prtljaga mu je sletjela s leđa. Ispustio je krik gledajući svoj kufer kako se kotrlja i puca, ispuštajući sve njegove potrepštine i jednako potrebne dragocjenosti. Slomio se kad je na njegove oči djedova lula izletjela i udarila o stijenu.

			***

			Sara je stigla na Palagružu.

			To je bio mali korak za Saru, ali veliki korak za njezino rodno Sarajevo. Kešenje koje je iz nje izmamila vlastita šala privuklo je negodovanje kolega. Bez smisla za humor, do jednoga, pa se nije niti potrudila podijeliti igru riječima naglas. Na Branimira je mogla povremeno računati, ali on je bio uzbuđen i zauzet. Već je u rukama držao osobni terminal, podešen za skeniranje, i uzimao uzorke plaže, većih stijena i svega ostalog što je moglo proći pod kategoriju „geološki fenomen“. Bilo to da se sagnuo i pobliže pogledao kamenčić ili slikao Tomu Velikog iz profila.

			„Branimire, ne ometaj nas sad“, dobaci Toma Mala, koja je bila za glavu viša od imenjaka. Sara je bila tako ponosna što su se nadimci prihvatili. „Kalibriramo opremu.“ Mala je iz jedne od svojih kapsula vadila meteorološke senzore i uparivala ih sa svojim terminalom. Veliki je u međuvremenu pripremao jato dronova povezanih u zajedničku mrežu. Zujali su poput roja pčela, a med koji će sakupljati je znanje.

			Vrijeme je i da ja postanem pčelica Sara. 

			„Ekipa, ja ću se polako uputiti gore.“

			„Nemoj se izgubiti“, kaže joj Toma Veliki. „Ili, možeš. To će mi biti dobra proba dronovima.“

			„Je, je“, složi se Mala. „A ja ću pratiti prosječni pad temperature otoka. Potvrditi preciznost mjerenja.“

			Sara se uputi prema stazi koja vodi uzbrdo, prema svjetioniku. Tik uz podnožje puta, stane. Iz torbe prebačene preko ramena iskopa crvenu futrolu. Ne crnu, u kojoj je čuvala kapsule. Niti plavu, koja će joj trebati za trenutak. Iz crvene je izvukla par leća, koje je pažljivo stavila na oči. Iz plave je izvukla terminal i spojila leće na njega. Svijet oko nje se proširio. Sve što je vidjela, mogla je mislima dati zapovijed da računalo obradi i pohrani. Ili povlačiti podatke i ilustracije iz enciklopedija i baza podataka i projicirati ih u svoje vidno polje, kao da je pred njom ekran. Uz to, oči su joj poplavile, a to ju je radovalo. Uvijek je žalila što nije rođena plavooka, a podsjećalo ju je i na dragi joj roman. Smijuljeći se, nastavi svoj put. 

			Javljeno im je da žičara nije u upotrebi, što su mogli i sami potvrditi dolaskom na otok. Bilo je tužno kako je zapuštena. Okrenula se pučini, da prilagodi osjetljivost leća i odmori oči od lavine informacija koje nosi svako početno prikupljanje. Sušac X još se vidio. Sara je mahnula brodu i poželjela mu sreću. Nadala se da netko gleda dalekometnim objektivom. Mornari su je sigurno pomno pratili pogledima dok su plovili, mogli su se i sada malo potruditi. Ali, čak i ako nisu, dobre želje uvijek su pronalazile put svome odredištu. 

			Barem tako ja vjerujem.

			Odmorenih očiju, mozga i srca, nastavila je dalje. Terminal je već identificirao kupuse, kapare, sljez, masline i poljarice, obilježavajući ih i stvarajući virtualnu kartu otoka. Zabilježila je i nekoliko guštera, gnijezdo galebova i krik jedne vrste sokola. Posebno joj je se dopala biljka žutog cvijeta koja je izbijala iz stijena te je napravila poseban zapis o njoj. Razvrstavajući sve te podražaje, put uzbrdo je brzo prošao. Za slučaj žeđi, pripremila je dvije kapsule sa slamkama, jedna spojena na spremnik vode, a druga na spremnik Orele, ovisno o tome što joj se tada pilo. Klopa je mogla čekati dok se ne raspreme. Znala je da je kolege sustižu jer je na pola puta preletio jedan od Tominih dronova, a i Branimir je poslao poruku da su krenuli. 

			Sunce se tek pružalo da uhvati zenit kad je stigla pred svjetionik. Impresivna građevina. Pažnju je najviše privlačila staklena kupola na vrhu. Leće su pokazivale da trenutno prima snop informacija u obliku svjetlosti, koji je počeo izazivati smetnje. Trepnula je tri puta brzo da ih ugasi kako se ne bi oštetile. Nije čekala kolege, već se uputila ravno unutra. Vrata su bila otključana. Nije baš da se imaju koga bojati. 

			Koraci njezinih čizmi odzvanjali su pločicama. Imala je osjećaj da su one jednako iznenađene poput nje kršenjem tišine koja se doimala gotovo svetom. Znala je da operateri ovdje borave i svaki dan hodaju i stvaraju galamu. Ali, u srcu joj je nešto govorilo da su njeni koraci drukčiji, da je stranac. Neobično da se kuća svjetla postavlja tako odbojno. Prošla je pored hodnika koji je vodio do nekoliko vrata i otišla ravno do spiralnog stubišta. Brzo, ali sigurno, grabila je prema gore, držeći se za ogradu. Bila je održavana, nedavno obojena.

			Na vrhu je kroz još jedna vrata ušla u kupolu. Pokucala je na njih dok ih je otvarala i nije se trudila biti tiha. Htjela je svratiti svojim domaćinima pozornost na nove goste, kad ih već nisu dočekali na žalu. Nije joj uspjelo. Domaćin je bio u svom svijetu.

			Držao ga je u rukama. 

			Nasred kupole, za postoljem, sjedio je čovjek tamnije puti. Među prstima mu je bila kugla veličine košarkaške lopte. Bila je napravljena od metala, prošarana svijetlim nitima, poput zlata. Cijeli spoj sam je po sebi bio luminescentan, a još više time što ga je probadao snop svjetlosti, uperen kroz zrcala negdje preko obzora. Trzajima muškarčevih dlanova, šare su plesale po kugli. Svaki pokret proporcionalno uvećan od onog s kojim je operator počeo, poput jeke. Podražaji su činili da zrake svijetla igraju bojama i titrajima, modulacije amplituda i frekvencija koje su nosile kojekakve tajne, prema principima koje je Sara mogla cijeli život proučavati i ne razumjeti. Cjelokupni prizor doimao se poput fantazije. Veliki mag koji kroji čaroliju. Bog koji stvara svijet.

			Onda ju je taj tkalac svijetla pogledao i Sara je napokon naučila kako izgleda ljubav na prvi pogled. Ne jer je ona to iskusila, već ga je vidjela na licu tog čudotvorca. Taj pogled, to ganuće. Nema biti što drugo. Ajoj.

			Spustio je kuglu na postolje i izvukao prste iz utora u njoj. Od njihovih vrhova pa gotovo do dlanova, bili su srebrni. Tek odvojeni od svog posla, jagodice su bile užarene i sjajile kao metal izvađen iz kovačeve peći. Primijetio je da Sara zuri u njih, pa je brže bolje stavio ruke iza leđa.

			„Ne moraš ih sakrivati, samo nisam nikad takvo nešto vidjela. Baš je fora.“

			Čovjek se nasmiješio. Dobro mu je stajalo. „Ništa posebno. Umetci od neke tamo slitine koje dobijemo po završetku obuke. Svaki ih lumioničar ima.“

			„Lumioničar?“

			„Pa znaš, lumio-operater. Ali, gotovo svi radimo na starim svjetionicima. Lumioničari.“

			Sara je stala, trenutak promislila, pa se ozarila. „Kužim.“

			Oduševljeno su gledali jedan drugoga. Nedovoljno dugo da postane neugodno. Lumioničar je prvi doskočio. „Pa, tko si ti? Nije baš da svaki dan očekujem goste.“

			„Sara. Dio ekspedicije Ministarstva očuvanja okoliša. Bilježimo i skupljamo podatke o izoliranim područjima i njihovim prirodnim bogatstvima. Valjda si obaviješten, ti i tvoje kolege? Rečeno nam je da će vas biti više.“

			Gromko se nasmijao. „Ne, ne. Ja sam vaš jedini gostoprimatelj. Obavijesti ne čitam već mjesecima. Ako je nešto zaista važno, jave mi preko lumija. Dok god radim svoj posao i redovito mi šalju hranu, ne gnjave me puno, a ni ja njih. Jesu po vama što poslali?“

			„Mornari su dali par kapsula Branimiru. Valjda će ih donijeti. Nego, kako ti je ime?“

			„Silvio, drago mi je.“ Pružio joj je ruku, sada bez srama. Pitam se jesu li mu prsti još vrući? Bili su hladni, i držati ih ju je podsjetilo na trenutak prije nego što se statički elektricitet isprazni. Skroz neobično.

			Prekinula ih je poruka na Sarinom terminalu. Kolege su stigle pred svjetionik. Ona i Silvio spustili su im se ususret. Razmijenila su se imena, smjestio ih je pojedinačno u sobe u prizemlju, skupa su podijelili obrok. Onda ih je pozdravio. Rekao im je da će njihov dolazak potvrditi centrali i da ga neće baš vidjeti narednih dana. Trebalo je koordinirati komunikaciju s transportima koji su napuštali Sunčev sustav. A, i nekoliko korporacija ovdje na Zemlji je htjelo obaviti razmjene velike količine podataka. Tako da će biti jako zauzet. Uputio ih je kako da se nahrane i prežive i napustio s toplim pozdravima, kratko zadržavajući pogled na Sari.

			To je ekipi odgovaralo, s obzirom na to da su i oni imali posla preko glave, a samo tri mjeseca da sve obave. Svatko se izgubio u svojim pripremama i istraživanjima. Sara je iduće dane provela u miješanoj stvarnosti, bilježeći, skenirajući i uspoređujući sa svim dostupnim zapisima i ilustracijama. Sve od onih pisanih kroz drugo tisućljeće do današnjeg 23. stoljeća. Za mnoga suvremena ažuriranja u ovom području je ona bila zaslužna. Posebno zadovoljstvo bilo je potkrijepiti ih stvarnošću. Divila se stvaranju koje su kroz povijest mogli vidjeti samo mornari, ribari i svjetioničari. A kako se čovječanstvo okrenulo moru nebesa i zapustilo ovo zemaljsko, lako je bilo moguće da će biti među posljednjima koja će ovdje doći iz čiste znatiželje. Zato će uživati u svakom trenutku.

			Sjedila je tako pred kraj svog prvog tjedna na Palagruži, kada se drugi put susrela sa Silvijem. Dan je bio sunčan i prohladan, s jakim naletima vjetra. Dobro se zabundala, ali nije htjela daleko od svjetionika. U njegovoj blizini uspoređivala je biljku u stijeni žutog cvijeta, o kojoj je napravila zapis, s jednom ilustracijom, kada se pojavio uz nju. Imao je lulu u ustima koja je dimila poput parobroda. Obukao je crni mornarski džemper i podstavljene hlače. Ali mislim da ga tako nasmiješenog najviše grijem ja.

			„I onda, jesu transporti svi u komadu? Sve dionice na svom mjestu?“

			„Meni su javili da je sve dobro. Dok god meni nisu lagali, nisam ni ja nikome drugome.“

			„Je li se stigneš naspavati tako? Ili danonoćno čaraš nad onom svojom kuglom?“

			„Na prekide, tu i tamo. Ali poslije velikih podatkovnih blokova poput ovih dobijem koji dan odmora. Prebace prioritet na neku drugu lumio-postaju. Nego, što to gledaš?“

			Sara izvuče iz torbe par naočala i pruži ih Silviju. Sada je mogao vidjeti što i ona, ili bar onoliko koliko je ona odlučila da on vidi. Poslala mu je 3D model biljke i popratni komad literature, isječak iz Flore Dalmatice.

			„Brassica Botteri. Ili, ako ćeš po naški, palagruški kupus. Jedan on nekoliko endemskih vrsta flore svojstvene otoku. Posebno je prilagođena uvjetima. Može preživjeti i sušu, i more, i vjetrove. I nema je nigdje na cijelom svijetu, osim ovdje. Strašni svat, zar ne?“ Prije nego što joj je Silvio uspio odgovoriti, Sara doda, skoro pa u šaptu: „Znaš, spaženi su i primjerci na Visu, ali to narušava cijelu ideju palagruškog kupusa.“ Namignula mu je, i on joj uzvrati osmijehom.

			Gledali su i divili se kupusu neko vrijeme u tišini. Saru je dojmilo koliko je dobra ilustracija Roberta de Visiania, botaničara zaslužnog za bilježenje tog endema. Bilo joj je drago što živi u vremenu gdje je nedostatak umjetničkog duha nije sprječavao u obavljanju njezina posla. Makar, ideja osobnog umjetnika koji bi crtao štogod bi mu rekla nije bila loša. Počela se pitati kakav je Branimir po tom pitanju kad ju je Silvio prekinuo.

			„Prvi dan na otoku, vidio sam kupus. Najgori dan mog života. Ne zbog kupusa, već svega ostalog. On je samo pogurao stvari na vidjelo.“

			„Poduzetna biljka.“

			„Da ti je znati.“ Silvio uzdahne. „Nije bilo toga za čime nisam žalio. Kleo sam i život i sudbinu što su me doveli tu.“

			„Ne činiš mi se kao netko tko još uvijek tako misli.“

			„Pa, nisam.“

			„Što se promijenilo?“

			„Ja. Kada si sam, počneš se pitati neke stvari. Jako puno smetnji, i dobrih i loših, jednostavno više ne postoje. Moraš biti u stanju živjeti sam sa sobom i prihvatiti se, inače poludiš.“

			„A, ti nisi lud.“

			Nasmiješio se. „To ne možeš znati. Prekratko si tu. Možda samo čekam priliku da vas sve pobijem.“

			„Netko tko se bavi nečim tako lijepim poput tebe? Sumnjam.“

			Tu mu se lice još više smekšalo. Sara se sjetila svojih roditelja kada bi govorili jedan o drugome. „Zaista imam čarobno zanimanje. To je bio dio odgovora. Ako ne volim ono što radim, i ne nađem razloga radovati se svakom danu, svakom trenutku... Mučim samoga sebe. Ne znači da je sve uvijek bajno. Ali, odlučujem tražiti dobro i smisao u svojim postupcima. Da imaju svrhu.“

			„I onda, koja je svrha?“

			Kao da je probušila balon, Silvio je izdahnuo gotovo poraženo. Mekoća i sreća još su se nazirali u njegovim smeđim očima, ali glas mu je prešao iz dura u mol. „Iskreno, nemam pojma. Ja sam lako zamjenjiv zupčanik u sve siromašnijem stroju, čiji posao može obavljati bilo tko spreman na malo tjelesne preinake“, zapucketao je prstima obogaćenima slitinom i sijevnule su iskre, „i obuke. Bez mene, svijet bi se vrtio. Ali, vrtio bi se bez mene.“

			Sara nije znala što je mislio s tom zadnjom izjavom. Vjerojatno ni sam nije bio načisto sa svim svojim promišljanjima. Nisam ni ja. Ne očekujem to od njega. Kako smo uopće započeli? A, da, kupus. Zatomila je smijuljenje, ne bi baš bilo prikladno. Usne su joj se, poput valova koji sigurno idu ka obali, valjale prema smijehu. Zaustavila se tako što mu je uputila konačni izazov. „Znači, prazni optimizam?“

			Silviju je trebao samo trenutak da kimne glavom, ali učinio je to smjelo. Sa sigurnošću joj je odgovorio: „Pa, da. Ali, ne bih ga nazvao praznim. Živjeti vjerujući u nešto, čak i ako nisi siguran da je tu, već tragajući za svakom mrvicom koju ostavlja za sobom.“ Prošao je rukom kroz kosu i protrljao tjeme, zamišljen. „To bi više bio... potencijalni optimizam. Ne zvuči tako loše, zar ne?“

			Puno je težine bilo u tom pitanju. Osjetila je kako se pruža, kao izdanak iz zemlje, očajan da osjeti prvi dodir topline i svjetlosti. Hoće da budem njegovo sunce. Nije mu bila spremna dati odgovor, ne još. „Spomenuo si da je ovo sve dio odgovora. A ostatak?“

			Pruži ruku prema kupusu, a onda polako preko cijelog otoka. „Samo moram pogledati oko sebe. Ovaj otok, šiban morem i vjetrom, usred ničega, pun je života koji je usprkos teškim uvjetima pronašao način da uspije. Ugledao sam se na njega.“

			Sara kimne glavom. „Je li sa svim gostima promišljaš o ovako dubokoumnim temama ili samo sa mnom?“

			Zacrvenio se malo. „Pričat s bilo kime je radost. U tri godine, jedino sam samome sebi mogao dijeliti bilo što, a to nije to. Brzo dosadi.“

			„Pa, zar nemaš internet? Ili kolege lumioničare s kojima komuniciraš?“ Tri godine izolacije zvučale su poput pakla.

			„Teško je objasniti, ali komunikacija svjetlošću nije tipična. Ja sam više poput leće. Izoštravam i reflektiram informacije do njihova cilja. Na jedno uđu, na drugo izađu, malo toga zadržim. Imam direktnu vezu sa šefovima. Internet sateliti koji pokrivaju Jadran nisu u funkciji već neko vrijeme. Mogao sam ih koristiti pri početku, ali ne više.“ Zagledao se u daljinu.

			„A... obitelj? Prijatelji? Valjda ti barem razglednice šalju? Znam da preko ribara dobivaš stvari, neke su došle s nama?“

			Samo je odmahnuo glavom i šutio. Izgleda da o nekim stvarima ipak nije htio, a ni mogao pričati, možda ni sa samim sobom. 

			Onda je vrijeme da sunce grane kroz oblake.

			Ustala je i otresla prašinu s hlača i ruku. Silvio ju je pratio, smeten. Razgovor nije tekao onako kako ga je on zamislio, u to je bila sigurna. Takav je život. Potencijalan.

			„Onda je super što smo mi došli. Jesi slobodan?“ Na njegovo potvrdno klimanje, ona je pljesnula rukama. „Super, onda ćeš doći sa mnom. Pričat ću ti o kupusu i drugoj verduri, a ti ćeš meni o tome kako je biti ljudsko zrcalo.“

			Tako je i bilo. 

			Počeli su se češće sretati. Sramežljivo, na prvu. Kao da nisu bili sigurni da jedan drugoga zaista žele vidjeti. Nisu bili redoviti. Znalo je proći tjedan dana bez da naiđu jedan na drugoga, Silvio uronjen u svjetlosnim valovima, Sara okružena tajnama života. Krišom, hvatajući je nespremnu, mašta je počela raditi protiv nje. Zamišljala je susrete sa Silviom i radovala im se. Ekipa ju je počela zadirkivati kada bi se vraćala s njime na zajedničku večeru, nasmijana. Silviju nije smetalo, a ni njoj.

			Razgovarali bi o svemu i ničemu. O vremenu, o svojim zanatima, o svojim životima. Povremeno bi se dotaknuli dubokih stvari, ali ne bi dugo prošlo da se vrate u plićake razgovora. svaki put sve dalje od obale, dok konačno nisu plivali u udobnosti međusobnog društva i dubine su bile samo udaljene koji zaveslaj. 

			Natjerala ga je da iskopa osobni terminal koji nije koristio. Otresli su prašinu s njega i ažurirali ga na najnoviju podlogu. Sara je otvorila među njima privatnu vezu i s njime je dijelila sve stvari koje je držala dragocjenima. Budući da je njegov stroj bio prazan, Silvio je to morao raditi na staromodni način, vadeći papirnate knjige iz svjetioničke biblioteke, razna rezbarenja koja je usavršio kroz svojih par godina ovdje. Gitaru koju je naručio i naučio svirati, tu na otoku. Dolazio bi s njom na večeru, ponekad, i poslije svirke, kartali bi svi zajedno. S vremenom joj je počeo otkrivati tajne svog zanata. Ponudio je da radi kratko s njim, imao je rukavice s umetcima koje su pripravnici koristili, ali ona se nije odvažila. Kad su karte na stolu, uvijek je tako. Nikad se ne usudim kockati.

			Tri mjeseca prošla su u treptaj oka. Sušac X dolazio je po njih za dan ili dva, zvalo se nevrijeme. To je jutro provela u pregledavanju svojih zapisa. Kako je išla obrnutim redoslijedom od svojih promatranja, završila je tamo gdje je počela. U kupusu.

			Čula je Silvijeve korake, praveći se da nije. Posljednji susreti postajali su im naopaki i otežani. Da mi je lakše zaboraviti ga. I njemu mene. To je najbolje za nas oboje. Šutnja je bila usmjerena poput jedne od Silvijevih svjetlosnih poruka. Prelazila je od jednog do drugog, odbijajući se i postajući sve teža i teža. 

			Prekinuo ju je on. „Objasnila si zašto Brassica, ali odakle Botteri?“

			Nije okolišala, ali je ipak trepnula da provjeri sva imena u Flori Dalmatici. „Matija Botteri, i sam botaničar, bio je Visianijev pomoćnik. On je sakupljao primjerke za svog šefa, i njemu u počast, Roberto je ovom kupusu dao Matijino prezime. Postali su rod.“ Nije se nasmijala vlastitoj šali. Zadnjih dana nije joj bilo do smijeha kao inače. 

			Silvio je rekao. „Aha.“ Sve smetnje u primopredajnim kanalima su tako bilo uklonjene, pa se tišina nastavila emitirati. Sara se pravila da gleda u svoju proširenu stvarnost.

			„Odlaziš sutra. Pristajanje je službeno odobreno. Sedam ujutro.“

			Bio je njezin red da kaže „aha“.

			Komunikacija je završila. Odjavni poziv bili su krčkanje šljunka pod Silvijevim čizmama.

			Nije mogla spavati te večeri. Izašla je gledati zvijezde s Palagruže, posljednji put. Lumio-postaja nije bila u funkciji, tako da je nebo bilo nezagađeno svjetlom. Samo daleke iskre, svaka svijet za sebe. Naučila je raspoznavati transporte i svemirske postaje, a uz treptaj je mogla povući kartu svih brodova i letjelica, tražeći onu na kojoj joj je najbolja prijateljica letjela za Jupiter. Pružila je ruku, vapeći, tražeći. Ali, bila je sama s nebom i tamom. Sve je bilo daleko. Možda joj se pridružim. Trebaju im botaničari gore.

			Netko se približavao. Već je naučila raspoznavat Silvijeve korake. Tako nepotrebna vještina. Stao je iza nje, kao da se dvoumio. Nebo je bilo tako sjajno večeras da je bacio sjenu na nju. I pjesnički i doslovno.

			U glasu mu nije bilo dvojbe. „Ne želim da odeš.“

			Nije se usudila odgovoriti mu.

			„Pričala si mi kako imaš materijala za mjesecima proučavati otok. Svjetionik je velik. Ne moramo se niti vidjeti, ti ćeš za svojim poslom, a ja svojim. Hrane ima, nećemo biti gladni.“ Ganuće i obećanje suza, nije znala tuginih ili radosnica, ispunjavale su mu glas. Nije ga prekidala, niti mu se okrenula.

			„Mislio sam da sam si dovoljan. I jesam na neki način. Ali, čovjek u pustinji nauči na nju. Samo kap vode je dovoljna da ga oživi i prisjeti ljepoti vode. Što to znači ne biti žedan. Zadnjih mjesec dana pijem s izvora i ako se vratim u pustinju, slomit će me. Ne znam kad sam bio ovako sretan. Pozovi i kolege da ostanu, dobrodošli su i oni.“ 

			Stao je, kao pred liticu. 

			Usudio se skočiti. 

			„Najviše će mi značiti ako ti ostaneš.“

			***

			Cvita i Teodor nalazili su se na tri tisuće metara nadmorske visine i slobodnim padom približavali se meti. Letjeli su paralelno, po dogovoru. Virtualni zaslon padao je skupa s Cvitom, odbrojavajući sekunde do početka usporavanja, obavještavajući o promjeni strujanja zraka i trenutnoj nadmorskoj visini.

			Na dvije tisuće metara uspravila se i uključila mlazne potisnike, na minimalni intenzitet. Postepeno je pojačavala mlaz i pad joj se usporavao. Toliko je bila usredotočena na sebe da nije primijetila Teodora koji još pušta gravitaciji da ga zove sebi. Budala. Nadala se da neće poginuti jedan od ovih dana od idiotarija koje je izvodio da dođe do idućeg fiksa.

			Čekao ju je par minuta. Instalacija platformi za slijetanje helikoptera i njihovih potomaka kao nadogradnje na lumio-postaje tijekom 24. stoljeća pokazalo se mudrim, kad već nije isplativim. Teodor je urlikao od sreće podignutih ruku, živ i zdrav. „Cvita, jesi vidjela! Na samo 750 metara!!!“ 

			Dobro, barem živ. „Vidim da ti moramo dogovoriti sprovod. Samo je pitanje vremena.“ Taknula je tri puta desnu sljepoočnicu i aktivirala komunikacijski modul koji je bio spojen s brodom. „Tezej, ovo je Cvita, sletjeli smo na Palagružu, prijem.“ 

			Odgovor je, za razliku od njezinih naglas izgovorenih riječi, stigao u njezine misli. „Tezej prima. Držat ćemo se u orbiti 15 minuta. Locirajte objekt, uzmite uzorak, i napustite otok. Potvrdite da imate dovoljno goriva za dostizanje visine susreta, prijem.“

			„Potvrđujem. Trenutno vrijeme 1457, GMT, polijetanje zakazano za 1510.“ Osvježila je virtualni zaslon. „Gorivo prisutno u dovoljnim količinama.“

			„Primljeno. Tezej se odjavljuje. Sretno.“

			Ostala je sama sa svojim mislima.

			I Teodorom.

			„Nadam se da nisi dangubio dok sam ja obavljala službeni dio.“

			Nije mogla vidjeti čime se bavio. Za razliku od nje, Teodor je došao potpuno oklopljen, mlazni potisnici i senzori ukomponirani u njegovo odijelo. 

			„Malovjerna, zašto sumnjaš? Meta je svugdje oko nas, najbliža na tri minute brzog hoda. Prepoznat ćeš je lako.“ Označio je nekoliko njih na virtualnoj karti koju su dijelili, zajedno sa skicom.

			Meta je zaista bila svuda oko njih. Kao mali drvenasti grm, dlakavog lišća. Zapisi su govorili o tome da cvjeta žuto. Cvita je stigla do najbližeg, i kleknula. Motirala je Teodoru, koji je skinuo modul sa staklenikom s njenih leđa. Kapsule su bile super, ali ne za žive uzorke. Zato su bile super za lopatu koja je kopala sama, čak i u stijenu. Biljka je zajedno s korijenjem oslobođena i pohranjena u staklenik. Uručila ju je Teodoru, koji ju je vratio na mjesto. Krenuli su dalje, trkom. Vrijeme na zaslonu je bilo 1506.

			Bez govora stigli su do uzletišta. 1508. Dovoljno vremena da iz džepa jakne Cvita iskopa kapsulu. Izvukla je iz nje knjigu. Debelu i lijepo uvezanu. Na prednjoj korici bila je ilustracija. U njoj su bili sakriveni inicijal BSTMSTA. Svjetionik koji cvijeta. Ovaj pored nje, sada urušen, što od vremena, što od navala oluja i naglog rasta i pada razine mora. Malo toga je ostalo živog na otocima i obalama svijeta.

			Ali, neke stvari su izdržale sve. Poput mete. Poput ove knjige. Flora Dalmatica IV. Od Sare Fernandes, jedne od spasiteljica čovječanstva. Jer stvari koje su mogle izdržati i uspjeti u uvjetima koji ubijaju ljudima su bile prijeko potrebne. Da ih hrane i čuvaju u nepoznatim prostranstvima.

			Cvita blago knjigu polegne na platformu i pokaže znak Teodoru. Provjeri vrijeme. 1510.

			„Cvita i Teodor zovu Tezeja. Mi se nalazimo na položaju i tražimo dopuštenje za let, prijem. Uzorak uspješno prikupljen.“

			„Tezej prima. Imate dopuštenje za let. Mi počinjemo silazak na visinu susreta. Vidimo se uskoro.“

			Iduće riječi uputila je Teodoru. „Krećemo. Još jedan posao dobro obavljen. A i ti si ga preživio.“

			„Ja ću sve preživjeti.“

			„Ako ti tako kažeš.“

			Zadovoljni, Cvita, Teodor, i kupus skupa s njima, na krilima vatre, vinuli su se prema zvijezdama.

		

	
		
			Saluto Peregrinus i velebitski zmaj

			
Torp Moniantt


			1.

			Tik-tak! Tik-tak!

			Prvi otkucaj odjekuje u njegovim ušima. Nije zgodan trenutak, misli dok sa zidina gleda bijesnu četu Hasita spremnu navaliti. Nimalo zgodan trenutak.

			Stotine sablji i helebardi svjetlucaju na plamenovima baklji, crni oklopi se ljeskaju kao ljuske divovske zmije koja je opkolila svoj plijen. Keshkari, sićušna utvrda isklesana na vrhu stjenovite planine, posljednje uporište posljednjeg plemena Gazimbarana, stoji pred uništenjem. A Saluto Peregrinus, svevremenski lutalica kojeg je neki usud doveo tu, ne može im pomoći. Pokušao je u protekla tri dana. Sve je pokušao, ali nije dovoljno.

			A sad je još došao i otkucaj nevidljivog sata. Otkucaj što ga jedino on čuje. Još dva takva će doći, a onda će Saluto nestati. Uvijek tako bude. Tri dvostruka otkucaja sata i… puf!

			Stvori se na drugom mjestu u drugom vremenu, ponekad ostavljajući ono što je započeo nedovršenim, a ono što je pokušao neuspjelim. I već stoljećima tako, ne stareći, ne pomlađujući se i, tek možda, postajući mudrijim. Ponekad se vrati na isto mjesto. Ne uvijek u isto vrijeme. Ipak, tako putuje već toliko dugo da je uočio obrazac u svojim putovanjima. Netko upravlja tim njegovim satom. Netko ga vodi amo i tamo, u prije i poslije, uvijek s nekim ciljem, nekim zadatkom što ga mora prvo otkriti, a onda i obaviti. Protekla tri dana mislio je da mora spasiti pleme Gazimbarana, marljivo je radio na tome, pridobio njihovo povjerenje kao čudnovati blijedo-kožni, tamnooki stranac, organizirao obranu ma kako slabašna bila, a sad, pred konačni obračun, napustit će ih kao kukavica. Protiv svoje volje, ali to im nikad neće moći objasniti.

			Refleksno zagrće kišni kaput i iz džepa prsluka vadi srebreni sat na lančiću. Otvara ga i, kao i uvijek, gleda pet nepomičnih kazaljki i dvanaest simbola na jeziku što ga ne poznaje. Nekad ga je poznavao, govori mu intuicija, ali ne sjeća se. Na pozadini sata prstom opipava urezani simbol što nalikuje svjetioniku. To klizanje kože preko tankih ureza na srebru uvijek mu donosi mir. Ili barem mrvicu mira. Dovoljno da razmisli, isplanira, pronađe način ili barem uvjerenje da će sve biti dobro. Zašto bi ga inače taj nevidljivi, misteriozni upravitelj njegovih pojavaka i odlazaka doveo tu?

			Njegov sat svaki put iznenađuje Undutua, prijatelja što ga je stekao prije dva dana. Poglavici Gazimbarana samo taj sat može odvući pažnju sa skore propasti pod zidinama. Odjeven je u kusiri, šarenu svečanu nošnju što se nosi preko jednog ramena, ali ispod nje se sjaji brončani oklop. Modra koža njegove vrste i crna ravna kosa čine mu lice dijelom noćnog neba na kojem su jantarne oči blistave zvijezde.

			„Smrt nikad ne bijaše najgora stvar što se Gazimbaranu možaše dogoditi.“

			Undutuov glas je promukao od čestih motivirajućih govora i naredbi pri organizaciji obrane. Slabašne, malobrojne obrane što neće uspjeti odbiti prvi sljedeći napad.

			Saluto Peregrinus šuti, ali mu stavlja ruku na rame. Tijekom višestoljetnog lutanja, često se susretao s umirućim bićima svih vrsta. Nije ih puno prihvaćalo taj prijelaz kao Undutu. A bio je tek mladić.

			Iza njihovih leđa, duboko u utvrdi čuje se dječja pjesma. Govori o Man-Fisharu, čudesnom stvorenju koje je prema legendi na svojim leđima donijelo Gazimbarane na planet Oxoe, a zatim se smjestilo u jezero u srcu planine Kesh – iste planine na čijem vrhu je izgrađena utvrda – te usnulo vjekovni san. Legenda kaže da će se Man-Fishar probuditi kad ga Gazimbarani dozovu u pomoć Pjesmom Posljednje Nade. Zato djeca već satima pjevaju oko bezdanog bunara posred utvrde.

			Njuškalo kakvo jest, Saluto je već pogledao u mračni otvor promjera manjeg sportskog igrališta, poskrivećki bacio kamenčić unatoč zabrani Undutua i plemenskih starješina te brojao četiri sekunde prije nego je isti bućnuo u vodu. Možda se kameno ždrijelo bunara širilo u veliko podzemno jezero, ali on sumnja da ikakvo stvorenje spava na njegovu dnu. Nada se da griješi i da Man-Fishar kakvog Gazimbarani zazivaju zaista postoji, ali ne može vjerovati u to. Lutao je po cijelom svemiru i po cijelom vremenu, ali još nikada nije sreo živo biće koje spava stoljećima. Ipak, ne bi bilo nalik njemu ostati poznat kao stranac koji je utišao Pjesmu Posljednje Nade te takva razmišljanja zadržava za sebe.

			„Tko mogaše i pomisliti da nas gostoljubivost koštaše opstanka?“ govori Undutu. „Kad vidješe naši preci prvi put pridošlice zelene kože s druge strane Beživotnog Pojasa, dočekasmo ih kao braću. Na svijetu bijaše dovoljno mjesta za sve. Sad pretijesnim isti biva.“

			„Još nije gotovo“, govori Saluto. Vlastiti optimizam, koji ga je izbavio stotine puta iz podjednako užasnih situacija, čini mu se kao laž. Ne može zaboraviti na dvostruki otkucaj i na skori nestanak. No, što mu je ostalo? Ne može prijatelju reći da će umrijeti. Treba mu skrenuti misli od borbe, od skorog kraja. Treba mu probuditi nadu i, dok mu glavom odjekuje drugi dvostruki otkucaj – Tik-tak! Tik-tak! – samo mu jedna stvar pada na pamet.

			„Ispričaj mi o Man-Fisharu.“

			„Zar ti ne rekoše već sve? Zbog čega žudi tvoje srce za ponavljanjem?“

			„Kako se to dogodi?“ Saluto pita. Šačica najbližih stražara pažljivo sluša njihov razgovor. „Dolazak? Pričaj glasno. Da te svi na zidinama čuju.“

			Zbunjeni Undutu malo širi zvjezdane oči. Osvrće se i opaža zanimanje ostalih branitelja. Guta i još jednom hvata Salutov pogled kao da želi potvrditi zahtjev. Saluto mu daje ohrabrujući osmijeh. Vraća sat u džep prsluka, a ruke gura u džepove kaputa. U jednom napipava Uvjerljivač, hipnotički uređaj što radi na frekvenciji moždanih valova kako bi uvjerio primatelja u ono što govori njegov vlasnik. Unatoč kompliciranom objašnjenju, izgleda kao običan srebreni novčić kojeg bi svatko primio i razgledao ni ne sluteći da tako djeluje. Saluto ga je iskoristio pri dolasku među Gazimbarane, ali ne treba mu sad da bi ga Undutu poslušao.

			„Boriše se hrabro posljednji vojnici Gazimbarana!“ Undutu vikne. Svi kao da su uvukli dah kako bi ga čuli. Tek su djeca pjevala u unutrašnjosti utvrde. „Mračne sile napadaše sve snažnije!“

			Saluto laganim korakom pođe duž zidina kimajući svakom ustrašenom vojniku. Neki su se još uvijek čudili njegovoj neobičnoj odjeći: smeđim, izlizanim, kožnim čizmama, hlačama od tkanine koje na Oxoi nema, kišnom kaputu visoko uzdignutog ovratnika.

			„Mačevi sijevaše kao munje oko Keshkarija“, Undutu nastavlja kratko se osvrnuvši za njim, ali onda se vrativši suborcima, očito shvaćajući što je Saluto želio – priča je zapravo namijenjena njima. „Baklje plesaše ples s brončanim oklopima, fijuk vjetra pratiše fijuk strijela. Glasovi njihove djece okupljene oko Bunara davaše im snagu tisuća.“

			Salutova šetnja dolazi do male kule namijenjene stražarima za vrijeme dnevnih žega. Unutra su mrak i samoća. Idealno mjesto za ono što mu slijedi. Još jednom se okreće Undutuu u žaru priče. Poglavica je u srcu pripovjedač, a ne general. Saluto osjeća ubod žalosti. Kao kad je ostavio Lumana, kao kad mu je na rukama umrla Vannea, kao kad je napustio tolike koji su mu prirasli srcu. Čudno kako mu neka stvorenja prirastu srcu nakon nekoliko minuta. Netko bi rekao da se to ne može dogoditi vječnom putniku. A ipak, Undutu je slijedio put mnogih koji su mu postali simbiotici. Prirasli, prihvatili se za njega, stisnuli se i boljeli rastati se. Možda mu je ipak trebao reći o nestanku. Nekako objasniti neobjašnjivo.

			„Povlačiše se pred neprijateljem do posljednjeg uporišta na vratnicama dvera. Dvorište razrušeno, ispunjeno groznim Hasitima krakova žednih gazimbaranske krvi. Najednom“, Undutu pravi stanku i može se vidjeti kako svaki stražar hvata dah, kao dijete pod bakinim nogama. „Tutanj dopriješe iznutra. Dječji pjev načas zastajaše, ali onda počinjaše ponovo, ohrabren, snažan. Gazimbaranski posljednji mačevi jačahu. Novi tutanj odjekivaše...“

			„Žao mi je što to neću vidjeti“, govori Saluto za sebe osjećajući kako ono dolazi. Pravi korak u mračnu unutrašnjost kule. Zna da neće spustiti nogu na isti kamen.

			Tik-tak! Tik-tak!

			Trenutak kasnije, Undutu i zidine Keshkarija nestaju.

			2.

			Gledane iz polja, zidine Keshkarija, istočkane narančastim plamenovima baklji, djeluju neprobojno. Ipak, stojeći okružen stotinama Hasita, Saluto zna da će pasti prije jutra, ako se nešto bitno ne promijeni. Stvorovi velikih glava što na vrhu nose lisnate grmove, s udovima u obliku odrvenjelih vitica, kožom naoko od svježeg lišća i odjeveni u crne oklope, šokirani su njegovom pojavom. Jedan pada na leđa u blato, drugi kriči psovku na svom jeziku posrćući unatrag. Ostali sa zakašnjenjem upiru u Saluta helebarde i viču mu da se ne miče. Saluto ne voli slušati kad se viče na njega, ali ne zna kud bi, pa stoji i razmišlja. Činjenica da se stvorio u neprijateljskom taboru je zanimljiva koliko i smrtonosna.

			Rijetko kad se pojavio u neposrednoj blizini mjesta s kojeg je nestao. Možda se dogodilo svega par puta u tih šest i pol stoljeća putovanja prostorom i vremenom i nikada nije bilo na dobro. Taj put je jedan od tih, po svemu sudeći.

			Undutu mu je pričao o propalima pregovorima za primirje. Hasiti nisu bili zainteresirani i vratili su mu glasnika letom preko zidina. U dijelovima. Saluto pak, osjećajući par uboda metalnih vrhova na odjeći ne vidi drugog izlaza doli pregovora.

			„Vodite me svom generalu“, govori im. Primjećuje da je nevidljivi sat namjestio i njegov jezik da odgovara okruženju. Riječi istekle preko usana zvuče grubo i siktavo, nimalo slično gazimbaranskom. Saluto to već prihvaća kao gotovu stvar, iako su Hasiti zapanjeni. Vjeruje da će otkriti zašto zna gotovo sve jezike svemira onog trenutka kad sazna tko je uopće.

			Hasiti, stvorovi nalik humanoidnim biljkama, ne reagiraju pretjerano oštroumno na pojavu pripadnika neke rase što nikad prije nije bila viđena na planetu, a koji poznaje njihov jezik. Trenutak kad mora objasniti svoju pojavu, Saluta možda i najviše iritira. Previše puta je potrebno ponoviti, a onda se ponekad i zapetlja u vlastitoj izmišljotini.

			„Generalu, molim, ako želite preživjeti ovu noć.“

			Saluto prijetnju izriče s izvježbanim osmijehom sveznalice. Toliko puta je tako improvizirao da mu ide s lakoćom. Jedan od najboljih načina za preživjeti prijetnju jest, uvjeriti je da si ti još veća prijetnja. Uostalom, treba preživjeti samo do trećeg otkucaja nevidljivog sata. Ponekad to traje danima i tjednima, a ponekad se radi o minutama. Nada se da će ovaj put otkucaji doći brzo. Nema pojma o čemu će inače razgovarati s tiraninom koji želi istrijebiti susjede.

			„Hodaj!“ Helebarda ga bocka u trbuh dok se gomila vojnika šuškavo razmiče iza njegovih leđa.

			Saluto polazi kroz novootvoreni koridor čitajući zbunjenost na licima Hasita. Izbliza ne izgledaju opasno kao sa zidina. Crni oklopi su, sad to jasno vidi, samo obojano drvo. Ipak, ima ih na stotine i stotine, te da jurnu i bez oružja, pedesetak preostalih Gazimbarana ne bi moglo obraniti zidine Keshkarija.

			Zaustavljaju ga pred stvorom što izgleda kao biljka više od ostalih. Na vrhu glave mu je bujno grmoliko lišće, a donji vitičasti udovi, nalik korijenju, umočeni su u bure vode. Saluto sluti da inače ima zao pogled, ali sad izgleda pretežito zbunjeno. Nitko ne može izgledati zao i zbunjeno istovremeno.

			„Što... što?“ Generalov glas je kreštav. Prekinut u uživanju, vadi krakove iz vode. „Kakav je ovo stvor?“

			„Ne znamo, Hal-Sadaibu“, odgovara jedan od vojnika što su ispratili Saluta, još uvijek držeći helebardu uperenu mu u leđa.

			Tik-tak! Tik-tak!

			Saluta prvi dvostruki otkucaj zatječe dok priprema odgovor. To mu ulijeva dodatno samopouzdanje. Izvući će se odatle živ, vjerojatno, samo mora još malo zadržavati i spriječiti Hasite da mu odsjeku glavu. U međuvremenu, potrudit će se odgovoriti ih od napada na utvrdu.

			„Saluto Peregrinus, svevremenski putnik lutalica!“ živahno se predstavlja. Gura ruke u džepove kaputa i u jednom napipava Uvjerljivač. Ponekad mu ne treba da uvjeri sugovornika.

			„Mi ne volimo lutalice!“ zaškrguće Hal-Sadaib.

			„Čak ni ako će vam spasiti živote?“ Saluto se ne libi odmah prijeći na stvar.

			Hasiti oko njega zasikću. Izrazi poput „To je prijetnja!“, „Kako se usuđuje?!“ i „Što to govori?“ šire se kao plimni valovi. Neke helebarde se opuste, a druge se tek sad pripreme ubosti i rasjeći stranca.

			„Svevremenski lutalica, rekao sam“, Saluto nastavlja neometan. „Vidio sam budućnost. Vidio sam kako završava ovaj rat. Nećete uspjeti. Svi ćete umrijeti strašnom smrću.“

			Hasiti ne vjeruju, što nije neočekivano. Hal-Sadaib izgleda kao da se želi nasmiješiti, ali ne uspijeva. Saluto odlučuje pričati priču, to mu oduvijek ide dobro.

			„Gore, među zvjezdama, postoje civilizacije puno starije od Hasita. Postoji mjesto koje sakuplja sve događaje u svemiru. Tamo piše da je ovaj rat početak kraja Hasita.“

			„Laže!“ sikću mnogi oko Saluta. 

			Njega to ne ometa. Uostalom, nisu potpuno u krivu. Libria Aeterna doista postoji, ali Saluto na tom mjestu nikad nije vidio ništa o Hasitima i Gazimbaranima. Beskonačni nizovi polica s knjigama i podatkovnim diskovima su doista beskonačni i ne može se pročitati i vidjeti baš sve, čak ni ako živiš stoljećima kao Saluto. Hal-Sadaib ne mrmlja već pomno sluša. U prostoru iza njegovih očiju donijet će se odluka o sudbini Gazimbarana i Saluto se još uvijek nada da može spriječiti propast malenog plemena. Morao je zbuniti strašnog generala, ako ga već neće uspjeti natjerati da se predomisli.

			„Zapisi na tom mjestu nisu nepromjenjivi“, Saluto nastavlja s pričom. „Ako odustanete od napada, ako pustite Gazimbarane da žive, spriječit ćete vlastitu propast.“

			„Preživjet ćemo, ako pustimo druge da žive?“ Hal-Sadaib se čudi.

			Saluto željno kima.

			„To nema smisla.“ Hal-Sadaib umače jedan krak natrag u bure s vodom. „Ako planet postane samo naš, Hasiti će procvjetati! Sva bogatstva zemlje, naša! Sav zrak, naš! Svjetlost, samo naša!“

			Tik-tak! Tik-tak!

			„Sve to je Man-Fisharovo, ako on to želi“, Saluto govori svjestan drugog otkucaja. Vrijeme mu istječe. Mora toliko uplašiti generala da se okrene i pobjegne natrag u rupu iz koje je izgmizao. „Ako napadnete utvrdu, izvući ćete svoju propast.“

			„Izmišljotine!“ grakću Hasiti u glas.

			„Man-Fishar je samo legenda“, Hal-Sadaib odmahuje jednim gornjim krakom. „Priča za malene Gazimbarane.“

			„Očito se nisi nadvirio nad bunarom u utvrdi“, Saluto ne odustaje. Morat će malo začiniti priču. „Nisi ga čuo u dubini planine kako pliva, diše, kako odgovara gazimbaranskoj djeci koja mu pjevaju. Man-Fishar je budan i zaštitit će svoje.“

			Hal-Sadaib stiska oči. Saluto ne može odrediti je li zabavljen ili uplašen. Mrmljanje ostalih Hasita je tiho i neuvjerljivo. Mnogi su pokolebani upozorenjem, oni sumnjivi su toliko nesigurni da više ne mogu glasno izraziti svoje neslaganje. Hal-Sadaib pljusne dva-tri puta s krakom u buretu vode. Meškolji ustima kao da žvače nešto, a onda jedan gornji krak uvlači u grm na svojoj glavi. Čupa jednu grančicu s lišćem i pruža Salutu.

			„Hvala.“ Saluto uzima, ne znajući što će s time. Izgleda mu kao dio nekakvog kulturološkog obreda, možda čin društvenog ili političkog poštovanja.

			„S dijelom Hal-Sadaiba bit ćeš svečani objed na rajskoj gozbi Hasita“, Hal-Sadaib mu objašnjava pa se okreće svojim podređenima. „Skratite ga za glavu!“

			Naredba je reska i apsolutna. Helebarde spremno okreću svoje oštre vrhove u Saluta, par ih se usuđuje i bocnuti ga. Iako naviknut trčati na svojim dugim nogama, Saluto vidi da taj put nema gdje. Hal-Sadaib izvlači krak iz bureta i odlazi kroz gomilu vojnika koji se poput vode rastavljaju pred njim i ponovo sastavljaju čim prođe.

			„Čekaj!“ viče Saluto, rukama odgurujući prijeteće čelične vrhove. Oni se vraćaju, čvršći, nepokolebljiviji. Hasiti koji ih drže stupaju naprijed željni izvršiti zapovijed.

			„Samo malo, gospodo“, Saluto pokušava odgoditi smrt. Osjeća da mu treba samo još par trenutaka. Treći otkucaj već dolazi. Poseže rukom u džep kaputa i grabi Uvjerljivač. To mu je posljednja nada ako otkucaj zakasni. Pokušava izmisliti nešto zbog čega bi ga Hasiti poštedjeli. Nešto, što žele dovoljno da ne izvrše generalovu zapovijed. „Imam...“

			Tik-tak! Tik-tak!

			Ne mora smisliti ništa.

			3.

			Stvara se na sivoj oštroj stijeni, osvijetljen punom snagom žutog sunca. Iznenađeno stiska oči na kontrast s planetom Oxoe, ali brzo se privikava. Nalazi se na nekakvoj planini, okružen kamenom i nebom. Njuši zrak i definitivno osjeća sol u njemu. Okreće se i daleko ispod sebe vidi more plavo kao safir. U mirisu i pogledu lako je prepoznati planet na kojem se toliko puta zaustavljao. Upravitelj njegovih puteva najčešće ga dovodi na Zemlju. Vrijeme u koje je pristigao malo je teže odrediti, ali oči mu padaju na crvenu limenu kutiju na kotačima ni pedesetak metara dalje i tako mu se otkriva i to. Nije siguran u godinu, ali desetljeće gore-dolje jest.

			Automobil je zaustavljen na kraju uskog makadamskog puta. Suvozačka vrata su otvorena, ali Saluto ne vidi nijednog čovjeka, u to vrijeme pripadnika jedine razumne vrste na planetu Zemlji, a koja ujedno i pravi takve strojeve za prijevoz.

			S mukom stane prelaziti preko oštrih stijena prema automobilu. Pazi da ne zgazi na sićušnu biljku uskih srebrenkasto-zelenih listova i cvjetova žutih kao sunce izniklu u pukotinama stijena. Degenia velebitica, Saluto je prepoznaje. Istovremeno shvaća da mu je u ruci još uvijek ona lisnata grančica s Hal-Sadaibove glave. Izgleda slično biljci u kamenu. Još ih malo uspoređuje, njuši jednu pa drugu, razmatra pa zaključuje da su u najmanju ruku srodne vrste. Što i nije toliko čudno, kad se bolje razmisli, jer Degenia velebitica nema rođaka na Zemlji. Saluta zabavljaju takva botanička razmišljanja, a smijulji se zamišljajući neke od svojih bivših ljudskih suputnika kad bi im rekao da je jedna njihova biljka vanzemaljskog porijekla. Gura Hal-Sadaibovu grančicu u džep kaputa, iako ne zna zašto je jednostavno ne baci.

			Dok se približava automobilu, misli o biljkama i Hasitima izbija mu glazba što se čuje kroz otvorena vrata. Ugodan ženski glas pjeva o nekakvom privjesku i bižuteriji. U jednom razdoblju povijesti, ljudi su plesali na takve stvari, obično svatko za sebe ili grupno, ali nikada u paru. Malo čudan običaj, to treskanje i skakutanje, ali davno je naučio ne osuđivati rase i njihove navade.

			U širokom luku zaobilazi automobil u svojim karakterističnim dugim koracima. Pjesma mu je u redu, ali nema povjerenja u metalne strojeve. Ne jednom je bježao od sličnih naprava pod prijetnjom života. Iznenada zastaje.

			Ljudski dječak u šorcu i majici kratkih rukava s oslikanim likovima u plaštevima i tajicama, sjedi na kamenu u hladu, pored ulaza u mračnu špilju. Drži knjigu na koljenima. Ima možda sedam-osam godina, štrkljast je i nosi naočale.

			Saluto mu oduševljeno prilazi. U pravilu voli ljude.

			„Što čitaš?“

			Dječak podiže glavu. Gleda ga jedan dugi trenutak pa trepće. Zatvara knjigu i gleda naslovnicu držeći kažiprst na njoj. Zatim opet podiže oči i još malo proučava pridošlicu.

			„Jesi li ti neki od njezinih prijatelja?“

			„A?“ Samo taj glas izlazi iz Salutovih usta.

			„Opet je natjerala nekog od vas da se preruši u lika iz knjiga i stripova jer misli da je to meni zabavno?“ dječak govori kao da raspravlja o korisnosti mahuna za jelo. „Nije mi pet.“

			„Sedam i pol, ako moram nagađati?“ Saluto govori. „Tko me je natjerao na što?“

			„Pa, mama.“ Dječak skače s kamena. „Prošli put je bio Zagor, što je bila katastrofa jer je njezin prijatelj bio gotovo ćelav i imao je trbuh kao da je noseći. Tako baka kaže. Nisam siguran što to znači, jer lik nije nosio ništa. Nije imao ni sjekiru kao Zagor.“

			Saluto shvati da ima posla s pametnim mladuncem ljudske vrste. „A tko bi ja trebao biti?“

			„Pa, Saluto“, dječak pokazuje na knjigu u ruci. Na korici su naslikani dječak i muškarac u kišnom kaputu poput njegova kako zaviruju u srušenu letjelicu nalik tavalskerskoj. Tekst na koricama je od zelenih, kričavih slova.

			Saluto Peregrinus i grobnica kralja Tavalskera

			„Ti znaš tko je Saluto Peregrinus?“ Saluto pita grabeći knjigu iz dječakove ruke.

			Dječak mumlja odgovor, ali Saluto ne sluša. Iz blizine proučava koricu i uočava sličnost s likom u kaputu. Autor je određeni Gil Cavani, Saluto se ne sjeća da je upoznao ikoga takvog imena u svom postojanju. Odbacuje sumnju da je zaboravio čovjeka. On ne zaboravlja osobe koje upozna, pogotovo ne one koje upozna dovoljno da mogu napisati knjigu o njemu. Prve riječi na prvoj stranici mu dokazuju da lik romana doista predstavlja njega.

			Tik-tak! Tik-tak!

			To je prvi put da Saluto vidi dvostruki otkucaj nevidljivog sata ispisan na papiru. Ostatak teksta potvrđuje da je Saluto Peregrinus iz knjige isti kao onaj koji drži knjigu. Netko koga ne poznaje, napisao je knjigu o njemu.

			„Je li dobra?“

			„Aha“, dječak odgovara. „Bolja je ona kad je na planetu kojim vladaju Derzari, ali i Tavalskeri su zabavni.“

			„Tavalskeri su u redu“, Saluto odsutno odvraća. Vraća se na početak knjige i traži godinu i mjesto izdanja. Knjiga se čini novom. „Prava zabava je s Lualacima.“

			„Nisam čitao tu.“ Dječak je spreman. „Nisam čuo ni da je izašla.“

			„Tko?“ Saluto pita prije nego shvaća da dječak misli na knjigu. Um mu je zaposlen. „Nema veze. Koja je sad godina?“

			Dječak ne odgovara odmah. Zbunjen je pitanjem. „Dvije i dvadeset šesta.“

			„Knjiga je izašla prošle godine“, Saluto govori za sebe. „To znači da je još živ. Vjerojatno.“ Počinje hodati po kratkoj čistini dok iz automobila ječi reklama o osiguranju od poplava. Uvjeren je da ima pravu ideju o tome kako je netko koga ne poznaje napisao knjigu, ili više knjiga, o njemu. „Malo je opasno upoznati nekoga tko te upozna tek kasnije, znaš?“

			Govori kao da se obraća dječaku, ali zapravo priča sam sa sobom. Svjestan je te svoje navike, kao i koračanja uokolo dok razmišlja. Hodanje mu pomaže pri ventilaciji, inače bi mu se mozak pregrijao.

			„Mogu se saznati svakakve stvari koje se još ne bi trebale znati. No, vremenski sinkronicitet me nije prije zanimao, zar ne?“ Šuta kamenčić na puteljku i on se odbija od gume automobila. Neplanirano. Vadi sat na lančiću iz džepa na prsluku. Otvara ga i gleda nepomične kazaljke na simbolima koje ne poznaje. „To je prilika.“

			„Vau! Imaš i kronogram!“ kliče dječak opčinjeno gledajući u sat. „Ovaj put se zbilja potrudila oko uvjerljivosti.“

			Saluto je načas zaboravio da je uopće tu. Gleda ga kao što je maloprije gledao Degeniju velebiticu. „Kronogram?“

			Dječak mu se približava i razgledava ga kao da je izložak u muzeju. „Odjeća je ista, čak i frizura – je li to perika? – a sad imaš i kronogram. Imaš li i uvjerljivač?“

			Saluto iz džepa vadi srebreni novčić i pokazuje ga. Dječakove oči blistaju.

			Dječak mu ga uzima iz ruke i vrti ga pred licem. „Izgleda kao pravi.“

			„Zato što i jest pravi“, Saluto govori i uzima novčić natrag. „Nabavio sam ga kod Odrpanog…“

			„Kopaza“, dječak mu dovršava misao smijući se. „Saluto uvijek to kaže, ali zapravo ga je ukrao od Lukavog Cirga. To prizna Gilu kad ih zarobe u hladnjači stepharskog broda.“

			„Stepharskog broda?“ Saluto govori za sebe.

			„Priznajem, uvjerljiv si, iako si ispočetka bio malo zbunjen.“

			„Dok uđem u ulogu“, Saluto se napokon snalazi. Kao da mu se lampica upalila u glavi, dobio je ideju bolju od pronalaženja autora knjige. Možda ne bolju, ali svakako bržu. „Nisam imao vremena detaljno upoznati Saluta, ali sad zvuči kao zanimljiv lik. Reci mi sve o njemu.“

			„Uff, sve?“ Dječak se češe po glavi. „Ovo je peta knjiga, a bit će ih još. Svi u školi ih čitaju. Teško je re...“

			„Ne zanimaju me knjige“, Saluto postaje nestrpljiv. „Tko je on? Saluto?“

			Dječak stoji par sekundi otvorenih usta i izbuljenih očiju smišljajući odgovor. „Pa... on je putnik kroz svemir. I vrijeme. Lutalica. Kad začuje tri puta otkucaj sata, stvori se negdje drugo. I stalno upada u neke neprilike i avanture. Nekad ima sa sobom suputnike, ali nekad je sam.“

			„Odakle je?“

			„To se još ne zna. Mislim da će bit’ otkriveno u zadnjoj knjizi. On se ne sjeća svoje prošlosti, od prije prvog pojavka, tako to on zove, kad se stvorio ovdje, u Hrvatskoj. To nema u knjizi, samo on jednom kaže Gilu da se prvi put pojavio u Hrvatskoj.“

			Saluto se sjeća svog prvog pojavka, i doista to tako zove. No, s obzirom na to da još nije upoznao tog Gila, uvjeren je da se radi o njegovoj budućnosti. Tu je jako opipljiv rub opasnosti. Pred njim je izvor informacija, a one su uvijek opasne. Treba otkriti stvari o svojoj prošlosti, a da sazna što manje o svojoj budućnosti. Želja da otkrije svoju prošlost ključa u njemu poput vode u loncu. Uvijek kad se gotovo pomiri da će vječno putovati u neznanju, dogodi se nešto što ga vrati na put samootkrivanja. Napast je prevelika da joj odoli.

			„Znaš li još nešto? Maloprije si spomenuo kronogram?“

			„To je taj pokvareni sat“, Dječak upire prstom na srebreni predmet u njegovoj ruci. „Saluto misli da ga je dobio od nekoga njemu bliskog, možda oca, ali čini se da postoji neka grupa zlikovaca koji mu ga žele oteti, a njega ostaviti nasukanog na jednom mjestu.“

			Saluto okreće uređaj u ruci i gleda urezani simbol nalik svjetioniku. Ispod njega piše samo Daverium, a po obrubu je fraza koja ga progoni otkad zna za sebe: Svaka promjena kuca tri puta! „Želiš reći da putujem zbog kronograma?“ 

			„Saluto misli tako, ali ja mislim da može putovati i bez njega.“ Dječak ne primjećuje njegovu omašku i ostaje uvjeren da je pred njim lažnjak. „Čini se da netko drugi upravlja njegovim putovanjem. Kako bi se inače uvijek pojavio ondje gdje je potreban? Bilo bi glupo.“

			„Znaš li još nešto?“

			„Pa...“ Dječak se ponovo stane češati po neurednoj kosi. „U ovoj knjizi ima još jedan lik koji ga želi ubiti, ja mislim.“

			„Misliš?“

			„Da. Wargos.“

			Salutu ime ne zvuči poznato. Dok dječak nastavlja pričati, on prebire po višestoljetnim sjećanjima.

			„Mislim da se on pojavljivao i u prijašnjim knjigama, samo se tada zvao drugačije. Storer. Grof Ignatus Storer.“

			To ime Salutu je itekako poznato. Susreo ga je već mnogo puta, nikad u dobrim okolnostima. Raštrkan posvuda po prostoru i vremenu, uvijek s nekim zlim planom.

			„U knjigama nije rečeno da je to isti lik, jer se prerušava, ali ja mislim da jest.“ Dječak govori. „Imaju isti ožiljak pored oka.“

			Dječak je malo prepametan za svoje godine. Primjećuje stvari koje ne bi trebao primjećivati. Grof Storer je doista majstor prerušavanja, zlikovački genije s jednim jedinim zadatkom – zavladati cijelim prostor-vremenom. Saluto će morati pripaziti na njega pod novim imenom. Dječak ga gleda kao omiljenu igračku.

			„Mislim i da...“

			„Nitko ti nije rekao da je opasno imati toliko mišljenja?“ Saluto ga prekida.

			„Jest“, odvraća dječak. „Mama.“

			„Gdje je ona?“

			„Unutra“, dječak pokazuje na ulaz u špilju. „Ona je biologija.“

			„Misliš biologinja?“

			Dječak užurbano kima. „U špilji žive mali vodeni zmajevi. Ona ih poučava.“

			Saluto ga taj put ne ispravlja. Približava se otvoru špilje, a dječak ide za njim. „Vodeni zmajevi, kažeš?“

			„A-ha!“ Dječakova glava se kima kao luda.

			„Želiš li ih i ti vidjeti?“

			Slijedi još kimanja, ovaj put malo neodlučnijeg. Saluto ulazi u špilju, a dječak kreće za njim. Špilja je na početku široka za desetak ljudi, a onda se sužava i blago spušta. Hladan i vlažan zrak kao da struji iznutra prema van. Svakim korakom u unutrašnjost, svjetlost ih ubrzano napušta i dvadesetak koraka kasnije nalaze se u potpunom mraku. Dječak iz džepa vadi uređaj kojeg ljudi tog doba zovu mobitelom i na njemu pali svjetiljku. Odjednom je špiljski tunel obasjan bjelilom koje se reflektira na kapljicama vode po zidovima. 

			„Znaš li koliko još do mame?“ Saluto ga pita.

			„A-a.“ Dječak odmahuje glavom.

			Nastavljaju dalje. Osjećaj prijeđene udaljenosti i proteklog vremena je varljiv. U jednom trenutku se čini kao da putuju tek minutu i da im je izlaz odmah iza leđa, a u idućem kao da se radi o desecima minuta i da su blizu središta Zemlje.

			A onda, zašavši iza jedne stjenovite izbočine, nailaze na drugi izvor svjetla. Svjetiljka veličine ljudske glave je ostavljena na velikom kamenu, ali u blizini nje nema dječakove majke. Tek ženske sandale leže pokraj. Bijelo umjetno svjetlo obasjava tek dio onoga što izgleda kao podzemna dvorana. Strop i suprotni zid izgubljeni su u tami, a pod iz kamenitog prelazi u vodeni.

			Saluto uzima dječakov mobitel i dolazi do ruba vode. Osvjetljuje što može više i zaključuje da gleda u pravo špiljsko jezero.

			„Mama!“ dječak viče.

			Zvuk leti preko vode, odbija se od vlažne, nepravilne zidove i vraća im se iskrivljen i u višestrukim navratima.

			Tik-tak! Tik-tak!

			Saluta otkucaji zatječu nespremnim. Nekad naiđu tako iznenada i ubrzo nakon prošlih, ali ne i posljednjih pedesetak puta. Gotovo je zaboravio da se takvo što događa. Obično mu daju barem par dana na jednom mjestu, a znalo se raditi i o tjednima, mjesecima, čak i godinama.

			„Zovni je ponovo“, govori dječaku. Vraća mu mobitel.

			„Mama!“ dječak viče i dvorana opet odjekuje.

			Drugi poziv uspijeva. Iz vode prvo izranja svjetiljka na crnoj glavi sa staklenim očima, a zatim i crno tijelo s bocom na leđima. Kad stupa na kamenitu obalu par metara od Saluta i dječaka, crne noge završavaju velikim žutim perajama. Uočivši dječaka, prilika brzo skida naočale, bocu za zrak i peraje, te svlači crnu kožu sa svjetiljkom s glave otkrivajući žensko lice uokvireno mokrom plavom kosom.

			„Marko, jesam li ti rek…“ Pogled joj završava na Salutu. Proučava ga od glave do pete, nekoliko puta zastajući na raznim dijelovima kišnog kaputa, sasvim neprikladnog za vrućinu ljetnih mjeseci. Saginje se obuti sandale odložene nedaleko od svjetiljke, ali i dalje držeći Saluta na oku. „Tko ste vi?“

			„Saluto Peregrinus“, on odvraća i kao začin dodaje ono što smatra dobrohotnim osmijehom.

			„Mama, gle!“ Dječak pokazuje naslovnicu knjige, iako se ista u polumraku jedva vidi. „Isti je kao u knjizi. Ima i kronogram i sve.“

			„Dobro, sine.“ Majka ga privija uza se još sumnjičavije gledajući Saluta. „Vi ste neki cosplayer, što li? Što radite ovdje?“

			„Zasad samo razgledavam“, Saluto odgovara zanemarujući optužbu u njezinu glasu. Nema pojma što je cosplayer.

			„Zašto ste prerušeni u lika iz dječje knjige?“ žena ne odustaje.

			„Nisam. Ja sam original.“ Saluto vadi uvjerljivač iz džepa i baca joj ga.

			Ona ga hvata i prevrće u ruci. Svjetlucavi predmet svakoga zaintrigira dovoljno da ga prouči na trenutak ili dva, dovoljno da uređaj djeluje. „U redu.“

			„Mali reče da proučavate vodene zmajeve“, on govori. Sad je njegov red za ispitivanje. „Zar zmajevi kod vas nisu mitološka bića? Ne postoje zaista... na Zemlji?“

			„Proučavam čovječje ribice“, žena odgovara. Mazi dječaka po kosi. „Zanimljivije je kad ih se zove vodenim zmajevima. To je endemska vrsta koja živi samo u ovom kraju.“

			Saluto još nije čuo za čovječju ribicu. „Zvuči kao nešto vrijedno razgledavanja.“

			„I jest. To je posebna vrsta vodozemca. Jedinstvena na Zemlji.“

			„Vi ljudi niste baš dobri s imenovanjem stvari, zar ne?“ Saluto se čudi. „Vodozemca ste nazvali preko dvije stvari koje on nije.“

			Žena se osmjehuje, a za njom i dječak. „Tu ste možda u pravu, ali ta vrsta ima tijelo nalik ribici ili jegulji, kožu sličnu ljudskoj, a udovi joj izgledaju kao dječje ručice.“

			Saluto je baš i ne sluša. Ni metar od njega, tik pod površinom vode pojavilo se ružičasto zmijoliko stvorenje. „Izgleda kao ovo?“ Spušta se u čučanj i pruža ruku prema stvoru. Ono se ne plaši. „Rekli ste da je vodozemac? Znači da može živjeti i na površini?“

			Ne čeka odgovor već uzima čovječju ribicu u ruku i izvlači je van. Ona lagano migolji i gricka mu prst, ali ne bježi. Saluto je čak ni ne stišće. Mokra je, glatka i hladna.

			Žena prilazi Salutu sa žurbom istražiteljice koja ne želi da jedinstvena prilika propadne. Dječak se vuče za njom kao priljepak. „To je jedno od mladunčadi. Zasigurno me pratilo.“

			Tik-tak! Tik-tak!

			Zbog drugog otkucaja Salutu životinjica zamalo ispada iz ruke.

			„Vratite ga!“ žena viče ustrašeno. „Vratite ga!“

			No, Saluto još ne namjerava to učiniti. Životinjica mu se sviđa. Prinosi je bliže očima i razgledava sa svih strana pod svjetlom jedine svjetiljke – dječakov mobitel je pojavom majke završio u džepu. Čovječja ribica opravdava svoj naziv. Saluto joj se zagledava u jedva vidljive, sitne, crne oči prekrivene slojem kože. Životinja je duga tek desetak centimetara, prozirne blijedo ružičaste kože. Prednje i stražnje noge zaista podsjećaju na dječje ruke, iako se broj prstiju nikako ne slaže. Jasno mu je i zašto je dječak naziva vodenim zmajem. Izgleda kao stostruko umanjena verzija zmajeva iz japanskih mitova. Saluto je dvaput bio u Japanu. Vidio je njihove zmajeve. Naslikane, naravno. Živi ne postoje. Ili barem nije bio u dovoljno dalekoj prošlosti Japana.

			„Vratite ga, molim vas.“ Biologinja pruža ruke kao da želi preuzeti životinju od Saluta.

			„Zašto?“ Saluto se izmiče.

			Iz dubine jezera prolama se dubok, stravičan zvuk, kao jauk plavetnog kita ili tužni zov crvene usuje s asteroidnog pojasa Panreasa. Posljednji je jednom potresao Saluta do kostiju, iako se pred tadašnjim suputnikom, Lumanom, pretvarao da mu je nešto upalo u oči.

			Površina jezera se mreška. Valići počinju sezati prema Salutovim cipelama na rubu obale. Novi jauk potresa podzemnu dvoranu.

			„Mama, što je to?“ dječak izgovara pitanje koje je svima na pameti.

			„Ne znam, sine“, ona odgovara kroz izdah.

			Na sredini jezera, tamo gdje jedva dopiru i najsnažnije zrake iz svjetiljke, nježno na površinu izvire zaobljeni lik. Prate ga sitni kružni valovi. Nemoguće je odrediti što je to, ali veliko je kao automobil ispred špilje, a ostavlja dojam da se ispod površine krije puno veći dio. Oblik kliže kroz vodu, nijemo, ravnomjerno, kao barka na noćnom povjetarcu, istovremeno se izdižući i otkrivajući se sve više. Na pet metara od obale dječak dobiva odgovor na pitanje.

			Golema glava čovječje ribice zauzima gotovo cijeli prostor nad obalom, dijelom se gubeći u mračnom potkrovlju podzemne dvorane. Voda se slijeva niz glatke, ružičaste izbočine na mjestu očiju i nabubrenu, bjelkastu njušku te u vodopadu pljuska natrag u jezero. Na stražnjoj strani vrata stvor ima ogromne crvene cijevi kao improvizirane hipijevske orgulje koje ispuhuju zrak i prskaju vodu. Iznad vode je još pet-šest metara vrata i Saluto si samo preko minijaturne kopije, što mu je u rukama, može predočiti što se nalazi ispod tog tamnog zrcalnog zastora. Procjenjuje da je stvor dugačak barem trideset metara. 

			„Mama, je li to vodeni zmaj?“

			„Definitivno jest“, Salutov odgovor nadglasava biologinjino psikanje. Pravi korak u jezero. Voda je hladna, ali to potpuno zanemaruje. Jedino vidi divovsko stvorenje i usne mu se razvlače u osmijeh. „Veličanstveno! Prekrasno!“

			„Što to radite?!“ viče biologinja. „Možda je opasno.“

			„Naravno da je opasno“, Saluto se smije kao luđak koji jurca na grmljavinsku oluju. „Pogledajte koliki je.“

			Kao da želi dokazati njegovu tvrdnju, stvor usporeno otvara usta i ispušta dubok, prodoran ton. Zapuh iz njegova ždrijela raspršuje Salutovu kosu i zamalo ga prevrće na leđa. Uspijevajući ostati na nogama, Saluto podiže ruke s mladom čovječjom ribicom i pokazuje je stvoru.

			„Tražiš malu?“ viče predmnijevajući da je to ispravan način komunikacije s tako velikim stvorom. „Ovdje je. Samo je malo zalutala.“

			Kao da čini kakav svečani obred, Saluto još jednom pokazuje čovječju ribicu u rukama, pa se saginje i spušta je u vodu. Maleni stvor odmah počinje plesati pod površinom, pa uranja dublje i otplovljava dalje sve dok se ne izgubi u mračnoj vodi.

			„Eto!“ Saluto viče. „Vraćena gdje pripada, tatice!“

			Saluto se vraća na obalu osmjehujući se oduševljenom dječaku i njegovoj zaprepaštenoj majci. „Narastu li svi ovako veliki?“

			„Ne naraste nijedno“, dahće biologinja. Oči su joj pred ispadanjem iz duplji od šoka.

			Saluto se okreće spreman oprostiti se od oca svih čovječjih ribica. Dobio je što je htio, sad se može vratiti u dubine. No, divovski stvor ispušta novi ton, ovaj put nešto nježniji, pa izvlači prednje noge na obalu. Tuleći, stvor primiče glavu prostorno-vremenskom lutalici. Saluto ni ne pokušava pobjeći. Vjerojatno ne bi ni uspio. Zaintrigiran je, iako bi normalnija reakcija bila prestravljenost. Nikad na Zemlji nije vidio stvorenje ni slično tome. Kao da ne pripada tom planetu. Kao i Degenia velebitica.

			Čovječja ribica ga njuši preko jedva vidljivih nosnica, a onda ga gurka. Saluto zapliće unatrag i jedva ostaje na nogama. Iako se gurkanje čini laganim, kao igrica sa psićem, zbog veličine stvora, osjeća kao da ga je udario divovski gumeni malj. Čovječja ribica se načas odmiče unatrag, još jednom tuli, a onda se obrušava ponovo, ovaj put malčice otvorivši usta – taman dovoljno da Salutu pojede ruku.

			„Ne!“ viče dječak dok njegova majka uspijeva tek prekriti usta kako bi zaustavila krik.

			Stvor se ne obazire na njih. Saluto pod novim gurkanjem pada na leđa, ali stvor ga ne jede. Umjesto toga ustima mu pokušava povući rub kaputa. Saluto puže unatrag, a njegov novi prijatelj razočarano tuli. Saluto se podiže na noge. Gleda kaput – čitav je, iako malo vlažan od mokrih dodira – te pokušava dokučiti što se događa. Gura ruke u džepove i u jednom od njih napipava Hal-Sadaibovu grančicu. Kao prosvijetljen, vadi je i pokazuje stvoru, a onda se lupa po čelu shvaćajući da je glup. Oči divovske čovječje ribice su prekrivene kožom i jadna ne vidi ništa.

			„Želiš malo povrća?“ pruža grančicu naprijed.

			Stvor ispušta veseliji krik. U daljini se čuje pljuskanje repa po vodi.

			„Velebitska degenija je zaštićena vrsta!“ kriči biologinja. „Ne smije se brati.“

			„Ma, jedna više-manje.“ Saluto zanemaruje prigovor. Kako joj objasniti da zapravo drži dio glave vojnog generala genocidne, biljkama nalik, vanzemaljske vrste? Ima čvrst osjećaj da mu ne bi vjerovala. Baca lisnatu grančicu u zrak i čovječja ribica je vješto hvata ustima. Žvače je mumljajući s užitkom i veselo topće nogama po obali.

			„Sviđa mu se!“ kliče dječak.

			„To možda objašnjava sve veću ugroženost velebitske degenije“, znanstveno dodaje njegova majka.

			„Ovo je bilo sve što sam imao, a ne vjerujem da se zasitio.“ Saluto briše ruke od kaput. „Mislim da je vrijeme za odlazak. Brzo.“

			Ne zna koliko je stvor brz ni hoće li ih uopće proganjati, ali to je jedina sigurna opcija. Ne može riskirati da se nešto dogodi ženi i dječaku zbog njegove znatiželje. Slični nagoni su ga u prošlosti već koštali. Vratit će se kasnije, kad skloni njih dvoje.

			„Hajde, idemo“, maše biologinji.

			„Marko, uzmi svjetiljku“, ona govori sinu stavljajući bocu s kisikom na ramena.

			Kupi peraje s poda i požuruje sina sa svjetiljkom prema tunelu što vodi na površinu. Saluto ih propušta ispred sebe pa kreće za njima. Čovječja ribica prestaje uživati u obroku. Vrti se po dvorani kao zmija pred napad. Cijevi na vratu ispuštaju šuštav zvuk.

			„Žao mi je.“ Saluto nije mogao ne okrenuti se još jednom.

			Stvor prodorno jauče, kao ranije dok je bio pod vodom. Saluto rukom ispipava džep kaputa tražeći kakav otpali list s graničice kako bi njime umirio čovječju ribicu, ali potraga je uzaludna. Primjećuje da mu ruka miriše slično kakvom ljekovitom bilju. Zasigurno to privlači čovječju ribicu. Poseže za pokvarenim satom – kronogramom, ispravlja se u mislima – i prstom gladi urezani simbol nalik svjetioniku. Ohrabrenje pred smrtnom opasnošću.

			Biologinja i dječak prolaze izbočenu stijenu i nestaju u tunelu. Svjetlo odlazi s njima, ali Saluto još gleda sve nejasniji obris uzrujanog, divovskog stvorenja. Golemi, ružičasti, kobasičasti prsti topću po kamenu i primiču mu se bliže. Stvor je prevelik da uđe za njim u tunel, ali Saluto se ne sklanja u sigurnost. Da je malo pametniji, ne bi se tako lako zaljubljivao u neprilagođena stvorenja. Uvijek to čini. Oduševi se onim neobičnim, čudesnim, fantastičnim, a onda to mora napustiti kad dođe otkucaj sata.

			„Da mogu išta učiniti za tebe, učinio bih“, govori mu.

			Odmah mu pada ideja na pamet, ali odbacuje je zbog nevjerojatnosti. Tko mu može jamčiti da će se stvoriti upravo tamo? Odmahuje glavom u razgovoru sam sa sobom. Ne upravlja svojim pojavcima. Ali netko tko brine o tebi, jest, čuje glas u glavi.

			„Da je to istina, taj netko bi me poštedio toliko smrtnih opasnosti“, govori naglas, ali jedva se i sam čuje. Čovječja ribica jauče toliko glasno da se cijela podzemna dvorana trese.

			„Saluto!“ Dječakov glas ječi kroz tunel kao slabašan huk vjetra.

			„Žao mi je“, govori još jednom i okreće se.

			Napipava put poput slijepca. Zanemaruje nove gromoglasne jauke i osjećaj da su mu sve bliže, zanemaruje toptanje nogu koje bi ga lako mogle zgnječiti, zanemaruje usta što ga u jednom zalogaju mogu progutati. Osjećaj mu dolazi iznenada, ali je toliko poznat da ga ne može iznenaditi. Stiska kronogram u ruci i pita se gdje će sljedeći put upasti u neprilike. Dok se pentra preko kamenja, bučan uzdah mu se pojavljuje tik iza leđa. Okreće se i golema usta kao crna rupa hvataju mu rub kaputa. Treći otkucaj dolazi istovremeno i Saluto shvaća da taj put neće upasti u nepriliku.

			Taj put vodi nepriliku sa sobom.

			Tik-tak! Tik-tak!

			4.

			Pojavljuje se na potpuno mračnom mjestu poznata mirisa. Visi za kaput iz stvorovih usta i samo se nada da ga neće ispustiti. Nema pojma koliko je visoko od onog na što bi mogao pasti, kao ni koliko je to nešto na što bi pao smrtonosno. Čovječja ribica njuši zrak i vrti se amo-tamo, a zatim juri kroz potpunu tamu kao da je najsunčanije podne. Saluto se njiše sa svakim stvorovim korakom i očekuje skori udarac u nešto tvrdo i nepomično. Čuje odron kamenja pod stvorovim nogama, mlataranje njegova repa, dahtanje i njušenje, ali sam je sasvim siguran na toj neobičnoj ljuljački. Čini mu se da čuje nekakvo pjevanje. Boji se da je već udario glavom i da sad halucinira.

			Zatim upadaju u nekakvu vodu. Šljapkaju kroz nju strelovitom brzinom, a onda zaranjaju. Pa izranjaju. I tako opet i opet. Saluto je čas na površini, čas pod vodom. Pokušava na vrijeme uhvatiti dah, ali stvor je u plivanju toliko nemiran da nema pojma kad će zaroniti, a kad izroniti. Pokušava samo preživjeti.

			Vlada tolika tama da ne vidi ni vlastiti nos, a kamoli prst pred njim. Pjevanje se pojačava. Glasovi su nježni, dječji. Još ne razumije riječi, ali zvuče mu poznato. Siguran znak halucinacije.

			Stvor radi naglu promjenu smjera i sad se penju po stijenama. Mnoge se odlamaju i bućkaju u vodu pod njima, sve dalje i dalje pod njima. Iznad se vidi odsjaj nekakva svjetla. Stvor tuli kao odgovor na pjevanje, a ono odmah prestaje. Mijenjaju ga drugi glasovi. Uzbunjeni, preplašeni glasovi, pretihi da bi ih Saluto razumio s toliko buke koju čovječja ribica stvara. Svjetlo buja kako mu se primiču i Saluto otkriva da se nalazi u nekakvom vertikalnom tunelu, širokom dovoljno da stvor bez problema kroz njega juri.

			Najednom izbijaju na površinu. Par baklji obasjava kružnu dvoranu smještenu oko otvora iz kojeg su njih dvoje izašli. Viseći naopačke, Saluto gleda mnoštvo sitnih prilika kože boje noćnog neba i očiju boje zvijezda. Shvaća gdje je. Shvaća da mu se maloprijašnja misao ostvarila. Doista ga netko vodi ondje gdje mora doći. Netko računa na njegovu znatiželju, na njegovo petljanje u sve i svašta, na njegovo oduševljenje prostor-vremenom, kako bi činio dobro.

			Čuje uzdahe: „Stranac!“ i „Saluto!“; ali daleko brojniji su oni koji uzbuđeno, prestrašeno i s nadom viču nešto treće.

			„Man-Fishar!“

			Stvor njuši zrak kao lovački pas sa Zemlje, a onda juri dalje ne obazirući se na svoje poklonike. Salutu ne daje izbor, već ga nosi sa sobom. Probijaju se kroz vrata što su se Salutu prije samo nekoliko sati činila ogromnima, pritom razvaljujući ih sa šarki i rušeći dio okolnog zida. Stvor je nezaustavljiv u svojoj potrazi za onim što je nanjušio.

			„Man-Fishar! Man-Fishar!“ odjekuje za njima.

			Kroz prazne tunele i napuštene dvorane, čovječja ribica i Saluto izbijaju na površinu planine Kesh. Pred njima vrvi mnoštvo stvorenja. Saluto cijeli prizor upija i okreće u svojoj glavi kako bi dobio ispravnu sliku.

			Hasiti su probili utvrdu i sad naviru kroz razvaljene vratnice i preko zidina. Malobrojni Gazimbarani, skupljeni uza zidine u planinu uklesane palače pružaju otpor, ako se priprema za sigurnu smrt može nazvati tako.

			Čovječja ribica ispušta Saluta kako bi ispustila stravičan i uzbuđen krik koji zaustavlja borbu u trenutku. Mnoga oružja ispadaju na pod kao Saluto, samo uz puno više zveckanja. Man-Fishar ne čeka da mu se objed snađe. Juri na sve strane, grabi svaku zelenu priliku koju stigne. Hasiti bježe, vrište, skiče, ali Man-Fishar nema milosti. Došao je na večeru i uživat će u svoj njezinoj punini. Oni sretniji, koji su se tek zatekli na vratnicama, okreću se i nestaju u mraku. Saluto sumnja da će se spasiti. Man-Fishar izgleda kao netko s beskonačnim apetitom.

			Gazimbarani polako shvaćaju što se događa. Osmijesi im se pojavljuju na licima. Spašeni su. Njihovi pokliči maskiraju zvuk Man-Fisharova žvakanja.

			5.

			Undutu i Saluto šetaju kroz napušteni hasitski logor. Oružja su razbacana svuda uokolo, šatori prazni, burad vode isprevrtana. Hasitima, onoj nekolicini preživjelih, nema ni traga. Noć je ponovo mirna. Man-Fishar se najeo u utvrdi pa se povukao natrag kroz bunar u podzemno jezero. Djeca su mu pjevala uspavanku dok su odrasli otpremali svoje mrtve, njegovali ranjene.

			„Mišljasmo da nas ti napusti“, Undutu prekida zamišljenu šetnju.

			„I ja sam.“ Saluto vadi pokvareni sat iz džepa i prevrće ga u ruci. Undutuova pažnja je uhvaćena. „Ova stvar mi pomaže da se iznenada pojavljujem i još iznenadnije odlazim, ali je pokvarena.“

			„Kako?“

			„Ne znam.“ Saluto se bezbroj puta pitao isto pitanje. Želi Undutuu reći cijelu istinu, ali to bi bila preduga i nerazumljiva priča. „Ne znam ni odakle mi, ali tamo gdje sam se ovaj put stvorio, rekli su mi da se zove kronogram.“

			Undutu se smije.

			„Što je smiješno?“ pita Saluto.

			„Ma ništa“, Undutu odvraća, pa popušta pred Salutovim pogledom. „Imaše jedna priča za djecu. Ne bijaše stvarna.“

			„Pričaj.“Saluto ga nuka.

			„U redu.“ Unudutu se pokušava uozbiljiti. Hvata dah. „Jednom neki stranac dođaše u naš Keshkari pred poglavicu. Zatraži od njega da mu prepusti prijestolje, da skine kusiri i preda palicu. Poglavica se zasmijaše, naravno, ali stranac tvrđaše da je toliko moćan da mu se Gazimbarani trebahu pokoravati. Tvrđaše da se može stvoriti bilo gdje i bilo kad. Gazimbarani mu se još više smijaše, ali on im pokaza kronomet, uređaj u opisu prilično sličan tom tvom.“

			„I?“ Saluto pita. Shvaća zašto je Undutu, poglavica plemena što uopće ne voli metale, cijelo vrijeme gledao njegov pokvareni sat kao nešto vrijedno pažnje.

			„Stranac dokaza Gazimbaranima svoju moć“, Undutu nastavlja. „Stvaraše se u jednom kutu dvorane, pa u drugom, u treptaju oka, a onda to isto činiše i po cijeloj utvrdi, pa po cijeloj planini i dolini. Gazimbarani se čudiše, nikad ne viđahu ništa slično. A onda, stranac se stvara u Man-Fisharovoj dvorani. Hvastaše se i zahtijevaše vlast. Poglavica mu je pristade predati. Gazimbarani zaplakahu, ali nemaše izbora. Stranac ih možaše sve ubiti sa svojom moći.“

			„Što se dogodilo onda?“

			„Man-Fishar iskočaše iz bunara i žvaknuše stranca zajedno s njegovim kronometom.“ Undutu se smijucka. „To bješe priča o tome kako bješe loše željeti vlast. Gazimbarani uvijek stavljaše za poglavicu onoga tko je najmanje željaše. Kao što se viđaše iz primjera.“

			Saluto je previše zaokupljen pričom da bi odmah primijetio na koga Undutu cilja. Sa zakašnjenjem ga tapše po leđima. „Vidio sam puno gorih poglavica u svom životu.“

			Misli mu se ne zadržavaju na Undutuu, već se vraćaju na priču. „Tko je bio taj stranac?“

			Undutu sliježe ramenima. „To bješe priča za djecu.“

			„Kako je izgledao?“ Saluto je uporan.

			Novo slijeganje ramenima. „Priča samo kažaše stranac. Nemaše opisa.“

			„Hm.“ Saluto se osmjehuje.

			Shvaća kako se cijela jedna vrsta razvila na Zemlji bez pravih srodnika, kao što ih imaju druge životinje. Istina, sličnih životinja ima na tom planetu, ali prave srodnosti ne. Čovječja ribica je zaista neobičan vodozemac. Nije ni čovjek, ni ribica, a i dio o vodozemcu je upitan. Jedinstvena je. Kao da je došla odnekud drugo.

			No, to mu je govorilo još nešto. Postojao je netko kao on. Netko s kronogramom. Ili kronometom, svejedno. Uvjeren je da se radi o istom predmetu. Samo taj netko je imao funkcionalan sat. Koji se potom nalazio u utrobi Man-Fishara. Je li još uvijek tamo ili je probavljen i izbačen negdje u podzemnim špiljama Velebita? Nemoguće je znati.

			Dok mu prsti klize po urezanom svjetioniku njegova pokvarenog sata, Saluto se smješka. Kronogram. Još jedan komadić slagalice pao je na mjesto, a još barem dva uzeo je u ruku. Pamti imena Gil Cavani i Wargos. Prvi će mu biti saveznik, a drugi je novi identitet starog neprijatelja. Po tko zna koji put čini mu se da onaj tko ga vodi kroz prostor-vrijeme zna što radi. Spasio je Gazimbarane, što je jako lijepa stvar. Kad bi jednom doveo Saluta pred sebe i objasnio mu tko je i što se događa, bilo bi još ljepše. Možda jednog dana?

			Saluto se razvedrava idejom da će mu tog dana razbiti nos i pitati ga samo jednu stvar: 

			„Zar je stvarno bilo potrebno toliko dugo?“

		

	
		
			Šikara, klaparenje i nešto malo turista

			
Chiara Pumper


			„Još jedan?“

			Stipe uzdahne. Sendvič s papalinama ostane zaboravljen na stolu.

			„Turisti, znaš kaki su.“ Duje obriše brkove. Na maramici ostanu tragovi paštete. „Da mi je para za svakog Čeha kojeg je tribalo spustit s Velebita samo ove sezone...“

			„A lipo san im reka. Ne u japankama! Nein! Više ne znan kojim bi jezikom triba pričat...“ Stipe ustane. Tjelesnom masom pomakne stol, protegne ruke, pa popravi porub podignute majice.

			„Ajd, dok se ne smrači. Da uzmem instrumenta?“

			Duje kimne. „Uzmi dvi.“ Navuče jaknu i kacigu, drugom rukom posegne prema radiju da odgovori centrali. „Čekam te kod kombija.“

			Duje se zapriča sa ženom na liniji – to mu je rodica u trećem koljenu, tako nekako, preko babine strane. Stipe se ne sjeća najbolje. Nije siguran ni kako se zove. Sjeća se samo lica – izgleda kao Duje, samo s većim brkovima. Tako je to valjda u familiji, šta ćeš. 

			„Ma bija san pri dva tjedna, znaš da su oni s druge strane, tamo prema Zagrebu.“

			„A ća, na godišnji?“

			„Ae“, potvrdi Duje. „Nemaju oni tamo problema ko mi, gospoda. Nije kod nji divljina, razumiš. Samo mi tu seljačine živimo na šikari. S hrastovima ti je puno lakše. Ove endemske vrste…“

			Žena promrmlja nešto potvrdno o ličkoj gospodi, a Stipe se zagleda kroz prozor i izgubi zanimanje. Glupavi turisti i njihove još gluplje navike penjanja po brdima u japankama i čarapama. Pa nije se zbog takvih budaletina zaposlio u HGSS-u. Ono, misli si čovjek, bit će tu i neke akcije… a ne ovo. Ne zna jesu mu bolji oni ili ovi koji putuju s fotoaparatima veličine omanjeg auta. Šta to ima interesantno u šumetini?

			„Mislin da smo blizu.“

			Prigušeno zapomaganje dopiralo je sa staze negdje nalijevo. Auto je zabrundao i stao, a muškarci su se nagnuli bliže volanu da vide što se događa. Bilo je potrebno, prije svega, dobro izvidjeti situaciju. 

			Žena u šarenoj haljini mlatarala je nogama koje su stršale u zrak. Visjela je naopačke, tako je barem izgledalo, a rukom koja je bila slobodna pokušavala je rubove haljine povući dolje, da joj pokriju noge. Malo ispod nje nalazilo se dijete. Mališan se nije činio prestrašen, prije kao da ga zabavlja činjenica da visi u zraku. Blebetao je nešto što se od vriskova žene nije moglo ni čuti ni pravo razumjeti. Muškarac na tlu ispod, naizgled zastravljen u nepomičnost, širom se otvorenih očiju sklupčao u kuglu.

			Oko udova sve troje, manje ili više čvrsto, bile su omotane vitice hrvatske veleustice.

			Na prizor spasioca ženin glas postao je glasniji.

			„HELP! HELP ME! WE STUCK, MEIN BABY… HEEEELP!“

			Stipe je šmrcnuo, pa odmahnuo glavom.

			„Asti Gospe…“

			Glavom je kolegi pokazao na mandolinu koju je ponio iz postaje, uzdahnuo pa izašao van da se suoči sa situacijom. Biljka koja je držala turiste bila je mlada, tek nešto veća od dva metra u visinu i širinu, ali s iznenađujućim brojem elastičnih grana tamnozelene boje. Stipe je pretpostavljao da se radilo o nekom pokušaju oponašanja ostatka okoliša. Veleustice su, iznad svega, bile poznate po druželjubivosti.

			„Ća ti se čini?“ Duje rukom obriše oznojeno lice. Sunce je upeklo kao nenormalno, i miris zimzelena i soli bio je gust u zraku. Žena u viticama biljke, lica crvenog od naleta krvi u glavu, i dalje je vrištala. 

			„IT WANTS EAT US! WHY STAND THERE?! HELP!“

			„Pusti mene.“ Stipe odmahne glavom. „Šinjorina, mora’ ćete prvo malo tiše pričat. Narušavate red i mir!“

			 Trudio se da mu glas bude smiren, autoritativan. Jednu je ruku smirujuće podigao prema njima, odašiljući auru čovjeka koji ima potpunu kontrolu nad situacijom. Drugom je rukom suptilno pokušavao počešati stražnjicu.

			Bilo od šoka ili impresioniranosti Stipinim mačizmom, žena uistinu zašuti. Dijete se nasmije. Izgledao je kao da nije stariji od pet godina. Muškarac na tlu suznim očima pogleda u Duju. Mlađi spasilac odmahne glavom.

			„A ma, ovi mora da su negdi iz grada, kad tako skaču zbog svake travke.“ Namjesti mandolinu pa, tražeći odobravanje, kimne prema Stipi. „Ajde da vidimo ća je. Oću ja ostat iza? Mislin da ti imaš više iskustva s ovin manjima.“

			Stipe mu kimne, namjesti prsluk pa korakne prema zarobljenim turistima. Vitica najbliže njemu zasikće. Stipe je udari nogom. Žena u zraku ponovno vrisne.

			„A što si smišna, pa vidiš da mu se sviđaš. Gradska gospoja. Mislia bi čovik da su je napali vanzemaljci…“ Lupkajući tu i tamo granje, Stipe zakorači prema glavnoj stabljici endema. Barem je pretpostavljao da je ta bila glavna. Bilo je teško reći s biljkama. On je svoje volio samo u salati.

			„Mister…“

			Potpuno je zaboravio na muškarca na podu. Biljka mu se omotala oko trupa i nogu, a ruka koju je uspio iščupati iz stiska veleustice sad je bila stisnuta pod Stipinom čizmom.

			„Oh.“ Spasilac brzo pomakne nogu. Ljudi bi stvarno trebali paziti gdje polažu ruke, pomisli. Mogao je balavcu slomiti prste!

			„Mister!“ Muškarac pokuša glasnije. Stipe se okrene. Neće mu sad valjda raditi probleme zbog slučajno nagaženih prstiju?

			„Meine… moj obitelj… we trebamo pomoć. Not opasno? This thing… poison? Otrov, nein?“

			Stipe šmrcne, namještajući profesionalan izraz lica. 

			„Ma kaki otrov, šjor, pa nismo u Amazoni!“ Odmakne se još korak dalje od čovjeka. „Ove su vam domaće biljke, pa ne bi one mrava nagazile!“

			Hrvatska veleustica zasikće svim udovima. Duje, držeći sigurnu udaljenost, opsuje u isto vrijeme kad i žena. 

			„Mein kind! Mein baby!“

			„Maine drača!“ Stipe se uhvati za glavu. „Šinjora, pa što ste pustili thajne bejbi na našu jadnu draču! Gospe sveta – ma ne, pusti to!“ Duje nije bio siguran govori li biljci ili malome. U svakom slučaju nije bilo jasno koji je od njih jače zagrizao drugoga. 

			„Mister! Mister!“ Muškarac je ponovno gubio boju. „Mein…. Help! Spasi mein kind!“

			Stipe ga nije pretjerano slušao. Bio je zauzet držanjem glave u rukama i glasnim jaukanjem na prizor izgrizenih grana.

			„Ajme Gospe! Mali će mi napravit pašticadu od zelenila!“

			„Mister, mister!“

			„Mein baby!“

			Duje je u tišini promatrao situaciju. Žena je vrištala. Stipe je jaukao. Dijete se histerično smijalo. Muškarac je izgledao kao da plače – od stresa ili zbog Stipine čizme, koja mu je ponovno stajala na prstima. Stariji spasilac bio je zauzet pokušajima odvajanja djetetovih zubi od granja. Jadna veleustica od stresa je siktala svim slobodnim granama. 

			Duje uzdahne.

			„Ti za me si bilaaaaa…“

			Na prve tonove mandoline, biljka zadrhti i smiri se. Duje pročisti grlo.

			„Ka rosa na cviiićuuuu…“

			Glas mu je prepukao na kraju stiha, ali nije se činilo da to ikome smeta. Šmrcne pa nastavi na sljedeće stihove.

			„Sa usaana piiilaaa…“

			Ili je „bila“? Kako da okreneš, nije se činilo da je biljci pretjerano bitno.

			„I ljuuubav i srićuuu!“

			Nije se baš najbolje sjećao sljedećih akorda. Mahne rukom Stipi, koji se ukoči, ali nakon trenutka oklijevanja požuri da što brže dograbi drugu mandolinu. 

			„Da ti… nana… prići…“

			Žena zatrepće. Lice joj se neobično grčilo. Duje zaključi da ju je dirnula pjesma i nastavi, obodren reakcijom.

			„Još ljubavi... Na na neštoooo... Stipe požuri… sviiićiii!“

			„Da te moguu PISMOM ZVATI“, Stipe se nekako uspije ubaciti točno na vrijeme za refren. Biljka se instantno umiri. Intervencije nisu bez razloga najbolje funkcionirale kad je radilo više ljudi. Vitice se polako počnu odmotavati s udova nesretnih turista. Dva se spasioca bace na refren i spašavanje, odmotavajući unesrećene bez da su pritom i jednom stali s pjesmom. Dijete se zahihoće. Muškarac, sada slobodnih ruku, malome u žurbi pokrije uši.

			„Ne bi pismiii bilo krajaa!“

			Hrvatska veleustica zadrhti i zabruji. Turisti, sada na sigurnom na stražnjim sjedalima auta, razrogačenih se očiju zagledaju u spasioce.

			Duje zacokće. Razočarano se zagleda u biljku. 

			„A di bi ti, lipotane moj! Ća san ti reka, ne možeš do vode! Ove godine bi svi na plažu u isto vrime, čekaj da turisti odu…“

			Biljka sretno zabruji, konačno primirena i spremna na razgovor. Jedna od vitica uvije se, gotovo mazno, oko ruke i mandoline.

			„Ća, još jednu?“

			Uzbuđeno brujanje prodrma mu prste.

			„A jesi lupež!“ Nasmije se. „Ajde, Stipe. Ako me ostaviš?“

			Na polovici druge strofe veleustica se počne njihati. Ritam pjesme ponese i spasioce, koji zapjevaju još glasnije i veselije. Žena se rasplače. Duje pomisli kako je lijepo što netko i dalje cijeni dobru glazbu.

			S posljednjim stihovima pjesme, mlađi od spasioca polako se odmakne natrag do auta. Stipe se nakašlje. Veleustica se, dobro raspoložena, uvije čvršće oko njegova zapešća.

			„Ajde, ajde, ća se miliš…“ Čovjek šmrcne, ali škicne prema biljci. „Znaš da ne bi triba bit ovdi, lupež jedan…“

			Pogladi granu oko svoje ruke, pa nježno izvuče sve prste iz stiska zelenila. „Aj sad – ća! Nije ti ovo pijaca…“

			Biljka zaprede, zadrhti, ali odmota grane. Uvuče se u sebe i, migoljeći se nestrpljivo, malo-pomalo utone u okolnu prirodu.

			Turist, sada s granično više boje u obrazima, pomoli glavu van auta. 

			„Das ist... It’s… vi – pjesma? Pjevati? Pomaže?“

			„Preferiraju klape“, kimnuo je Stipe. „Osim kad ih zaliješ rakijom.“ Dodao je Duje. „Onda vole Cecu.“

			Muškarac je blijedo gledao obojicu. Uzvratili su studiozno kimajući glavom.

			„Ah…“

			Vratio se u auto bez i jedne riječi. Duje je izgledao čudno uznemiren. Nitko od njih sve do povratka u grad nije rekao ni riječi.

			„Tukac, kažem ja“, komentirao je Stipe kasnije tog dana, gurkajući papaline na kruh nepodrezanim noktom. „Doša iz grada, pustija malog na cviće, i sad se pari neki veliki poznavatelj prirode. Pazi ti, on nas ispituje za metode rada! Taman sam zbog nji’ propustija marendu…“

			Duje kimne, do brkova umazan novim pakiranjem paštete. “A turisti, ća ćeš?”

			„Vidit ćeš, vidit, takvi ostavljaju najgore recenzije!“ Mahao je Stipe umazanim prstom. „A kad im išta kažeš ne slušaju nema šanse! Pa jesam reka ne u japankama Gospe sveta...“

			Duje kimne. „A tako je to. Znaš kaki su, ne poštuju ljudi ni turizam ni prirodu. Uvik je to tako.“

			„A znam.“

			„Ae.“

			„Svake sezone isto.“

			 

		

	
		
			Zarobljena u svetlu

			
Igor Urban


			Šmrknula sam glasno brišući suze rukavom. Luk je bio baš ljut ove godine. Kažu da je uvek tako kad nema mnogo kiše.

			Bacila sam pogled kroz prozorče na dnevnu sobu. Zavaljen u fotelji, Filip je menjao kanale na TV-u. Moj prvenac! Završio je sa predavanjima pa je došao kući na leto. Trebalo je da uči za ispit, ali je zabušavao. Nisam imala srca da ga opomenem, drago mi je što su mi sva deca na okupu.

			„Majko, hoćeš da mi napraviš sendvič?“ Andrej je upao u kuhinju i otvorio frižider.

			„Napravi ga sam, imaš šesnaest godina u dupetu.“ Nasmejala sam se i dodala mu poslužavnik i kesu sa hlebom. „Idi tamo, za sto, da mi ne smetaš ovde. I vidi da li Ivica hoće nešto. Nije baš najsrećnije doručkovao.“

			Najmlađeg nisam mogla videti iz ovog ugla, ali braća su ga pazila. Igrao se negde na podu u dnevnoj. Pre mesec dana je napunio četiri godine i konačno izbacio iz sebe bebeće bubice. Mogla sam ponovo da dišem. Ovu dvojicu starijih rodila sam u svojim dvadesetim. Daleko od toga da je i tada bilo lako, ali sam barem bila u punoj snazi.

			Trudnoća u kasnim tridesetim me je baš namučila, a porođaj skoro ubio. Nije pomoglo ni što sam bila usred odbrane doktorata. Neprospavane noći, dojenje, zubi, pelene, sve se činilo duplo težim nego što sam se sećala.

			Marin nije bio od neke pomoći. Posao u firmi nije stao samo zato što sam se ja porodila. A i šta sam mogla da očekujem od njega. Stariji je deceniju od mene i hronični bolesnik. Tako to ide kada se matori razmnožavaju.

			Krajičkom oka sam gledala kako Andrej priprema hranu. Debele kriške hleba velikodušno namazane pavlakom. Kolutovi šunke preklopljeni tako da se površina hleba ne vidi. Pa sir, krastavci, paradajz. Sve je rasklonio i obrisao mrvice pre nego što mu je Filip krišom maznuo jedan.

			„Nikad mi neće biti jasno što mi jednostavno ne tražiš da napravim i tebi“, bunio se vrteći glavu.

			„Ovako je slađe“, mumlao je lopov kroz puna usta.

			„Hajde, i onako si preterao, pokvarićeš ručak“, dobacila sam ne bih li smirila strasti. U međuvremenu, Ivica se prišunjao Filipu i odgrizao veliki zalogaj.

			„Karma!“ nasmejao se Andrej. I ostali su prasnuli u smeh.

			I ja sam se smejala. Sreću mi je pokvarilo pištanje alarma, podsećajući me da je vreme za obilazak. Sručila sam povrće u lonac i smanjila šporet na trojku.

			„Momci, pripazite na gulaš i Ivicu dok se vratim“, dobacujem sa vrata. „Neću dugo.“

			***

			Čizme su me ponovo namučile. Teške kopče već neko vreme zaglavljuju ne želeći da se zakače. Ostatak odela sam davno batalila da nosim, pogotovu leti, sem zaštitnih naočara i obuće koji su i dalje služili svrsi.

			 Dobro sam osmotrila pustaru kroz prozorčiće na tornju. Na sve strane beskrajno plavetnilo je dominiralo krajolikom. Ničeg nije bilo na vidiku sem ono malo hridova što je kvarilo vodenu ravnicu.

			Oluja je divljala celu prethodnu noć, ali nije bilo kiše, pa je kamenjar ostao suv. Cokule su ostavljale prugaste tragove u novim nanosima peska na izlasku iz svetionika. Podsećale su me na sliku sa sletanja na Mesec. Mali korak za čoveka, ali veliki za čovečanstvo. Koliko je to besmisleno sada.

			Zaputila sam se ka bašti. Stari heliodrom je bio dovoljno utaban da ga preorem i na njemu sadim. Dan pre izbijanja rata, poslednji brod sa namirnicama je doneo svežeg povrća. Iako su na vestima uporno govorili da nema mesta panici, žrtvovala sam po koji komad i izvukla iz njega semenke, tako da sam sada uspešno gajila krastavac, paradajz, pasulj i još ponešto.

			Dok sam se vukla po utabanoj stazi, za oko su mi zapale tačkice zlata na inače sivom krajoliku. Palagruški kupus. Treći busen ove godine. Stara endemska biljka je nekako odolevala mutacijama. Koliko god sam se trudila, nisam uspela da nađem nikakve anomalije, što je bilo čudno jer su izolovane vrste obično osetljive na promenu spoljnih faktore. Nisam se usuđivala da ga premeštam u baštu. Mesto mu je tu među stenjem.

			Zalila sam svaku biljku ponaosob i proverila stepen mutacija. Krastavac je bio otporniji od paradajza čiji su kasni plodovi, poslednji za ovu godinu rasli kvrgavi i više ljubičasti nego crveni. Pčela nije bilo pa sam morala ručno da oprašujem svaku biljku. Rezultati su, blago rečeno, bili mešoviti.

			Posebnu pažnju sam posvećivala mrkozelenom busenu u odvojenom delu bašte. Mali žbun marihuane je dobro napredovao. Njega sam imala i pre apokalipse. Marin mi je doneo semenje posle jednog puta u Amsterdam. „Čemu život u ovoj pripizdini ako nećemo barem malo da kršimo zakon“, našalio se. Stavila sam ih u svoju kolekciju i potpuno zaboravila na njih, pa su zajedno sa ono malo ličnih stvari što sam ponela sa sobom završili na ostrvu. Sada su mi dobrodošle, za moju bolesnu kičmu.

			Jezivi krici ptica su se oglasili negde iznad mene, pa sam izvukla termo ćebe iz ranca i pokrila se preko glave. Pod njim je bilo kao u sauni, ali to je bio jedini način da se zaštitim od oštrih kljunova. Iako mutirani, galebovi su i dalje zadržali strah od reflektivnih površina pa ih je srebrnasti sjaj mog pokrova odbijao.

			Sivkasto jato obletalo je ostrvo tražeći plen. Od njihovih izopačenih glasova me i dalje podilazila jeza. Da li su u ovoj grupi iste one zveri koje su me koštale dva prsta na desnoj ruci? Koliko godina je prošlo od tada? Dve? Tri? Ko više broji...

			Kao jedno biće stuštile su se na ruševine nekoliko stotina metara dalje niz put. Marin mi je jednom prilikom rekao da su to ostaci nekakvog samostana iz srednjeg veka. Slabo šta je ostalo od njega. Ali ptice su izgleda nešto nahvatale. Urlici njihovog plena su odjeknuli kamenjarem, pa ubrzo zamrli. Setila sam se da je engleska reč za jato vrana ’ubistvo’. U ovom trenutku se činila i više nego prikladnom i za ove galebove.

			Ptice su se gostile, a ja sam čekala. Imala sam vremena. Samo sam to i imala. Uskoro je jato ponovo uzletelo. Pratila sam ga pogledom dok se nije izgubilo među oblacima, pa požurila nizbrdo ne bih li osmotrila pokolj. Ptice su oglodale plen do kostiju. Zbog odela, rekla bih da je nekada bio čovek, ali sa mutantima se nikad ne zna. Ne bi bio prvi put da je neki doplutao do Velog Žala iz Italije i našao put do sredine ostrva. Izdržljiva stvorenja, ti mutanti.

			U metežu i borbi oko hrane, dve ptice su teško povređene i sada su, slomljene i krvave, graktale na mene sa zemlje zubatim kljunovima. Pažljivo sam ih spakovala u vreću i vratila se do bašte. Sveže ptice su mi bile više nego potrebne ako sam mislila da zaštitim svoju malu oazu od grabljivica. Tri trenutno zakucane na dugim štapovima strateško raspoređenim oko bašte su prestale da se mrdaju. Probala sam sa klasičnim strašilima, ali mutanti bi ih samo ignorisali. Jedino smrt, ispostavilo se, dovoljno je zastrašujuća čak i za bezumne zveri.

			Vratila sam se na put i nastavila ka Malom Žalu. Ostavila sam neke zamke za jastoge i želela sam da proverim da li su preživeli sinoćnu oluju. Moje stenjanje je odzvanjalo praznom pučinom dok sam se merdevinama spuštala ka plaži. Reuma me je polako ubijala. Nasledila sam je od oca. Nju i kratak fitilj.

			Čim sam nogama dotakla pesak ispružila sam se po njemu čkiljeći ka uvali. Ni oči me više nisu služile kao ranije ili bih još odozgore primetila brodić, jedva više od čuna sa motorom, kako pluta usidren nedaleko od obale.

			Ranije me to ne bi začudilo. Redovno su ribari sa Lastova dolazili ovamo da love inćune i jastoge. Neretko bi ih muž i ja ugostili na svetioniku. Bilo je i gnjuraca i turista, ali od kada su bombe pale brodovi su prestali da dolaze, iako se svetionik redovno uključivao po noći i oluji.

			Dok su mreže još funkcionisale, načuli smo da je stanovništvo ostavljalo svoja ognjišta i povlačilo se prema kopnu, bežeći od otrovnog oblaka. Uzaludno, naravno. Sve projekcije kretanja mutagena pokazivale su da će jedino polovi biti pošteđeni.

			Koliko sam mogla da primetim, brod je bio prazan. Možda je onaj ptičiji ručak došao njime na ostrvo. Ako je tako, na barci bi moglo biti nekih zaliha ili oružja. Lekova! Šta bi dala za neki jači analgetik. Vutra je imala svoje prednosti, ali i mane. Naduvana sam retko šta mogla da uradim kako treba.

			Pokušavajući, neuspešno, da ostanem neupadljiva na pustoj plaži, polako sam se dovukla do obale, te, skinuvši ranac i teške cokule, zaplivala što sam tiše mogla. Srećna što se ništa nije promenilo na palubi pre nego što sam stigla do cilja, uhvatila sam se sa obe ruke za krmu provirivši preko daske u unutrašnjost.

			Isprva sam mislila da je mrtav, ali sam naposletku primetila ravnomerno podizane i spuštanje rebara. Spavao je. Obavijen u pocepano hazmat odelo i sa maskom na glavi. Najtiše što sam mogla premetnula sam se preko niske ograde i uvukla se u potpalublje. Mislila sam da će ga moje praćakanje bez sumnje probuditi, ali je i dalje ravnomerno disao. Obgrlila sam ga butinama i izvukla nož ne bih li mu prerezala grkljan. Cimnuo se i otvorio oči, u poslednjem momentu uhvativši me za zglob.

			Bio je jak, jači od mene, ali u niskoj kabini nije bilo preterano mesta da se razmaše. Stavila sam levi dlan na glatku jabuku balčaka i gurnula svom snagom.

			„Doktorice, nemojte!“ vikao je, ali nije propuštao stisak. „To sam ja, Bartul. Bartul Lesić.“

			Bartul Lesić. Bartul, Lesić. Ime mi ništa nije značilo. Nazvao me je Doktorice. Tako su me zvali samo Marinovi zaposleni. Dugo sam radila administrativne poslove u muževljevoj firmi, a još prve godine neko je rekao vozačima, ili su sami negde iskopali, da imam doktorat iz botanike. I tako sam postala i ostala Doktorica.

			„Bartule?“ rešila sam da promenim taktiku, opustila stisak i sklonila sečivo. Nije bilo šanse da dobijem ovu bitku silom. „Pa gde si ti, Bartule? Koliko je prošlo?“

			Kad nije odgovorio, shvatila sam da i dalje sedim na njemu pa sam se, što sam brže mogla, izvukla i naslonila leđima na ogradu. Neke osnove pristojnosti su očigledno preživele i armagedon.

			„Dvanaest godina“, rekao je naposletku skinuvši masku. Indikator za promenu filtera je odavno pocrneo, mora da ju je nosio manje-više iz navike. „Dve decenije od kada sam plovio za Vašeg muža.“

			„Čitava večnost“, promrmljala sam više za sebe. „Pa otkud ti?“

			„Sa Lastova“, nasmejao se sumorno. „Vratio sam se u Uble malo pre nego što je sve ovo počelo. Ima nas tamo još nekoliko što nismo potpuno poludeli. Videli smo da svetionik i dalje radi pa nas je kopkalo da li ima nekog živog na ostrvu. Zato smo Frano i ja seli u barku i došli. Jedva smo preživeli oluju. Gde li je on?“

			***

			Zajedno smo otplivali do obale. Poneo mi je ranac dok smo se verali uz lestve. Molila sam ga da pođemo do svetionika, da će Marin biti srećan što ga vidi, ali on je uporno insistirao da mu pokažem mesto pokolja od malopre ne bi li se uverio da je stvarno u pitanju njegov prijatelj.

			Pustila sam ga da hoda ispred mene. Osvrtao se povremeno. Nije mi verovao, što je razumljivo, nisam ni ja njemu. Ali nisam ga ubila, a on nije pokušao da ubije mene. To će za sada biti dovoljno.

			Zagledala sam ga dok smo hodali. Isprva sam se ponadala da je imun poput mene, da ga mutagen nije izjedao iznutra, ali se ispostavilo da je samo mnogo kudrav. Sunce je i njemu smetalo pa je u jednom trenutku svukao gornji deo pohabanog kombinezona, otkrivši vrat prekriven ljubičastim belezima. Bio je otrovan kao i svi ostali koje sam do sada srela, mada mutacija nije još uznapredovala. Srećnik.

			„A Vaša deca?“ šaptao je očima skenirajući nebo dok smo se približavali ruševinama. „Tri sina imate, ako se dobro sećam? Gazda Marin ih je spominjao.“

			„Stariji su bili u Beogradu i Zagrebu kada su bombe pale. Tamo su živeli sa porodicama“, progutala sam knedlu. „Najmlađi je studirao u Barseloni. Poslušali su uputstva i ostali gde su. A onda je sve puklo. Ne znam šta se sa njima desilo.“

			„Žao mi je“, promrmljao je tužno. „Ali možda se neko i pojavi. Znaju gde ste, zar ne?“

			Samo sam klimnula. Maštala sam o tome godinama, da će neko doći. Da su imuni poput mene, da su našli načina da se zaštite. I dalje se nadam da jesu, te da ih nema da dođu, jer misle da sam mrtva.

			„Kad smo kod toga, otkud Vi ovde? Onakvu vilu u Veloj Luci zameniti svetionikom? Šta se desilo?“

			„Marin je rešio da konačno ode u penziju“, usporila sam. Jesenje jutro je sada već prešlo u neobično topao dan i snaga me je polako izdavala. „Dok je još uvek radio, obilazili smo Palagružu nekoliko puta njegovim brodom. Eno i dalje je ukotvljen nedaleko od Velog Žala, doduše bez goriva. Arhipelag je pun endemskih vrsta biljaka. Možda se nikada nisam bavila botanikom, ali flora me je uvek fascinirala.

			Tako smo, kada je firma zvanično predata odboru na čuvanje, rešili da spojimo lepo i korisno. Povukao je neke veze, pa su ga proglasili doživotnim čuvarom svetionika. On je bio presrećan zbog prilike da čeprka po mašineriji iz devetnaestog veka za šta je bio i više nego kvalifikovan, a ja sam dobila priliku da istražujem ovo čudesno ostrvo.“

			Kasno sam ukapirala da pričam u prazno. Muškarac je spazio leš i potrčao ispred mene.

			„E, Frano, druže, posle svega što smo prošli, zar ptice da ti presude“, brisao je suze.

			„Moje saučešće. Znaš li šta je radio ovde među ruševinama?“ Sada kada sam saznala da je u pitanju bilo i dalje razumno ljudsko biće nešto se nije uklapalo. „Zar ne bi bilo logičnije da je došao gore do svetionika?“

			„Nisam Vam baš sve rekao, Doktorice“, suze su mu se slivale niz prosedu bradu. „Istina je, gledamo svetionik godinama kako sija, ali znali smo da je Vele Palagruža slabo šta više od golog kamena na pola puta do Italije. To jest, tako smo mislili dok nije došla jedna devojka sa Korčule. Neka bivša ađutantkinja pri vojsci, ni imena joj se više ne sećam. Ispričala nam je kako joj je neposredno pre armagedona u ruke dopao dokument o vojnim aktivnostima na vašem arhipelagu. Glasine koje je čula govorile su o tajnoj bazi ili skloništu negde na najvećem ostrvu. Da ne znate slučajno nešto o tome?“

			Odnekud je izvukao ogroman ribarski nož. U očima sam mu videla zavist. Nije mi bilo teško da prepoznam taj pogled. Ceo život sam ga gledala u očima žena i muškaraca podjednako. Za prve sam uvek bila suviše ružna i muškobanjasta, suviše bezobrazna da budem sa čovekom kakav je bio Marin, dok su mu potonji zavideli na novcu i moći. Da, trpela sam taj pogled decenijama i prezirala ih zbog njega, ali sam uredno svaki put glumila kulturu i ljubaznost. Još jedna predstava me neće ubiti.

			***

			„Ta vaša devojka je bila u pravu.“ Sada sam ja išla prva. I osvrtala sam se. Penjali smo se uz vijugavi put ka svetioniku. „Vlada je nanjušila da se nešto sprema pa je unajmila Marina preko njegovog ugovora sa vojskom da pripremi izolovani bunker na ostrvu. Samo što ste promašili lokaciju. Nalazi se ispod svetionika. Kada je sve puklo, došli smo ovde u nadi da će nam njegov status obezbediti mesto u skloništu. Imali smo sreće da se sve toliko brzo raspalo da se sem nas niko nije ni setio da dođe.“

			„Znači, Marin je gore?“ Zavrteo je oštricom ka građevini na steni.

			„Ne, umro je ubrzo pošto smo došli“, barem nisam morala da glumim tugu. „Ja sam živa isključivo zahvaljujući ogromnim vojnim zalihama. Još uvek sam nezaražena, jer nisam morala da jedem mutirane biljke i životinje.“

			„E nek je umro”, obećanje velikog plena ga je malo opustilo. „Moram Vam priznati da nikada nisam voleo Vašeg muža. Bogataško govedo, uvek nas je gledao sa visine.“

			Progutala sam bes i bez reči nastavila dalje. 

			„Nećemo gore“, zaustavila sam ga kada je krenuo ka ulazu u svetionik. „Lift ka podzemnoj bazi je tu iza, u radarskoj kućici.“

			Kada smo stigli do pomoćne građevine pored gornjeg kraja žičare kojom se, dok je još bila u funkciji, moglo lakše od podnožja do svetionika, bez naglih pokreta sam izvukla ključeve iz ranca i krenula da otključam vrata.

			Oteo mi ih je pre nego što sam se dohvatila brave. Zamahnuvši nožem naredio mi je da se odmaknem i uzeo da čeprka po staroj metalnoj ključaonici. Uleteo je unutra čim su se teška vrata pomerila, a ja sam zagrabila da ih zatvorim za njim.

			Uspeo je da gurne ruku i spreči me u toj nameri. Ujela sam ga krvnički, ne suzdržavajući se i refleksi su uradili svoje. Čim je uvukao ruku, naslonima sam leđa na čelična vrata i glasno zastenjala. Hladnoća mi je prijala, ublažavajući bolove dok sam utrnulim prstima čvrsto držala bravu sprečavajući ga da izađe.

			„Pustite me odavde!“ Urlao je i lupao po vratima.

			„Izvini, Bartule, ali Marin odavno nije pojeo nešto živo“, čula sam ono što je nekada bilo moj muž kako arlauče iz kućice i muškarca kako vrišti. „Ali nisam te sve slagala. Vojska nas jeste poslala ovde, ali ne da napravimo bunker, nego da ugradimo novi izvor energije za svetionik. Mini nuklearni reaktor. Vlada je gledala da smanji troškove održavanja, a stari dizel motor austrougarskog svetionika im je bio trn u oku. Zamisli samo koliko to sada apsurdno zvuči.“

			Čula sam zvukove borbe, a tup udarac nečeg teškog o vrata me je skoro izbacio iz ravnoteže. Ali nastavila sam da objašnjavam. Imala sam neopisivu želju da se nekom ispovedim. Nekom živom. A ovaj će preživeti dovoljno dugo da olakšam dušu.

			„Marin je nekako nagovorio glavešine da pođem i ja s njim, tobož da se postaram da tranzicija ne utiče na floru ostrva. Bili smo na ovde sedam meseci kada su bombe pale i sve je otišlo u kurac.“

			Morala sam da vičem ne bih li nadglasala urlike.

			„Bio je genije za tehniku, moj muž. Obnovio je elektromrežu celog svetionika obezbedivši da sistem bude samoodrživ. Znao je da umire, a pošto ja nisam pokazivala simptome, želeo je da ostanem sigurna ikad njega više ne bude bilo. Kada je podlegao mutacijama, smestila sam ga ovde. Morala sam, više me nije prepoznavao i postao je opasan, a nisam imala srca da ga ubijem.“

			Jauci su utihnuli i pritisak na vratima je opustio. Otškrinula sam ih taman da vidim Marina kako otkida ruku sa leša i uz glasan kikot je proždire. Izgledao je srećno. Preživljavao je na pacovim i galebovima već duže vreme, pa mu je sveže meso popravilo raspoloženje. Bartul je bio krupan, potrajaće nedeljama. Polako sam dohvatila svežanj ključeva sa poda, te zatvorila i zaključala vrata.

			***

			Uvek se štrecnem kada uđem u sobu sa holoprojektorima. Navikla sam na bele zidove i dečiji smeh, pa me stvarnost deprimira. Nameštaj, napravljen da odgovara simulaciji sada je bio bled i napukao od višegodišnje izloženosti morskom vazduhu.

			Marin je radio na ovom malom dodatnom projektu cele tri godine, od kada je saznao da ćemo se preseliti na svetionik. Bio je to poklon za mene, za četrdeset godina braka. Mali virtualni isečak uspomena modeliran po vremenu kada nam je porodica i dalje bila na okupu. Da mogu da u njega pobegnem i uživam u najboljim godinama kada me obuzme tuga zbog praznog gnezda.

			Zato je i prihvatio ovaj posao i sredio da na njemu ostanemo pošto se ugradnja završi. Jaka svetlost svetionika je poboljšavalo hologramske projekcije. Ili nešto tome slično, nisam sigurna, tehnologija je bila njegov forte.

			Trebalo je da se istuširam, da sperem pesak i znoj sa sebe, ali nisam imala snage. Umesto toga, izvukla sam dve kesice sa suvim travkama i rizle, pa uzela da motam džoint. Počela sam da duvam kada mi je nestalo lekova protiv bolova. Pošto nisam imala duvana, onako, iz šale, mešala sam marihuanu sa suvim lišćem palagruškog kupusa.

			Kad kršimo zakon, da radimo to kako dolikuje, šalila sam se sa Marinom. On je imao bolesna pluća pa nje smeo da mi se pridruži u ovoj razonodi. Kada sam shvatila da kupus suzbija mutacije za njega je već bilo kasno. Uspela sam samo da usporim degradaciju, kuvajući mu čaj od cvetova.

			Uvukla sam jedan dug dim i ostavila ga da mi ispuni pluća. Izdahnula sam uz kašalj tek kada su mi oči zasuzile. Ceo život sam pridikovala deci o opasnostima droga, a vidi me sad, džanki u šezdesetima. Da mogu da me vide, slatko bi se nasmejala.

			Ubacila sam nekoliko zalogaja usoljene ribe u usta i popila koji gutljaj vode, da se povratim i predupredim pojačani apetit koji će uslediti zbog trave, ne bih li što duže mogla ostati u virtualnoj realnosti. Znam da bi možda trebalo da nekom javim za čudesnu moć kupusa, ali jednostavno nisam mogla da ostavim svoje dečake, a svako ko je došao na ostrvo je probao da me ubije.

			Dečacima je, naposletku, neophodna majka, pogotovu pošto su tako rano ostali bez oca. Namestila sam se što sam bolje mogla na propalom dovratku i pritisnula dugme za pokretanje simulacije. Iznad mene motor svetionika je zaškripao i vazduh je zatrepereo uljuljkujući me u poznatu iluziju.

			„Momci, vratila sam se.“

			  

		

	
		
			Zrno bibera na dlanu

			
Alma Zornić


			Zvali su ga Fiko Jedileri. 

			Svoj nadimak krupni crnokosi muškarac smrkutih obrva dobio je još u mladenačkim danima, i to iz jednog razloga, gdje god bi se on pojavio, do sabaha bi neko osvanuo mrtav. Ja bih rekla da je to slučajnost, ali niz čudnovatih dogodovština u životu ovog neobičnog čovjeka navelo je stanovnike malenog sela Izbod pored Breze, da u to i povjeruju.

			Oni koji su ga poznavali, ili čuli za njegovo prokletstvo, pozdravili bi ga uljudno, i više iz straha pogledali ga ispod oka i hitrim korakom udaljili se od krakate ljudine. Čim bi zamakli iza kakvog ćošeta obavezno bi pljunuli tri puta preko desnog ramena i još toliko preko lijevog. 

			Za ne daj Bože.

			Da ne bude zabune, Fiko nije ubica, pa taj nikada nije podigao glas na životinju a kamoli krenuo na čovjeka. Smrt se sama ljepila za njega. Kolale su razne priče. Svašta se govorilo o Šefiku, Šefik mu je to pravo ime.

			Pričalo se da ga zaposjeo šejtan, da mu džini letaju iznad glave. Ujela ga zmija pakosnica kao dojenče. Priče se da su ga vile zavele i omagijale znala su i mala djeca. 

			A da ga je napala vukozlačina u šumi kune se Hukan, seoski sveznadar, dok otvara pivu i počinje svoju besjedu: 

			„Znadete ono brdo poviše Redžepove kuće?“

			„Znademo!“ polupijani Smiljini gosti u glas mu odgovoriše i uhvatiše se punih čaša. Pred njima su ovali mesa i kiselog kupusa.

			„E, tuden, kod Prhulja, Šefik je prošle zime imao bliski susret vukozlačinom. Gledo sam to sopstvenim očima! U cik zore, sretoše se njih dva  na uskom putu, i...“

			Hukan je imao običaj da svaku večer, nakon pijančenja u Smiljinoj kafani, obilazi sela, kako svoje, tako i susjedna. Duša mu je bila da zaviri u svaku avliji, i proviri kroz svačiji prozor.

			„I šta bi? “rumeni Nazif upita.

			„Pogledaše se, promrmljaše nešto, i krenuše svaki na svoju stranu, Fiko da nahrani mal a kojot da prepada paščad po selu.“

			„Pa jel se barem poguraše?“ rumeni Nazif viljuškom nabi ćevap i u jednom zalogaju ga proguta.

			„Ma jok, ko što kazah, svaki na svoju stranu ode.“ 

			Hukan je ispričao svoj dio priče, gledao je susret čovjeka i zvijeri do trenutka dok se pijan nije stropoštao na zemlju, i odmah zahrkao. Drugi dio priče, znao je samo Jedileri. Nakon pozdrava sa čudovišnim bićem, niti je on otišao po mal, niti se vukozlačina udaljila.

			Kada je Fiko ugledao zvijer pomislio je da mu se pričinjava, jeste ličila na vuka, ali je bila prevelika. Duga njuška, gusto sivkasto crno krzno prekrilo mu oči. Oči se ne vide, ali zubi. Ohooo, dugi, oštri, prekriveni gustom balom. Iskezio se vukozlačina, iskezio se Šefik, stoje i reže jedan na drugog na sred seoskog puta. Vučja gubica se spusti, Jedileri se usloni uz stablo hrasta i pusti „starijeg“ da prođe.

			Uh, dobro sam prošo! Sav u znoju pomisli, i taman izađe na čistinu, najbliže mu je Očevlje, tamo će, iznenada osjeti na lijevoj nozi, tik poviše gležnja oštru i probadajuću bol.

			Jauknu, trgnu nogu pokušavajući je izvući iz čeličnog stiska oštrih vučjih zubala. U ušima mu poče zujati, krv mu buknu u lice, dođe mu mutno pred očima. Ako se onesvijesti, neće izaći na dobro. 

			U šoku, iznenađen napadom, samo je stajao i pustio da ga životinja grize. Ali, brzo se pribra, zgrabi krznenu napast za hrbat, podiže je bliže sebi, i zari svoje zube u životinjsko meso. Vučina na momenat popusti stisak, iznenadi se i ona. Jedileri nije posustajao, rukama je stezao ogromno tijelo i oštrim zubima držao vučji vrat. I držali su se tako satima, nisu se pustili iz stiska dok je Hukan hrkao u blizini. 

			Čelični stisak insana i zvijeri nije popuštao ni kad im vilice počeše krcati. Začudo, vukozlačina nije trgao svoju žrtvu. Začudo, ni Fiko nije izbo svog napadača nožnicama koje je nosao zadjenute za pojas.

			 Lavež Hukanovog Mudova trgnu vučinu i spasi Fiku od sigurne smrti, ili je lavež vukozlačini produžio život. 

			Ni to nikada nećemo saznati.

			***

			A sada ću vam reći kada je sve počelo. 

			Počelo je u maloj dvorani kulturnog doma Breza. S jeseni, kada bi počele prve kiše, u Brezu je stizao kombi na kojem je pisalo „Bosna film“. Kombiju su se najviše radovala djeca. Filmovi su bili stari kaubojski, i dokumentarci o životinjama i bilju, nezanimljiv kino repertoar za mnoge ali ne i za Šefika koji je upijao svaku scenu dokumentarca kroz malenu rupu na prozoru. Novaca za ulaznicu nije imao pa se morao nekako snalaziti.

			U mladićevim modrim očima ogledale su se jarke boje sa platna. Raspirene buktinje i vatrometi emocija na licima pravih ljudi bi ga ganuli. Potoci suza klizili su niz lice jedne žene koja je među prstima držala buket žutih cvjetova. 

			Sa zvučnika je dopirao ozbiljan glas naratora koji govori o ugroženim biljnim i životinjskim vrstama  diljem Hrvatske. 

			„Degenia velebitica, tako se biljka zvala, vrlo je rijetka i upravo zbog toga strogo zaštićena, a raste samo uz malen broj planinskih izvora. Do sada su otkrivena samo tri nalazišta ove biljke, što dovoljno govori o razlozima zbog kojih je postala strogo zaštićena već 1964. godine.“  

			Šefik je prepoznao riječ „degenija“, komšinica Raza svog muža često zove degen, degenerik a svi znaju da to znači ludak i budala. Vjerovatno je Rešo poludio od te biljke dok su ljetovali u Tučepima.

			Druga scena, dugokosi muškarac je galamio na nekog, napadao vlast i državu, držeći polumrtvog leptira na dlanu. I dalmatinski okaš je strogo zaštićeni hrvatski endem. Leptir smeđe boje krila koja na sebi imaju crna okašca s bijelom točkicom nije se micao sa muškarčevog dlana. Omiljena hrana  okaša je majčina dušica. Ko bi rekao, da leptir voli da jede čubru.

			I mladić je plakao podižući se na vrhove prstiju da bi bolje vidio unutar male kino dvorane, bilo mu je žao leptira koji nije bio puno drugačiji od leptira kupusara koji je tamanio kupus po selu. 

			Svako veče dvorana Doma za kulturu kod Breze bila je poluprazna. Nekoliko posjetilaca razbijalo je filmsku atmosferu ljubavnim uzdasima i neumjesnim šaputanjem. Pod filmskim vatrometom, sa zauzetih sjedišta mogli su se vidjeti njihovi obrisi. 

			Ali, jedne subote, ti obrisi se pretvoriše u crne njihajuće kugle koje su rasle i rasle. Refiku se činilo da se na sjedištima, umjesto ljudi, nalaze ogromne balonske glave bez trupa i udova, baloni ispunjeni helijumom zakačeni tankim koncem za naslon. 

			Prijetili su svakoga časa da odlete.

			Noćne sjeni, i snimke čudnih izumirućih živuljki: guštera, crva, spužvi, izazvali su optičke varke, zbunjivali znatiželjnog mladića. Film o izumiranju mu je toliko zaludio misli, stvarao nemir u grudima, da je zaista povjerovao da degenija utiče na njega preko platna. Šefik se bojao lebećih prikaza, ali je navečer ipak dolazio u kino gledati dosadni film o čovječjoj ribici i hrvatskoj peruniki. 

			Tugaljiva žena na kraju filma lice posipa žutim laticama, a muškarac nestaje na horizontu. Njegova teturava silueta postaje obris, potom sićušna tačka, i na kraju se pretvara u okaša i odlijeće u nebo.

			Jedne večeri mladiću sinu ideja, i on kradomice uđe u kino dvoranu. Morao je to učiniti. Balonasti buketi spremni za branje. Morao je ubrati balone jer, em što ga straše, zaklanjaju mu pogled ka platnu. Ponio je čelične makaze sa kojim mu je babo strigao ovce. 

			Znao je, debela je i jaka nit koja veže balonastu glavu za naslon i da je za to potrebna vještina i snaga. A on je bio jak i vješt u striganju ovaca. Sa jataganom je rođen, metnuli su mu ga pored glave, ali samo sa oštrim makazama možeš otići sa ovog svijeta. A, da bi se otišlo, duša se mora odvojiti od tijela. 

			Stao je iza trećeg reda, sjedište broj 23, prstima uhvatio konac koji je držao balon, stisnuo ručice ogromnih škara, rastvorio ih i... 

			Štric!

			„Riječ je o vrlo nježnoj biljci koja cvjeta samo u svibnju i lipnju, a njeni prekrasni žuti cvjetovi i zeleni šiljasti listovi pravi su užitak za oči. Naraste do najviše 10 centimetara visine, a odgovara joj sipko i vlažno tlo sačinjeno od smrvljenih stijena.“ Dok je narator pričao o degeniji, mladić je pravio svoj buket.

			Štric! 

			Posljednja balon-glava poleti uvis, ali on vezicu uhvatit na vrijeme. Sakupi sve balone u dvorani, isprati filmski zalazak sunca iznad dinarskog krša i plačući izađe iz kina. Otrča do ivice šume i rastvori šaku. Crni baloni poletješe ka nebu. Savršeni krug crnila postajao je sve manji i manji. Na kraju, baloni su postali sitni kao zrna bibera na ispruženom dlanu.

			*** 

			Po završetku filma, Fahrudin, kino operater u penziji strpljivo je čekao na posjetioce da izađu. Prolazile su minute, prošlo je i deset minuta. Starca je hvatala nervoza, žurio je „Kod Smilje“, na jednu ljutu. Upalio je sva svjetla i ušao u dvoranu.

			Svih pet posjetilaca nepomično su sjedili na svojim sjedištima. Fahrudin ih je dozivao, tresao, polijevao vodom. Ni hitna ih nije mogla vratiti u život. Zatvorili su Dom kulture i stavili žutu traku. 

			Došli su naučnici iz Sarajeva, ljudi u bijelim svemirskim odijelima i raznim su aparatima ispitivali teren. Kopali su zemlju tražeći uzrok smrti.

			„Šejtani!“ nena Sadika pljuvala je sa svoga praga prateći povorku ljudi koji su išli na grupnu dženazu.

			„Plin, curi plin! Umrli su zbog plina, pogušili se“, smirivao je okupljenu svjetinu hodža Omer.

			„Nisu to čista posla!“ Biska, radnica na trafici uporno je to ponavljala.

			„Bar hin nije boljelo!“ 

			Smiljine podbuhle oči bile su pune suza. Dočekivala je i ispraćala mušterije sa riječima:

			„Čuvajte se plina!“ 

			„Čuvaj se plina, drago dijete!“ Rekla je i Fiki dok mu je gurala praznu gajbu. „Trčider po još! Bidneš li brz, kupi sebi paklo duvana.“

			Fiko se na tren osvrnu, ma nije to bilo čak ni osvrtanje, jedan pogled ka kafani punoj dima. I gle čuda, i tamo, u zadimljenoj prostoriji ugledao je buket crnih balona. Jedna napuhana glava, dvije, tri balona.

			Čelične makaze je pažljivo očistio, namazao ih kolomašću i zadjenuo za pojas. I od tada, više se nije odvajao od njih.

			„Plin!“  

			Plin je došao glave pijanoj ekipi iz Smiljine kafane. A te noći, nebo iznad Breze postalo je bogato za još tri crne tačke. 

			Tri zrna bibera na mladićevom dlanu.

			***

			Kako u jedan balon može stati ljudska duša? Fiko se svaki put zapitao dok je rastvarao šaku. Vremenom, shvatio je da se u crnim balonima nalaze duše umrlih ljudi. I da je ih on šalje u nebo, gore, nekom, njemu. Fiko nije bio ubica jer on nikada ne bi okrvario ruke. Samo je svojim očima vidio Smrt i prije same Smrti.

			U početku mu je bilo žao što uzima ljudske duše, raskida tu neraskidivu vezu između tijela i duha, ali s vremenom se navikao. Posao kao svaki drugi posao, pravdao se, samo što on za ovaj nije bio plaćen. Za badava pravi uslugu Smrti, sakuplja duše i odvodi ih gdje treba. U nebo!

			Ludost je i pomisliti da je sve zaista tako, da živimo svoj život, umiremo da bi na kraju postali crni baloni. I gdje je tu pravda, bili ljudi dobri ili zli, baloni su svi isti. Crni, okrugli, ni mali ni veliki, onako srednji, i podjednake težine. Sa istom lakoćom odletjeli bi u nebo. 

			Kako li onaj gore može prepoznati od kojeg je insana čija duša? Postoji li džehennem i džennet? Da li ih usmjerava na pravu stranu? Pitanja su smarala mladog čovjeka. 

			Pitao se mnogo toga, zašto baš on? I da li je krivac ona degenerik biljka? Zanimalo ga je, naravno, kada će doći i njegov red.

			Kada će postati jedno zrno bibera na dlanu.

			***

			Šefik, što nikoga ubio nije, pa ni prokletu vukozlačinu, imao je prijatelje, i to čak dva. Efendiju Azema Krnjića, druga iz djetinjstva, i Halila Elvirovića, službenika u općini. Obojica su znala za Fikin neobičan „dar“, njegovu sposobnost da vidi Smrt i prije dolaska same Smrti. Taj „dar“, da pokupi ljudske duše nakon njihove smrti i proslijedi ih dalje. Ali, njih dvojica nikada nisu vidjeli crne balone, pa ni kada su išli sa Fikom da ih pusti u nebo. Nije njihov usud da ih vide.

			Azem je bio vjernik, duhovan čovjek, ali njegovo poimanje duhovnosti zadiralo je i u misticizam, ono narodno, što se među običnom svjetinom prenosilo od uha do uha. Slušao je Azem razne priče, od nana i đedova, iščitavao mnoge knjige tražeći odgovor za Šefikovo stanje. I svaki put kada bi sa sigurnošću znao koji je pravi razlog Fikinog „dara“, nešto drugo bi mu skrenulo pažnju. 

			„Moglo bi biti i to!“  

			Uskliknuo bi i žurnim korakom pohitao kod svog prijatelja. Morao je priznati, da se bojao susreta sa njim, bojao se da Jedileri i kod njega ne ugleda umjesto glave crni balon.

			Halil je bio čovjek sa nogama na zemlji, mada, volio je čitati žanrovsku književnost i gledati naučnofantastične filmove i horor serije, pa i dokumentarce o teorijama zavjere, i nije mu bilo teško povjerovati u tu priču oko balona. 

			Šefika je upoznao dok je radio popis stanovništva, a njega je zapalo Orahovo, Trtorići i Izbod.

			Seoski ljudi uvijek su spremni za razgovor, o kravama, šljivama, pekmezu. O Zubejdinoj maloj koja studira velike škole u Sarajevu. Pa, o Ibrinom zetu koji je policajac u Zenici. O presahlom potoku, drvenom preskakalu koje je skršio Ismetov bik. Ali, kako se približavao Šefikovoj kući, jedna te ista priča se ponavljala.

			„Tamo živi čojk koji znade kaće ko mrjet. Đe on duže ostane, tu rahmetlija osvane. Njega preskoči. Nemoj ga gledati u zjene, crći ćeš od straha.“

			„Taj sahrani više insana nego pogrebno društvo Jedileri.“  

			I zbog toga su Šefika, prozvali Jedileri. 

			Halil pokuca na bijela vrata fino uređene kuće. Jedilerova kuća bila je najljepša u tom selu, i zapisivaču pade kamen sa srca. Očekivao je trošnu i urušenu kolibu, jer uz čovjeka o kome su seljani pričali ne ide nešto moderno i novo.

			Vrata mu otvori crnokosi grmalj. 

			Ispod gustih obrva sijevnuše dva vedra oka. U Šefikovom pogledu nije se mogla nazrijeti ičija Smrt, pogotovo ne Halilova. Halil objasni zašto je tu, Šefik mu pruži koščatu ruku, grleno se nasmija te ga ponudi hladnom pivom. Njih dvojica zapečatila su buduće prijateljstvo upravo na Fikinom pragu. Uz pivo i mezu razvilo se divno prijateljstvo.

			Azem je u početku bio sumnjičav u druženje sve trojice, nije mu se dopao Halil. Taj suhonjavac, upalog lica, blijedog tena i vodeno zelenih očiju spremnih za izazov, uvijek je imao odgovor na sva pitanja. Pa i pitanje o Fikinom „daru“. To nije bio samo dar, to je i putovanje kroz vrijeme. Malo sutra, rugao se Azem. Po Halilovoj teoriji, Fiko je imao sposobnost otići u budućnost, vidjeti ko je umro, zatim se vratiti u sadašnjost. 

			„I šta onda?“ Azem je bio uporan. “Donio bi crne balone iz budućnosti i pustio ih u nebo.“

			„Ne, neee... baloni nisu obični baloni, to su ljudske glave, ne, to su duše.“  

			„Baloni su bitni! Baloni!“

			„Zašto baš baloni?“ Pitao se i Fiko.

			Azem je imao jednostavan odgovor: ljudska duša lagana je kao perka, a Halil je u nekom naučnom časopisu pročitao tačno koliko teži. Tijelo je 160 grama lakše odmah nakon smrti. Znala su njih trojica, nakon Fikinog skupljanja balona, zaputiti se na Raminu njivu, i gledati u nebo. 

			Jedanput se Azemu učinilo da vidi nešto, sjenku, zericu tame kako se penje u vis. A Halil bi svaki put izvadio specijalni dvogled i pažljivo skenirao nebo. Ali, dvojica Fikinih prijatelja ni taj dan nisu vidjela ništa.

			***

			Upornost se ipak isplati.

			„Vidite li ono?“  reče Azem Halilu zureći u nebo.

			Zgrabio je Fikinu šaku i podigao je. Halil je širom otvorio usta, napokon su i njih dvojica ugledala čudnovatu priliku na nebesima. Deset bijelih oblaka mijenjala su pravac, oblike, brzinu. Sudarili su se pa odbili, negdje te negdje stvarali jasnije linije, dok bi u drugom dijelu postajali paučinaste niti i gotovo isparili. Jasan oblik ljudskog lica trojicu prijatelja gledao je sa visine. Azem ponovi pitanje a Fiko i Halil ćutke klimnuše glavom. I ona gore glava klimnu, kao da je i ona čula Azemovo pitanje.

			„Neuzibillah! Subhanallah! Tobe Jarabi! Tobestakfirullah! Nek nam je dragi Allah na pomoći!“

			„Na nekog ti liči!?“ Što je Fiko više zagledao oblačastu glavu bio je siguran da ju je negdje sreo.

			„Ovaj?“ Halil se zabezeknuo, glava se mijenjala, čas se ljutila, pa smijala, pa zavodljivo digla obrve. „Meni liči na Đulsinu unuku.“

			„Ma kakva unuka, ona je živa, ono gore mora da je rahmetlija.“

			„Allaha mi, liči mi na Muberu.“ Elvirović je bio uporan. Mala Mubera ima oštrije crte, skoro pa muške.

			„Vala je bila poružna i ko mala?“ Fiko šapnu.

			Kada to reče, lubanja od oblaka napući usta, oklembesi obraze i sa strana joj niče muška brada.

			„Neuzibillah! Sad je ista Fuad Rizvin. Ali, i on je živ. Možda, možda će oni umrijeti.“ 

			„Ne budali!“ Halil se brecnu. „Meni ne liči ni na kog.“  

			Slaga, i ponovo pogleda u nebesa. Sada mu je glava ličila na njega.

			„Joooj! Eno nam i Halila!“  Azemu izleti grleni osmijeh. Brzo se ujede za jezik, pomisli da bi im prijatelj mogao preći na drugu stranu.

			„Bome, eno i tebe.“

			 Oblaci se uskovitlaše, i iscrtaše bijelu ahmediju i dvije guste obrve. Strah obuze prijatelje kada ugledaše i Fikino lice iznad sebe. Bilo je nekako tužno, uplakano. Nešto im govorio, ali šta? Nisu ga mogli čuti.

			„Sad smo najebali.“ 

			U glas rekoše sva trojica, a u obližnji hrast iz vedra neba opali grom. Zapali se crvotočna kora, plameni jezici zasiktaše po krošnji. Prijatelji pograbiše kantu, otrčaše do potoka, usuše vode i priletiše stablu, stadoše da ga ugase. Nisu više gledali u nebo, ali su osjetili vrele poglede glave sa nebesa. Kudi ih, ruži, proklinje. Tražili su belaj, belaj su i dobili. Šejtan ih je gonio da traže balone, i eto...

			Bilo je to samo upozorenje, uvod u ono što tek slijedi.

			***

			Iste noći.

			Fikino lice poprimi boju pepela kada u ćumezu ugleda biće iz neninih priča, Hakulu. Nana je svaki put čudovište opisivala drugačije, imalo je čupav rep, jedan par nogu i ticala. Pa tri para ruku i oštre zube kao testerice. Nekad je ličilo i na psa, ogromnog psa koji na dvije šape hoda, a sa druge dvije grebe i kandžama ubija. Oči su mu prava vatra, vrele i frcaju plamenove. Baš kao vukozlačina.

			Ova Hakula je ličila na akrapa.

			Ogromni akrap čvrstog oklopa škljocnu svojim kliještima i izbaci otrovni žalac u vis. Pokuša škarama uhvatiti omiljenog Šefikovog horoza, Srebru. Kokodakanje kokoški bisernog perja u gluho doba noći ga je i probudilo iz sna. Lisica ili puh, pomislio je i zgrabio mobitel. 

			Noge su mu se tresle, koža ježila dok je stajao i snimao ružnog stvora. 

			Ona dvojica mi neće povjerovat ako ga ne snimim. Azem bi mu i povjerovao, efendija vjeruje u sve, ali Elvirović, on će tražiti čvrsti dokaz.

			A dokaz je tu, ispred njega, veličine Hukanovog Mudova, malenog kuštravog psa koji je obilazijo tuđe avlije, i sa drugim paščadima vazda vodio rat. A, to nikome nije bilo čudno, kakav je gazda, takav mu i pas.

			Obični akrapi imaju četiri para nogu, ali ovaj divovski mutant, imao je dva para i povelika reckava kliješta. 

			Odzvanjale su životinjske makaze od sjajnog hitina. Frc, horoz skiknu, biserke se razletiše, a Hakula ščepa tanjušni vrat ptice. Izvi rep i ubode je žalcem u prsa. Otrov je brzo djelovao. Kroz nekoliko sekundi jadna životinja klonu i pade na zemlju. Fiko prestrašeno vrisnu.

			„Iš! Iš!“  Izusti nimalo hrabro. Nije znao šta mu je činiti.

			„Šta da radim?“ mora biti tih, to je gledao kao dijete u Opstanku.

			Hakula ga ću, podiže se na zadnje noge, pa se osloni na otrovni rep, raširi kliješta, i zaškripa. Jedileri ugleda akrapovu glavu, te sitne crvene oči koje su ga proždrljivo gledale. Fiko se povuče unazad. Korak, dva. Tri. Akrep krenu za njim. 

			Potrča. 

			Ali Fiko ne ode daleko jer zape na brezovu granu i pade na zemlju. Dok je padao, iznad sebe ugleda crni balon.

			E, jebaji ga sad. Gotov sam! Nije ovako zamišljao svoju smrt, ali šta je tu je, sklopi oči, i začu frc. 

			Hakula iz nenine priče škljocnu oštrim škarama i prereza sponu između duše i ljudskoga tijela. U daljini lajao je Hukanov Mudov.

			Čekajući da pređe na drugu stranu Fiko Jedileri škiljnu. Mrkli je mrak, ali on je na nebu vidio crni balon kako se pretvara u malu tačku. Mrdnu nožnim prstima, palcem na šaci, i lagano okrenu glavu ka vratima ćumeza. Živ sam! 

			Kako? 

			Balon kojeg je Hakula presjekla svojim kliještima nije bio njegov. 

			Čiji je onda?

			Čudna mu je ta tišina što se spustila na Izbod, i Hukanov Mudov ne laje, selo je progutao muk. Šefik širom otvori oči. Nije toliko ni mračno, nebo je imalo drugačiju boju tame. Razaznaju se modri oblaci, liče na paučinu razastrtu po nebesima. Paučasti jorgan sakrio je zvijezde, ali ne potpuno. Negdje te negdje, zvijezda bi mu namignula. 

			Mudov ne laje, to je već čudno, jer to pašče ne uvlači jezik do sabaha. 

			Biban ga je nekoliko puta pokušavao otrovati, najčešće je lajao ispred njegove kuće, ko u inat. Nije uspijevao, pseto bi pojelo mamac sa otrovom i nekim čudom ostalo živo.

			Možda je Hakula sredila pseto, ne,  životinje prije smrti nemaju balon iznad tijela, samo ih je kod ljudi viđao. 

			Fiko skoči. 

			Zgrabi mobitel sa zemlje, upali lampu i osvjetli. Tanak je snop svjetlosti, ali dovoljan da osvijetli usku stazu prema kući. Potrča pa stade. Nešto je ležalo pod njegovim prozorom. Priđe blizu, uperi snop. Bilo je to ljudsko tijelo, a pored tijela još jedno, manje. 

			Pa to je Hukan, i njegov Mudov!

			Šta on radi pod mojim prozorom u gluho doba noći? Jedileri se zapita, ali je unaprijed znao odgovor. Hukan je volio špijunirati po selu. Kada bi bio uhvaćen, branio se riječima: učinilo mi se da se neko šulja okolo. Šunjanje ga je i ubilo jer ono je bio njegov balon. Imao je snimak, ali nije lud da policiji pokaže Hakulu. Prebirao je po glavi. Za dva sata će svanuti, najbolje da uđe u kući i čeka. Neko će od seljana naići i vidjeti Hukana.

			Tako i bi.

			Čim je čuo Hibin vrisak istrčao je napolje. Uznemirena žena čupala je šamiju sa glave i pokazivala na prozor. Hukanovo tijelo bilo je u neobičnom položaju, na koljena, šaka i glave naslonjene na stakleno okno, virio je kroz prozor. Mudov je ležao pored njega. Činilo se da spavaju, obojica.

			Azem dođe čim ga je prijatelj nazvao, policija nije bila tako brza. Čak je i Halil došao prije njih. Zgrnuli su kokoške biserke na jednu hrpu, horoza na vrh, pomeli razbacano perje, i zatvorili vrata ćumeza. Snimak će pogledati kasnije, dogovorili su se.

			Brkati inspektor okrugle glave uđe prvi u avliju, za njim su poskakivala dva lokalna policajca. I selo se okupilo. Poznavali su Hukana. Poznavali su i Jedilerija. Čuli su sve priče i nije im bilo prijatno u Fikinom društvu. 

			Doktor Omer pregleda tijelo, krvave oči, modar jezik, crna usta, nema rana, uboda, ugriza. Prirodna smrt.

			„Srce“, reče.

			„A ćuko?“  Policajca brkicu je i to zanimalo.

			„To ne znam, nisam veterinar. Možda je crko za gazdom. A i star je.“ 

			„A Jedileri?“ Trbušasti Zaćir okrenuo se prema trojici prijatelja ali nije ih gledao. Bolje da ne gleda, jer ko zna....

			„Šefik je čist!“  

			U to doktor nije imao nikakve sumnje, a nikada nije vjerovao šta se to po selu priča. Niko ne može predvidjeti i vidjeti nečiju smrt. Niko!

			Niko sem Fike Jedilerija.

			***

			Halil sjede pored Fike i potegnu iz staklenke ledeno pivo. Kapljice rose slijevale su se niz zeleno staklo. Jedileri je pio rakiju, a Azem sok od višanja. Gladni i umorni čekali su da policija napokon ode, pa da pogledaju video na Fikinom mobitelu. Tek u večernjim satima stiglo je vozilo Jedilerija i odvukli su tijelo u džamiju. Tamo će ga pripremiti za dženazu. Psa je odnio Biban. Iako je prezirao to pseto, Elvirović u Bibanovim očima primjeti suze. Sada je siguran zašto otrov nije djelovao na psa, Biban ga nije ni stavljao u pseću hranu.

			Snimak je bio mutan, a kamera okrenuta ka Fikinom licu i tijelu. Šefik je mislio da snima čudovište, a svo vrijeme snimao je sebe.

			„Nemamo dokaza!“ pravdao se dok je sipao petu čašicu. 

			„Vjerujem ti!“ 

			Azem mu je uvijek vjerovao jer Azem je vjerovao sve što mu je Fiko pričao. Halil u jednom gutljaju isprazni zelenu flašu, smrknu se i jedva procijedi:

			„Sinoć sam sanjao čudan san!“

			***

			Sanjao sam veliki grad nalik Sarajvu. Skoro sve je isto, džamije, katedrala, Miljacka, mostovi, ma sve. I nas trojica šetamo gradom, a niđe nikoga. Puste ulice, sve prazno. Sunce upeklo, vrelina ždije iz betona. I mi tako hodamo, i hodamo. Radnje su pune, izlozi isto, a za koja god vrata da uhvatimo, zaključano. Žedni smo, gladni. Azem nam govori, hajmo u džamiju, ispred su česme, vode bar da se napijemo. I česme su presušile, i Sebilj, i pred Begovom, gdje god da odemo, ni kap vode da kane. Hodamo mi ko muhe bez glave, kad u jednoj uličici čujemo žamor. Fiko otvori golema vrata, pa uz neke stepenice, druga vrata, i pred nama pukla velika sala. Baš kao ona iz Fikinih priča iz djetinjstva.

			Fiko podiže obrve, san o kinu i nije tako loš.

			Nova sjedišta u sali, drečavo zelenog platna. Na stolicama sjede ljudi pod maskama. A, pred njima pozornica, a tamo sto i stolice. I na svakoj stolici sjedi po jedno čudovište. Ni ljudi, ni životinje, a ni zvijeri. Gledamo ih kako se svađaju, iako su drugačiji, svađaju se kao obični ljudi. Jedan od njih imao je glavu ovna, duge uši i zakrivljene rogove. Najmršaviji, tijelo bogomoljke, podigao ruke i kao da se moli. I on gleda zmijolikog u oči, mrda glavom i trepće onim svojim.velikim izbočenim očima. Ovan poče da priča, preuzima riječ, baš je glasan, a ostala bića ustadoše. Najglasnija je bila jedna koza, meketala je tako glasno da su me zabolile bubne opne. Nisam ih razumio ništa, pričali su jezikom koji nikada nisam čuo. Ali, znam da su se svađali oko neke knjige koja je stajala na stolu. I, svađaju se oni u toj ogromnoj sali, a nas trojicu kao da ne vide. Počeše se gađati plastičnim flašama, a maskirana publika stade da navija sad za jedne, a sad za druge.

			I među njima, u svoj toj gužvi, ugledam jednu malu djevojčicu, drži buket žutog cvijeća. Jedino na njenom licu nema maske, samo blagi osmijeh. Nježnog lica, smeđe kose, a očiju ko dva zrna kafe. Mahnula nam je rukom.

			Pođite za mnom. Vješto se gurala kroz gomilu, vodila nas uskim stepeništem prema vrhu. Gore, na krovu zgrade bila je terasa, i u žardinjerama raslo je prekrasno cvijeće. Sitno, neobično. U snu, mogao sam osjetiti njihov miris.

			  Tu na vrhu, u toj dženetskoj bašči me i uhvatio strah. Nebo je puno crnih balona. Zvijeri su nas stigle, okružiše nas, a ona sitna djevojčica, nju ne bi strah. Stala je na ivicu zgrade i pokazivala grad. Miljacka, džamije, visoke zgrade, Igman u daljini. Smiješila se kada je bogomoljka zgrabila Azema za prsa i odgrizla mu glavu. Fiko, ti si se branio dok te koza brstila po prsima. A ja, ja se nisam uspio braniti, djevojčica me uhvatila za kosu, podigla mi glavu i tim tvojim makazama za vunu prerezala mi vrat. Probudilo me zvono telefona, i tvoj glas tik negoli sam ispustio svoju dušu.

			„Malo je falilo da i ja umrem u snu.“

			„Tobejarabi šta ti sanjaš.“ Azem se pomjeri sa mjesta. 

			“To ne može biti slučajnost, ta curica, endemsko cvijeće, bogomoljka pa Hakula.“

			„I Hukanova smrt, i ona je sumnjiva, ne zaboravi to. Rekli su srce, ali mi znamo ko je krivac, Hakula…“

			„Malo je falilo da i ja umrem pred ćumezom.“ 

			Fiko sali i sedmu čašicu rakije. Nakon desete, izgubio je svijest. Halil je zaspao odmah nakon njega, a Azem nije smio zaspati. Dežurao je na verandi i čekao na djevojčicu i strašnu bogomoljku. Znakovi su tu.

			Jer, snovi često znaju postati stvarnost, a noćne more nastavljaju gdje su stale.

			***

			Čim su se probudili, Azem je počeo pričati, nije časio ni časa.

			„U noći sa petka na subotu, i ja sam sanjo.“ 

			Azem je držao tespih među prstima i jagodicama propuštao po jedan bobak. Činio je to sporo, udubljen u sopstvene misli.

			„Idu dva čojka našim selom, sređeni, u odjelima a na glavi im šeširi. Ɓaš kao u onim filmovima o engleskoj gospodi. U rukama im drveni štapovi. Hodaju selom, nogu ispred noge, i gledaju u svaku avliju pored koje prođu. Baš ko rahmetli Hukan.“ 

			Elvirović tužno uzdahnu, bilo mu je žao radoznalog komšije i njegovog lajavog psa.

			„Traže nešto, ne, ne, traže baš tebe, Fiko.“

			„A, što mene? Šta ću im ja!“ Šefik se nakašlja. Ispod oka pokušavao gledati u prijatelje, ali kapci su mu bili toliko natečeni od alkohola da je samo vidio svoj nos.

			„Ne znam, nisu mi rekli. Nisu stigli jer je zapuhao jak vjetar, toliko jak da je čupao stabla u voćnjacima, krovove kuća, pa i željezne ograde. I gospodske šešire odpuha. Počelo grmiti i sijevati, ne znaš jel dan il je noć. Pravi kijamet.“

			 „I nije ti neki san, moj je gori.“ Halil se nije pomjerio sa mjesta, užasna bol mu je pulsirala u glavi.

			„Stani, stani! Nisam još završio. Sa Bibanove sušare otkačila se sajla, i fiju, fiju, fijuknu se u zrak i odreza Englezima glave. Odfikari ih ko britvicom. A glave im odletješe u nebo.“

			„Tobejarabi!“ procijedi Jedileri.

			„Tobestakfirulah!“ Dodade općinar. „Šta je više sa tim glavama?“

			„Sve su prilike da će neko ostati bez nje! Jal Fiko, jal mi.“

			„To su samo snovi!“ promrmlja Fiko Jedileri spuštajući pogled ka zemlji. 

			***

			To su samo snovi.

			Fiko nije znao lagati, čim bi pokušao sakriti ili preokrenuti istinu njegove zjenice bi se raširile a oči bljesnule. Azem je znao šta znači to njegovo skrivanje pogleda, da njihovi snovi nisu samo bili obični snovi. I Fiko je sanjao nešto.

			„Šta si ti sanjo?“ Azem upita prijatelja pazeći na svaki njegov pokret. Skenirao ga je.

			„Gluposti neke, ništa više!“ Fiko krenu da rasklanja smeće po stolu, ali ga Halilov oštri glas zaustavi.

			„Hajd ne seri, znamo se, i ti si garant nešto sanjo. Moro si sanjati...“

			„Kad kažem da nisam, onda nisam.“ 

			Jedileri je sanjao zastrašujući san. Sanjao je da iznad svake kuće u selu lebdi po jedan balon, negdje dva, tri. Smrt se nalazila iza svih kućnih vrata i samo je čekala na pravi trenutak za umiranje. 

			Balon je lebdio i iznad efendijine kuće.

			Sanjao je on i svoju kuću. Sanjao sebe kako sjedi na stolici na kojoj je do maloprije sjedio. U tom snu, bio je neko drugi. Njegovo je tijelo i ice, ali, opet unutra je bio drugačiji, zao i mračan. Taj je znao da laže. Slagao je Elvirovića da ne vidi ništa iznad njegove glave. Slagao je i nenu Muneveru, čak im se smiješio dok je lagao.

			Njegove laži su uvjerljive. 

			Gledao je, tog drugog sebe, kako oštri makaze, skida im matirajuću patinu. Maže ih uljem i glanca. Glanca. Struže po oštrici i smješka se. Oči mu upale u duplje. Vatreno crvene, tinjajuće. Gore. I kosa mu treperi na glavi, gusti pramenovi kao otrovne zmijulje se uvijaju oko čela. 

			Taj Fiko iz sna uživao je služiti Smrti, presjecati niti između tijela i duše. I ono nekoliko grama što ostane za nama rado je predavao Anamonu u ruke.  

			U snu, desilo se još nešto, nešto što nikome neće reći. 

			Umirali su ljudi, crkavale zvijeri, lipsavale životinje i kopnile biljke. Ostali su samo endemi iz dokumentarca kojeg je gledao kao dijete, skriveni u svojim nepristupačnim staništima. 

			Ostalo je i Biokovsko zvonce.

			 „Biokovsko zvonce remek-djelo Majke prirode. Biljna vrsta koja se može pronaći samo u okrilju biokovskih stijena, u njihovim pukotinama. Mnogi ne znaju da postoje dvije vrste biokovskog zvonca, i to puzavo i patuljasto. Patuljasto raste u obliku jastučića priljubljenog uz stijene što stvara izniman vizualni ugođaj, dok puzavo zvonce ima izgled busena i može niknuti i stajati samostalno, a ne u skupini. Krase ga zvonkoliki ljubičasto plavi cvjetovi i gusti, pomalo uvijeni uski listovi.“ Narator je imao istu boju glasa kao onaj iz njegove mladost.

			Zvončići zvone, njihovu zvonjavu čuje. Bio je to zvon Smrti.

			 „Biljka je vrlo slična velebitskoj degeniji. Vrlo je izdržljiva i ne smetaju joj vrlo velike razlike u temperaturi ili vlazi.“ 

			Za sve je kriva ta degenija! Od zdravog mladića napravila degena, budalu, ludaka, zaluđenika. Čudaka. Da je nije gledao svaku veče u kinu, možda..

			Kada je ispratio prijatelje  Azema i Halila kući, Fiko je  znao šta mu je za činiti. Naoštrio je nožnice i dobro ih podmazao. Prvo će krenuti u Založje pa u Bulbušiće. Izbod i Očevlje ostavit će za kraj. Tu žive oni koje voli. Žao mu ljudi, i svih tih duša koje postaju zrnca bibera na njegovom dlanu. Smrt je posao je kao svaki drugi. Mora se odraditi.

			A šta je drugo ljudska duša, no zrno bibera na dlanu.

